Dheebaajaa ge badhalu 174 million Rf ah kuda kuran vanee Raees ah lafaa dheefa\nދީބާޖާގެ ބަދަލު 174 މިލިއަނަށް ކުޑަކުރަން ވަނީ ރައީސަށް ލަފާދީފަ\nރައީސް ސޯލިހު ކެބިނެޓްގެ ބައްދަލުވުމެއްގައި: ބަދަލާ ގުޅޭ ގޮތުން ގޮތެއް ނުނިންމަވާ\nކުރީގެ ރައީސް މުހައްމަދު ނަޝީދުގެ ވެރިކަމުގައި ހެދި އެއްބަސްވުމެއް އޭގެ ފަހުން އުވާލި މައްސަލާގައި ލިބުނު ގެއްލުމުގެ ގޮތުގައި ދީބާޖާ އިންވެސްޓްމެންޓް ޕްރައިވެޓް ލިމިޑެޓަށް 348.10 މިލިއަން ރުފިޔާގެ ބަދަލުގައި 174 މިލިއަން ރުފިޔާ ދޭން ރައީސް އިބްރާހިމް މުހައްމަދު ސޯލިހަށް ބަންޑާރަ ނައިބުގެ އޮފީހުން އެކުލަވާލި ސެޓެލްމެންޓް ކޮމިޓީއިން ލަފާ ދީފައިވާ ކަމަށް ދައުލަތުން މިއަދު ބުނެފި އެވެ.\nދައުލަތުން މިކަން ހާމަކޮށްފައިވަނީ މިއަދު ސިވިލް ކޯޓުގައި ކުރިއަށް ގެންދިޔަ މައްސަލާގެ އަޑުއެހުމުގަ އެވެ.\nއެ ހުކުމް ތަންފީޒުކުރުމުގެ މައްސަލަ މިހާރު ސިވިލް ކޯޓުގައި ކުރިއަށްދާއިރު އެ މައްސަލާގެ ފުރަތަމަ އަޑުއެހުމުގައި ބުނެފައިވަނީ ބަދަލުގެ ފައިސާ ދީބާޖާއަށް ދޭން ޖެހޭނީ ސުޕްރީމް ކޯޓުން ހުކުމްކުރިތާ ހަ މަސް ދުވަހުގެ ތެރޭގައި ކަމަށެވެ. ސުޕްރީމް ކޯޓުން ހުކުމް ކޮށްފައިވަނީ މި އަހަރުގެ އޭޕްރީލް މަހުގެ ތެރޭގަ އެވެ. އެހެންކަމުން އެ ހުކުމަށް މިހާރު ވަނީ އަށް މަސް ދުވަސްވެފަ އެވެ. ނަމަވެސް އަދިވެސް ދައުލަތުން ހުކުމް ތަންފީޒުކޮށްފައެއް ނުވެ އެވެ.\nބަދަލުގެ މައްސަލާގައި ދީބާޖާ އިން އިސްނަގައިގެން ރައީސް ސޯލިހަށް ލަފާ ދިނުމަށް އެމަނިކުފާނު އުފައްދަވާފައިވާ ސެޓްލްމެންޓް ކޮމެޓީއާއެކު މަޝްވަރާކުރުމަށް ހުށަހަޅާފައިވާކަން ބަންޑާރަ ނައިބުގެ އޮފީހުން މީގެ ކުރިން ވަނީ ބުނެފަ އެވެ. ނަމަވެސް މިއަދުގެ އަޑުއެހުމުގައި ދައުލަތުގެ ވަކީލް ވިދާޅުވީ މިހާތަނަށް ވެސް ލަފާއާ ގުޅޭ ގޮތުން ރައީސް ގޮތެއް ނިންމަވައި އެކަން ބަންޑާރަ ނައިބުގެ އޮފީހަށް އަންގާފައިނުވާ ކަމަށެވެ.\nމީގެކުރިން ބޭއްވި އަޑުއެހުމުގައި ސިވިލް ކޯޓުން ވަނީ ބަދަލުގެ ގޮތުގައި ދީބާޖާއަށް ދޭން ޖެހޭ ފައިސާ، 348.10 މިލިއަން ރުފިޔާގެ ތެރެއިން ތިން ބައިކުޅަ އެއްބައި ރަސްމީ ތިން ދުވަހުގެ ތެރޭގައި ދެއްކުމަށް ސަރުކާރަށް އަންގައިފަ އެވެ. އެއީ 116 މިލިއަން ރުފިޔާ އެވެ. ނަމަވެސް މިއަދުގެ ދައުލަތުގެ ވަކީލް ވަނީ އެކަމަށް ދަތިވާ ކަމަށް ވިދާޅުވެ އިތުރު މުއްދަތަށް އެދިފަ އެވެ. އެގޮތުން 30 ދުވަހުގެ މުއްދަތަކަށް އެދުނެވެ.\nނަމަވެސް ދީބާޖާގެ ޗެއާމަން އިބްރާހިމް ރަޝީދު ވިދާޅުވީ އެހާ ގިނަ މުއްދަތަށް ދެން އެއްބަސްވެވެން ނެތް ކަމަށެވެ. މިހާރު ވެސް ވަރަށް ގިނަ ވަގުތު ދެވިއްޖެ ކަމަށާއި އެ ކުންފުންޏަށް ބޮޑެތި ގެއްލުންތައް ވަމުންދާ ކަމަށެވެ. އެހެންވެ، އިބްރާހިމް ރަޝީދު ވަނީ ކުރިއަށް އޮތް 48 ގަޑިއިރު ތެރޭގައި ސިވިލް ކޯޓުން އެންމެ ފަހުގެ އަޑުއެހުމުގައި ދޭން އެންގި އަދަދުގެ ދެބައިކޮށްފަ އެއްބައި ދޭން އަމުރުކޮށްދިނުމަށް އެދިފަ އެވެ. އެއީ 58 މިލިއަން ރުފިޔާ އެވެ.\nނަމަވެސް އެއީ ދައުލަތަށް ފަސޭހަ މުއްދަތެއް ނޫން ކަމަށް ވަކީލް ވިދާޅުވި އެވެ. އެހެންވެ އިބްރާހިމް ރަޝީދު ވަނީ ހަތް ދުވަހަށް މުއްދަތު އިތުރުކޮށްދޭން އެއްބަސްވެފަ އެވެ. ދެން ވެސް ދައުލަތުގެ ވަކީލް ބޭނުންވީ 30 ދުވަހަށް ދަންމާލާށެވެ. ނަމަވެސް ދީބާޖާ އެކަމަށް އެއްބަހެއް ނުވި އެވެ. ހަތް ދުވަހަށް އެއްބަސްވުމާއެކު، މައްސަލަ ބައްލަވާ ގާޒީ ޗުއްޓީއަކަށް ވަޑައިގަންނަވާކަން ހާމަ ކުރެއްވި އެވެ. އެހެންވެ ދެން އަޑުއެހުމެއް އެންމެ އަވަހަށް ވެސް ތާވަލު ކުރެވެނީ އަންނަ މަހުގެ 10 ވަނަ ދުވަހަށް ކަމަށް ގާޒީ ވިދާޅުވި އެވެ. އިބްރާހިމް ރަޝީދު ވަނީ އެއީ މާ ދިގު މުއްދަތެއް ކަމަށް ވިދާޅުވެ ތިން ދުވަހަށް މުއްދަތު ބަދަލު ކުރައްވާފަ އެވެ.\nއިބްރާހިމް ރަޝީދު ހުށަހެޅުއްވީ ތިން ދުވަހުގެ މުއްދަތުގެ ތެރޭގައި 58 މިލިއަން ރުފިޔާ ދެއްކުމަށް އަމުރުކޮށްދިނުމަށެވެ. މިފަދަ ހާލަތްތަކުގައި މައްސަލަ ބައްލަވާ ގާޒީ ބަލަނީ ދެ ފަރާތުން އެއްބަސްވާ ގޮތަކަށެވެ. އެފަދަ އެއްބަސްވުމެއް ނެތްނަމަ، ގާޒީ ވަކި އަދަދެއް ދޭން އަންގަވަ އެވެ. މި ހާލަތުގައި ދައުލަތުން ތިން ދުވަހަށް އެއްބަސް ނުވިޔަސް ގާޒީ ނިންމެވީ 58 މިލިއަން ރުފިޔާ ދިނުމަށް ތިން ދުވަހުގެ މުއްދަތެއް ދައުލަތަށް ދިނުމަށެވެ. އެ މުއްދަތުގެ ތެރޭގައި ފައިސާ ނުދައްކައިފިނަމަ އަޅަން ޖެހޭ ފިޔަވަޅުތައް އަޅުއްވާނެ ކަމަށް ވެސް ގާޒީ ވިދާޅުވި އެވެ.\nއިބްރާހިމް ރަޝީދު ވަނީ މިއަދުގެ އަޑުއެހުމުގައި ސެޓެލްމެންޓް ކޮމިޓީއިން ރައީސް ސޯލިހަށް ލަފާ ދީފައިވާ އަދަދަށް އެ ކުންފުނިން އެއްބަސްވާ ކަމަށް ވެސް ވިދާޅުވި އެވެ. މިހާރު 58 މިލިއަން ރުފިޔާ ދައުލަތުން ދެއްކުމަށްފަހު ރައީސް ލަފާއާ މެދު ގޮތެއް ނިންމެވުމުން 174 މިލިއަން ރުފިޔާގެ ތެރެއިން އެ 58 މިލިއަން އުނި ކުރުމަށް ވެސް މައްސަލައެއް ނެތް ކަމަށް އޭނާ ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު އެޓާނީ ޖެނެރަލް ސިވިލް ކޯޓް + އިބްރާހިމް ރިއްފަތު\nކޯޓު ހުކުމުން ދޭން ނިންމާ ފައިސާއާމެދު ނަޝީދު ސުވާލު އުފައްދައިފި


24 gadi iru hidhumaidhey marukazu thakah2doctorun lanee\n24 ގަޑިއިރު ހިދުމަތްދޭ މަރުކަޒުތަކުގައި ދެ ޑޮކްޓަރުން ބައިތިއްބަނީ\nހެލްތު މިނިސްޓަރު އަބްދުﷲ އަމީޏް މިއަދު މަޖިލީހުގައި ވާހަކަ ދައްކަވަނީ-- ފޮޓޯ: މަޖިލިސް\nސިއްހީ ހިދުމަތްދޭ މަރުކަޒްތަކުގެ ތެރެއިން 24 ގަޑިއިރު ހިދުމަތްދޭ ތަންތަނަށް ދެ ޑޮކްޓަރުން މިއަހަރު ނިމުމުގެ ކުރިން ހަމަޖެއްސުމަށް މަސައްކަތް ކުަރައްވާ ކަމަށް ހެލްތު މިނިސްޓަރު އަބްދުﷲ އަމީން ވިދާޅޫވެއްޖެ އެވެ.\nމިނިސްޓަރު އަމީން މިހެން ވިދާޅުވީ ތ. ތިމަރަފުށީ ސިއްހީ މަރުކަޒު ހޮސްޕިޓަލަކަށް ބަދަލު ކުރުމުގެ އަމަލީ މަސައްކަތް ފެށިފައިނުވާތީ ތިމަރަފުށީ ދާއިރާގެ މެމްބަރު އަބްދުﷲ ރިޔާޒް އެކަމާގުޅޭގޮތުން ސުވާލު ކުރެއްވުމަށް މިއަދު މަޖިލީހަށް ހާޒިރުވެ ދެއްކެވި ވާހަކައިގަ އެވެ.\nޑޮކްޓަރުން މަދުވުމުގެ މައްސަލައާއި ގުޅިގެން އިނގުރައިދޫ ދާއިރާގެ މެމްބަރު ކަންބޮޑުވުންފާޅު ކުރެއްވުމުން މިނިސްޓަރު ވިދާޅުވީ 24 ގަޑި އިރު ހިދުމަތްދޭ ސިއްހީ ފަރުވަދޭ ތަންތަނަށް ދެ ޑޮކްޓަރުން ހަމަޖަައްސަން މަސައްކަތް ކުރައްވަމުން ގެންދަވާ ކަމަށެވެ. އެގޮތުން މިހާރުވެސް ވަރަށް ގިނަ ތަންތަނަށް ދެ ޑޮކްޓަރުން ހަމަޖެހިފައިވާ ކަމަށާއި މިއަހަރު ނިމުމުގެ ކުރިން 24 ގަޑިއިރު ހިދުމަތްދޭ ހުރިހާ ސިއްހީ މަރުކަޒްތަކަށް ދެ ޑޮކްޓަރުން ހަމަޖެއްސުމުގެ މަސައްކަތް މިހާރު ކުރައްވަމުން ގެންދަވާ ކަމަށެވެ.\nތިމަރަފުށީގައި އަޅަން ނިންމާފައިވާ ހޮސްޕިޓަލާއި ގުޅިގެން އަމީން ވިދާޅުވީ އެ ހޮސްޕިޓަލުގެ ކުރެހުމާއި ލިޔެ ކިޔުމުގެ މަސައްކަތް ނިމި އަންނަ އަހަރު އަމަލީ މަސައްކަތް ފަށަން މަސައްކަތް ކުރައްވާ ކަމަށެވެ. ނަމަވެސް މިއަހަރުގެ ބަޖެޓުގައި މިކަމަށް ހަމަޖައްސާފައި ވަނީ އެއް މިލިއަން ރުފިޔާ ކަމަށާއި މިއަދަދަކީ ހޮސްޕިޓަލެއް އެޅުމަށް އެކަށީގެންވާ އަދަދެއް ނޫން ކަމަށެވެ. އެހެން ކަމުން ކުރިއަށް އޮތް އަހަރު މިކަމަށ ްއެކަށީގެންވާ ބަޖެޓެއް ފަހިވެގެންދާނެ ކަމަށް ވިދާޅުވި އެވެ.\nއަމީން ވިދާޅުވީ ގާއިމް ކުރެވޭ ބޮޑެތި އިމާރާތަކުން ސިއްހީ ނިޒާމު ވަރުގަދައެއް ނުވާނެ ކަމަށާއި އޭގެ ބަދަލުގައި ފެންވަރު ރަނގަޅު ހިދުމަތެއް ކިތަންމެ ކުޑަ ތަނެއް ނަމަވެސް ދިނުން މުހިންމު ކަމަށެވެ.\n"ބޮޑެތި އިމާރާތަކުން ނޫން ސިއްހީ ފަރުވާ ދެވޭނީ. އަދި އެއީ ސިއްހީ ނިޒާމު ވަރުގަދަވާނެ ކަމެއްވެސް ނޫން. ކިތަންމެ ކުޑަ ތަނެއް ނަމަވެސް ފެންވަރު ރަނގަޅު ސިއްހީ ފަރުވާއެއް ދިނުމަކީ މުހިންމު ކަމެއް. އެހެންވީމަ އެކަންކަމަށް ސަރުކާރުން ވަރަށް ބޮޑު އަހަންމިއްޔަތު ކަމެއް ދީގެން ފެންވަރު ރަނގަޅު ހިދުމަތަކަށް ބޭނުންވާ ވަސީލަތްތަށް ފޯރުކޮށްދޭން އަމާޒް ހިފާފައި ވަނީ. ކުދި ކުދި ހިދުމްތަތަކުން ބޮޑެތި ހިދުމަތްތަކަށް. އެގޮތުން މާބަނޑު މީހުން އަމިއްލަ ރަށުގައި ތިބެގެން ސްކޭން ކުރެވޭނެ ނިޒާމު ހުރިހާ ރަށަކަށްވެސް ފަހި ކޮށްދޭން އަމާޒު ހިފާފައި ވަނީ." އޭނާ ވިދާޅުވި އެވެ.\nކޮންމެ ސިއްހީ ނިޒާމެއްގެ ހަގީގީ ފޮނި މީރުކަން ލިބޭނީ ވަށާ ޖެހިފައިވާ ފަރުވާއެއް ލިބުން ކަމަށާއި އަންނަ އަހަރު އެންމެ ބޮޑަށް އަމާޒު ހިފާފައިވަނީ އާންމު ސިއްހަތަށް ކަމަށް އަމީން ވިދާޅުވި އެވެ. އަދި ވިދާޅުވީ އޭގެ ސަބަބުން މިހާރު ހުރި މައިގަނޑު މައްސަލަތަކަށް ހައްލު ހޯދަން މަސައްކަތް ކުރާނެ ކަމަށް ވިދާޅުވި އެވެ. ސަރުކާރުގެ ވިސްނުމަކީ ރާއްޖޭގެ ފަސް ސަރަހައްދެއްގައި ޓާޝަރީ ހޮސްޕިޓަލްތައް ގާއިމު ކުރުމަށް ފަހު، ދެން ހުރި ސިއްހީ ހިދުމަތް ދޭ ތަންތަން ތަރައްގީ ކުރުން ކަމަށް ވެސް އޭނާ ވިދާޅުވި އެވެ.\nއަމީން އިތުރަށް ވިދާޅުވީ މި ސަރުކާރުގެ އެންމެ ބޮޑަށް އަމާޒު ހިފާފައިވަނީ ސިއްހީ ނިޒާމުގެ ފެންވަރު ރަނގަޅުކޮށް، ރަނގަޅު ހިދުމަތެއް ފޯރުކޮށްދިނުމަށް ކަމަށެވެ.\nރައްޔިތުންގެ މަޖިލިސް މިނިސްޓްރީ އޮފް ހެލްތު ހެލްތް މިނިސްޓަރު އަބްދުﷲ އަމީން\nމަޖިލިހުގެ މަސައްކަތަށް ހުރަހެއް ނޭޅޭނެ: އާޒިމް


ދިވެހިރާއްޖޭގެ ނަޞްރުގެދުވަހުގެ މުނާސަބަތުގައި، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ފޮނުއްވި ޚިޠާބު - The President's Office\nދިވެހިރާއްޖޭގެ ނަޞްރުގެދުވަހުގެ މުނާސަބަތުގައި، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ފޮނުއްވި ޚިޠާބު\n3 ނޮވެންބަރު 2017، ރިފަރެންސް: -\nދިވެހިރާއްޖޭގެ ނަޞްރުގެ ދުވަހުގެ މުނާސަބަތުގައި، އެ މަތިވެރި ނިޢުމަތް މިންވަރުކުރެއްވި މާތް اللّـه سبحـانـه وتعـالىގެ ޙަޟްރަތަށް ޙަމްދާއި ޝުކުރު ދަންނަވަމެވެ. އެއަށްފަހު، ނަޞްރުގެ އުފަލާއި ހިތްހަމަޖެހުމުގައި ތިއްބެވި، ދިވެހިރާއްޖޭގެ އެންމެހައި ލޮބުވެތި ރައްޔިތުންނަށް ތަހުނިޔާ އާއި ހެޔޮއެދުންތައް އަރިސްކުރަމެވެ. އަދި، 1988 ނޮވެންބަރު3ވަނަ ދުވަހުގެ ޢުދުވާނީ ޙަމަލާގައި ޝަހީދުވި ޝަހީދުންގެ ޛިކުރާ އާކޮށް، އެބޭފުޅުންގެ ފުރާނައަށް ސުވަރުގޭގެ ދާއިމީ ރަޙްމަތް ލެއްވުން އެދި ދުޢާ ކުރަމެވެ.\n1988 ވަނަ އަހަރުގެ ނޮވެންބަރު މަހުގެ3ވަނަ ދުވަހު އަޅުގަނޑުމެން ދިވެހިންނަށް ލިބުނު ނަޞްރަކީ، ވަރަށް މަތިވެރި ނަޞްރެކެވެ. އެދުވަހު އަޅުގަނޑުމެން ނުވެސް ދެނެތިއްބާ، ކުއްލިއަކަށް ސިފައިންގެ މައި މަރުކަޒަށް ބޭރުގެ ހަނގުރާމަވެރި ބަޔަކު ދިން ޢުދުވާނީ ޙަމަލާ ދިފާޢުކޮށް، އެމަރުކަޒު ބާޣީންގެ އަތްދަށަށް ދިޔަނުދީ ހިފެހެއްޓުމުގެ ބާރާއި ހިތްވަރު އަދި ކުޅަދާނަކަން اللّـه سبحـانـه وتعـالى އަޅުގަނޑުމެންނަށް އިރާދަކުރެއްވިއެވެ. އާދެ، އެބިރުވެރި ނާމާންކަމުގެ ދުވަސް ނިމިގެން ދިޔައީ، ދިވެހިންނަށް ފަތަޙައާއި ނަޞްރު ލިބިގެންނެވެ.\nދިވެހި ތާރީޚުގައި ކަޅުއަކުރުން ފެވިފައިވާ، ނޮވެންބަރު3ގެ ޢުދުވާނީ ޙަމަލައިގެ ނުރައްކާތެރި ބިރުވެރި ހާދިސާގައި ދުޝްމަނުންނަށް ނާކާމިޔާބުވުމުގެ އެންމެބޮޑު ސަބަބަކީ، އެދުވަހު ރާއްޖޭގެ ހުރިހާ ރައްޔިތުން ސާބިތުކޮށްދެއްވި އެއްބައިވަންތަ ކަމާއި ވެރިންނަށް ކިޔަމަންތެރިވުމެވެ. އެ ޢުދުވާނީ ޙަމަލާ ހިނގިއިރު، ސިފައިންގެ އިސްމަގާމުތަކުގައި ތިއްބެވި ބޭފުޅުން އެދުވަހު ދެއްކެވި ސާބިތުކަމެވެ. އެބޭފުޅުން އެދުވަހު ކުރެއްވި މަސައްކަތްޕުޅުތަކުގެ މަތިން ހަނދާންކޮށް، އެބޭފުޅުންނަށް ޝުކުރު ދަންނަވަމެވެ. އެދުވަހު ޓެރަރިސްޓުން ދެމުންގެންދިޔަ ބަޑިޔާއި ބޮމުގެ ޙަމަލާތަކުން ސަލާމަތްވެ، މާތްﷲގެ ނަޞްރު އަޅުގަނޑުމެންނަށް ލިބުމަށް މަގު ފަހިވެގެން ދިޔައީ، މިފަދަ އެތައް ސަބަބަކާ ގުޅިގެންނެވެ.\n1988 ވަނަ އަހަރުގެ ނޮވެންބަރު3ގެ ޢުދުވާނީ ޙަމަލާއާ ދޭތެރޭގައި ފިކުރު ހިންގާލާއިރު، އެ ޙަމަލާގެ ރޭވުމުގެ އަޑީގައި ތިބީ ދިވެހިޤައުމަށް ޣައްދާރުވި ދިވެހިންގެ މަދު ބައެކެވެ. މިއަދުވެސް އެފަދަ ޣައްދާރުން ދިވެހިންގެ ތެރޭގައި ތިބިކަން އަޅުގަނޑުމެން ދަންނަން ޖެހެއެވެ. އަޅުގަނޑުމެންގެ ޤައުމުގެ ދުޝްމަނުން، ޤައުމުގެ އެތެރެއިންނާއި ބޭރުން، މިހާރުވެސް ކުރިމަތި ކުރުވަމުން ގެންދަނީ ވަކި ނުރައްކާތެރިކަންކުޑަ ޢުދުވާނުތަކެއް ނޫނެވެ. އެފަދަ ޢުދުވާނުތަކުގެ ފޮރުވިފައިވާ ސިއްރަކީ، އެބައެއްގެ އަމިއްލަ އެދުންތައް ޙާޞިލުކުރުމަށް އެކިގޮތްގޮތުން މަސައްކަތްކުރުމެވެ. ޤާނޫނީގޮތުން އުފެދިފައިވާ ސަރުކާރު ވައްޓާލުމާއި، ޤައުމުގެ ވެރިކަން ހޯދުމެވެ. އެހެންކަމާއެކު، މިއަދުވެސް ދިވެހި އެންމެހައި ލޮބުވެތި ރައްޔިތުން ސާބިތުކޮށްދެއްވަން ޖެހެނީ، ވަރަށް ވަރުގަދަ ޤައުމީ އެއްބައިވަންތަ ކަމަކާއި ކިޔަމަންތެރި ކަމެކެވެ.\n1988 ނޮވެންބަރު3ގައި ހިނގައިދިޔަ ބިރުވެރި ނާމާން ކަންތައްތަކަކީ، ދުވަހަކުވެސް ދިވެހިންގެ ހިތްތަކުން ފިލައިގެންދާނެ ކަންތައްތަކެއް ނޫނެވެ. ދިވެހި ތާރީޚުން ފޮހެވިގެންދާނެ ކަމެއްވެސް ނޫނެވެ. އެކަމުގެ ހަނދާން އަޅުގަނޑުމެން އާކުރާއިރު ވިސްނަންވީ އެންމެ މުހިންމު އެއްކަމަކީ، މިފަދަ ނުރައްކާތެރި ދުވަހެއް ދެން އަޅުގަނޑުމެންގެ ޤައުމަށް ކުރިމަތިވިޔަ ނުދިނުމަށް ވިސްނައި ތައްޔާރުވެ، ނުގުޑާފަދަ ވަރުގަދަ ޢަޒުމެއްގައި ސާބިތުވެ ތިބުމަށެވެ. އެކަން ކުރެވޭނީ، އަޅުގަނޑުމެންގެ ހިތްތަކުގައި ޤައުމުދެކެ ލޯބިވުމުގެ ރޫޙު އާލާކޮށްގެންނެވެ. އިޚްލާޞްތެރިކަމުގެ ރޫޙު ދަމަހައްޓައިގެންނެވެ. ޤައުމު ދިފާޢުކުރުމުގެ ކަމަރު ބަނދެގެންނެވެ. ޤައުމީ ސަލާމަތުގެ އަށްޑަނަ އުފުލައިގެންނެވެ.\nމި ދިވެހި ޤައުމުގެ ލޮބުވެތި މުވާޠިނުންނަށް މިއަދު އަޅުގަނޑު ކުރާ އިލްތިމާސަކީ، ދިވެހި ޤައުމުގެ ސަރަޙައްދުގެ ކިތަންމެ ކުޑަ މިންވަރެއްވެސް، ބޭރު ބައެއްގެ ނުފޫޒުގެ ދަށަށް، ކުޑަ ހިނދުކޮޅަކަށްނަމަވެސް ދިޔަނުދެއްވުމަށް ކުރެއްވެންހުރި ހުރިހާ މަސައްކަތެއް ކުރެއްވުމެވެ. ނޮވެންބަރު3ގެ ޢުދުވާނުން ސަލާމަތްވުމަށްޓަކައި ދިވެހި ސިފައިން ދެއްކެވި ހަރުދަނާ އިޚްލާޞްތެރި ނަމޫނާއިން ހިތްވަރު ލިބިގަނެގެން، ޤައުމު ދިފާޢުކުރުމުގެ ޢަޒުމުގައި ސާބިތުވެ ތިއްބެވުމެވެ.\nއަޅުގަނޑުގެ ދުޢާއަކީ، މާތް ﷲ މިލޮބުވެތި ދިވެހި ޤައުމަށާއި ރައްޔިތުންނަށް، ނަޞްރާއި ނަޞީބު އަބަދުމެ މިންވަރު ކުރެއްވުމެވެ! ޞުލްޙަ މަސަލަސްކަމުގެ އުފާވެރި ދުވަސްތައް އަބަދުމެ ދެއްކެވުމެވެ! އާމީން.


ނިޔަމިކަމުގެ ސަނަދު2ގެ ކޯސް ފައިނުގައި ފަށައިގެން ކުރިޔަށްދަނީ - R. Fainu Council\nނިޔަމިކަމުގެ ސަނަދު2ގެ ކޯސް ފައިނުގައި ފަށައިގެން ކުރިޔަށްދަނީ\nފައިނު ކައުންސިލް އިދާރާ 2:20 AM ޚަބަރު\nއެމް.އެން.ޑީ.އެފްއާއި ފައިނު ކައުންސިލް ގުޅިގެން ކުރިޔަށް ގެންދިޔުމަށް ހަމަޖެހިފައިވާ ނިޔަމިކަމުގެ ސަނަދު2ގެ ކޯސް ފައިނުގައި ފަށައިފިއެވެ.\nމިމަހުގެ 17 ގެ ނިޔަލަށް ކުރިޔަށް ގެންދިޔުމަށް ހަމަޖެހިފައިވާ މިކޯހުގައި ޖުމުލަ 40 ފަރާތަކުން ބައިވެރިވެފައިވެއެވެ. މިކޯހުގެ ތަޢާރަފެއްދިނުމަށާއި ބައިވެރިންގެ ފެންވަރު ބެލުމަށްޓަކައި ރޭ ވަނީ ބައްދަލުވުމެއް ބާއްވާފައެވެ. އަދި ކޯސް ރަސްމީކޮށް މިއަދުވަނީ ފަށާފައެވެ. އެގޮތުން ކޯސް ފެށުމުގެ ގޮތުން ބޭއްވި ރަސްމިއްޔާތުގައި އެމް.އެން.ޑީ.އެފް ނޮދަން އޭރިޔާގެ ކޮމާންޑަރ ކާނަލް މުޙައްމަދު ޝާހިދު ވަނީ ބައިވެރިވެވަޑައިގަންނަވާފައެވެ.\nކޯސް ފެށުމަށް ބޭއްވުނު ރަސްމިއްޔާތުގައި ކައުންސިލްގެ ރައީސް އިބްރާހީމް ނާޞިރު ދެއްކެވި ވާހަކަފުޅުގައި، މިފަދަ ކޯހެއް ރަށުގައި ހިންގުމުގެ މުހިންމުކަމާމެދު އަލިއަޅުއްވާލެއްވިއެވެ. އަދި އެންމެހާ ބައިވެރިންވެސް ކޯހުން ފާސްވުމަށް ޖެހިލުންވުމެއްނެތި ގަދައަޅާ މަސައްކަތް ކުރެއްވުމަށް އެދިވަޑައިގެންނެވިއެވެ. އަދި މިފަދަ ކޯހެއް މިރަށުގައި ކުރިޔަށް ގެންދަވައިދެއްވާތީ އެމް.އެން.ޑީ.އެފަށް ޝުކުރު ޢަދާ ކުރެއްވިއެވެ.\nނިޔަމިކަމުގެ ދެވަނަ މިންގަނޑަށް ހިންގާ މިކޯހުގައި 30 ގަޑިއިރު ކިޔަވައިދިނުމަށްވަނީ ހަމަޖެހިފައެވެ. އަދި މި ކޯހުގައި ކަނޑު އުޅަނދުފަހަރުގެ ތެރެއިން ބީ، ސީ، ޑީ އަދި އީ ކެޓަގަރީގެ އުޅަނދުފަހަރު ދުއްވުމުގައި އަމަލުކުރަން ޖެހޭ ގޮތްތައް އުނގަންނައިދެވޭނެއެވެ. މިކޯހުގައި ކިޔަވައިދެއްވަނީ ނެވިކަމުގެ ދާއިރާއިން މަތީ ތަޢުލީމް ޙާޞިލް ކުރައްވާފައިވާ އެމް.އެން.ޑީ.އެފްގެ ބޭކަލުންނެވެ.\nމިކޯހަކީ ފައިނުގައި މުޅިންއަލަށް ފެށިފައިވާ ކޯހެކެވެ. އަދި މި ކޯހުގައި އުނގަންނައި ދެވޭ ބައިތަކުގެ ތެރޭގައި، ނެވިގޭޝަން، ކޮމިޔުނިކޭޝަން، ކަނޑުމަތީގެ ސަލާމަތާއި ރައްކާތެރިކަން، ޞިއްޙީ ފުރަތަމައެހީ، ކަނޑުގެ ޤާނޫނާއި ޤަވާޢިދު އަދި ޗާޓް ވޯކްސް ހިމެނޭކަމަށް އެމް.އެން.ޑީ.އެފްއިން މަޢުލޫމާތު ދެއްވައެވެ.\nމިކޯހުގެ ކުލާސްތައް ކުރިޔަށްދަނީ ކުލަބް ޔަންގް ސްޓަރސްގެ ޢިމާރާތުގައެވެ.\nނިޔަމިކަމުގެ ސަނަދު2ގެ ކޯސް ފައިނުގައި ފަށައިގެން ކުރިޔަށްދަނީ Reviewed by ފައިނު ކައުންސިލް އިދާރާ on 2:20 AM Rating: 5


VIDEO: Palette gandeh mathee gai, Shakuvaa eh nehtha?\nދަތުރުވެރިންގެ މާރުކޭޓް ބަންދުވުމުން ގޮޅިތަކުގެ ވިޔަފާރިވެރިން މިހާރު ވިޔަފާރި ކުރާ ގޮތް ދައްކުވައިދޭން އަވަސް އޮންލައިނުން ތައްޔާރު ކޮށްފައިވާ ވީޑިއޯ ރިޕޯޓް -- އަވަސް ވީޑިއޯ | އާއިމް ޒަމީރު\nފަހަރަކު މީހަކު ޝަކުވާ ކުރަމުން ދިޔަ އެވެ. އޭގެ ތެރެއިން ބަސް ގަދަ އަޑު ވެސް ހުރި އެކަކު އިސްވެ ބުނާން ފެށި އެވެ: "އޭއި ކައިރިއަށް އައިސްބަލަ؟ މިތާ މި ކުޑަ ދަށުގައި މަޑު ކޮށްލައިގެން ހުރެބަލަ، ކިހާ އިރަކުތޯ ހުރެވެނީ ބަލައިލަން؟ ތަކެއްޗާއި މުދާތައް ހިފަައިގެން މާލެ އައިސް އަހަރުމެންނާއި މުދާތައް ވެސް މިތާނގެ މި ހޫނުގައި ފިހި ހަލާކު ވަމުން މިދަނީ. އަހަރެމެން މިހެން ތިބޭތާ ލައްކަ ދުވަސް ވެއްޖެ. އަހަރެމެންނަކަށް ހިޔަލެއް ވެސް ނެތް، އަދި މާރުކޭޓެއް ވެސް ނެތް، އަހަރެމެނަށް ވާރެއާ އަތްވާއި ނިކަމެތިކަން،"\nބާޒާރުމަތިން އެ އޮތީ ދިމާއަށް ފެންނާށެވެ. އެއީ ހަމަ އަސްލަށްވެސް ހަގީގަތެވެ. އޭނާ ވެސް އެކުގައި ދެންތިބި ދަތުރުވެރި ވިޔަފާރިވެރިން ވެސް ހަމަ އެއްވެސް ދޮގެއް ނުހަދަ އެވެ.\nދަތުރުވެރިންގެ މާރުކޭޓު ކުރިމައްޗަށް ބޮޑުތަކުރުފާނުގެ މަގުން، ދަތުރުވެރިން އެ މީހުން ހައްދާ ތަކެތި ޕެލެޓްގަނޑެއްގައި އަތުރައިގެން ތިބޭ "މާރުކޭޓުު" ގައި މަޑުކޮށްލައިގެން މާ ގިނަ އިރަކު ހުންނާކަށް ކެތެއް ނުކުރެވޭނެ އެވެ. އެކަމަކު އެ މީހުން އެ ތަކެތި ވިއްކާން އެހެން އަވީލެވި މަގުމަތީގައި ތިބޭތާ މިހާރު ހަތް މަސްވެއްޖެ އެވެ.\nގޮނޑި ޖަހާލައިގެން ބޯ ހިޔާ ވާނެ ގޮތަށް ކުޑައެއް ނޫނީ ސަތަރި ގަނޑެއް ދަމާލައިގެން ތިބެނީ އެވެ. އަދި އެ މީހުން ރަށްރަށުގެ ދަނޑުތަކުން ގަންނަ މޭވާއާ އާއި ތަރުކާރީގެ ބާވަތްތަކާއި އެހެނިހެން ތަކެތި ކޮބައިހެއްޔެވެ؟ އެވެސް އެއްވެސް ތަރުތީބެއް ނެތި "އެތާ އެކަތި މިތާ އެކަތި" ބާވައިގެން ތިބެނީ އެވެ. ކުރިމަތީގައި އެ މީހުންގެ މާރުކޭޓް ހުހަށެވެ. އެތާކު އެއްވެސް ކަމެއް ނުހިނގަ އެވެ.\nހިޔާ ހޯދުމަށް ސަަތަރި ދަމައިގެން ވިޔަފާރި ކުރެވޭތޯ މަސައްކަތް ކުރޭ -- އަވަސް ފޮޓޯ: އަބްދުﷲ ޝަފީއު (އަބޯ)\nމި މަގުމަތީން އެއްބައި ހިފައިގެން އަތުރާފައިވާ ދޮން އަނބު ތަކާއި ދޮންކެޔޮތައް އެއް ފަޅީން ފިހި ހަލާކު ވާން ފަަށާފައި ވެއެވެ. އެ ތަކެތި އެގޮތަށް ދެ ތިން ދުވަހަކު ބަހައްޓައިފި ނޫނީ ނުވިކި ހިނގައްޖެ ނަމަ ޔަގީނުން ވެސް ވާނީ ހާލާކެވެ. މޭވާތަކާއި ތަރުކާރީތައް އެހެން އަތުރައިގެން ވިއްކޭތޯ ދަރުވެރި ވިިޔަފާރިވެރިން ތިބެނީ އެހެން ގޮތެއް ނެތިިގެނެވެ. އަދި ޝަކުވާއެއް ކުރުމެއް ވެސް ނެތި އެވެ.\n"ކުރިމަތީ އެ އޮތީ އަހަރެމެނަށް ހަދާފައިވާ ތަނެއް. އެ ގެއިން ނެރެ މަގުމަތި ކޮށްލީމައި އިތުރު ގޮތެއް ނެތިގެން މިހެން ތިބެން މަޖުބޫރުވީ،" އެކަކު ބުންޏެވެ.\nމާލޭގެ އެންމެ ކާރޫބާރޫ ބޮޑު ހިސާބުގައި މުދާ އުފުލާ ދޯނިތަކާއި ހޯލްސޭލް ރީޓެއިލް ވިޔަފާރިތަކާއި މަސް މާރުކޭޓާއެކު އެކުލެވޭ ދަތުރުވެރިންގެ މާރުކޭޓުގައި ބޮޑު ތަޅެއް އަޅުވައި ބަންދު ކުރިތާ މިހާރު އެތައް މަހެއް ވެއްޖެ އެވެ. އޭގެ ފަހަށް މުދާތަކާއެކު ވިޔަފާރިވެރި ދަތުރުވެރީން ތިބެނީ އެ ހިސާގަނޑު މަގުމަތީގައި ޕެލެޓުތަކެއް އަތުރައިގެނެވެ. އޭގެ ސަބަބުން މަގުގެ ބޮޑު ބައެއް ވެސް އޮންނަނީ ބެދިފަ އެވެ.\nވިޔަފާރިވެރިން ވަގުތީ ގޮތުން ޖަހާފައި ހުރި ކުޑައެއްގެ ދަަށުގައި -- އަވަސް ފޮޓޯ: އަބްދުﷲ ޝަފީއު (އަބޯ)\nމުދާތަކަށް ގެއްލުން ލިބި ކޮންމެ ދުވަހަކުވެސް ވިޔަފާރި ދަނީ ދަށަށް -- އަވަސް ފޮޓޯ: އަބްދުﷲ ޝަފީއު (އަބޯ)\nއެގޮތަށް އަވީގައި ތަކެތި ބަހައްޓައިގެން އެ ވިކޭ އިރު އަނެއްބައި ތަކެތި ފީވެ ހަލާކުވެ އެވެ. ބައެއް ތަކެތި ކުނިވެ އެވެ.\nދަތުރުވެރީންގެ ތެރެއިން މީހަކު އޭނާގެ ވިއްކާން ބަހައްޓާފައި ހުރި ކުރުނބާތަކެއް ދައްކާލަމުން ބުނި ގޮތުގައި އެ ކުރުނބާތައް ހެދިތާ އަދި ގަޑިއެއްހާއިރެއް ނުވާނެ އެވެ. އެކަމަކު މިހާރު ވެސް ގަދަ ހޫނާއެކު އެވަނީ ހެދިތާ ދެތިން ދުވަސްވެފައި ކުރުނބައަށް ބަދަލުވެފަ އެވެ. ދެން އެ ގަންނާނީ ހާލަކުން މީހެކެވެ. އޭނާ ބުނާ ގޮތަށް އެހެން ގިނަ ތަކެތީގައި ވެސް ތާޒާ ކަމެއް ނެތެވެ. މި ސަބަބުތަކާ ހުރެ ދުވާލަކު އެެތައް ހާސް ރުފިޔާގެ ގެއްލުން އެ މީހުނަށް ލިބެ އެވެ.\nވިޔަފާރިވެރިން ތިބީ ރޯދަ އަށް މާރުކޭޓަށް ވަދެވޭނެ ކަމުގެ އުއްމީދުގައި -- އަވަސް ފޮޓޯ: އަބްދުﷲ ޝަފީއު (އަބޯ)\n"އަހަރުމެންްނަށް އުނދަގޫ ވަނީ މިހެން އަވީގައި ތިބެން ޖެހޭތީ. އެއް ދުވަހުން އެތައް އެއްޗެއް ހަލާކުވޭ އެބަ. ކޮންް ތާޒާ ކަމެއް މިއަށް ލިބޭނީ؟ މި ހުންނަނީ މޭވާތައް އެއްފަޅީން ފިހި ކަޅުވެފައި. އެކަމަކު މިއީ އަަލިފާން ޖަހާ އަންދާފައި ހުރި އެއްޗިއްސެއް ނޫން. މިތާނގެ ގަދަ ހޫނު ހަމަ ހަލާކު ވެގެން ދަނީ"\nމި ސަރަހައްދުން އިތުރު މީހަކު ބުނި ގޮތުގައި މާރުކޭޓުން މީހުން ނެރެ ކޮންމެ ފަހަރަކުވެސް ބޭރު ކޮށްލަނީ "ދެން މާ ރަނގަޅު ވާނެ" ކަމަށް ބުނެ އުއްމީދު އާކޮށް ދީގެނެވެ. ނަމަވެސް މިއަަދާ ހަމައަށްވެސް އެ ސަރަަހައްދުގައި ދާއިމީ ގޮތަކަށް ތިިބެވޭނެ ކަމުގެ އިޝާރަތެއް އެއްވެސް ސަރުކާރަަކަށް ނުދެވެ އެވެ.\nގިނަ މޭވާތައް އަވީގައި ބަހައްޓަން ޖެހުމުން އަވަހަށް ހަލާކުވޭ -- އަވަސް ފޮޓޯ: އަބްދުﷲ ޝަފީއު (އަބޯ)\nވޭތުވެދިޔަ ދުވަސްތަކުގައި މާރުކޭޓުގެ ގޮޅިތަކަށް ބޮޑު ބަދަލެއް ގެނެސްފައެއް ވެސް ނުވެ އެވެ. އާބާތުރަ ފިލުވާފައެއް ވެސް ނުވެއެވެ. ކުރީ ސަރުކާރުގައި ގެނައި ބަދަލު ނޫން ބަދަލެއް އަދިއެއް ނެތެވެ.\n"ކޮންމެ ދުވަހަކު ދޭހާ އަވީގައި ވެހޭހާ ވާރޭގައި ތިބެން މި ޖެހެނީ މިތާ. މިހާރު އެތައް މަހެއް ވެއްޖެ ވަގުތީ ގޮތުން ތަން ހުސް ކުރިތާ ވެސް. މިކަމަށް ހައްލެއް ގެނެވޭނެ ދުވަހަކީ ކޮން ދުވަހެއް ކަމެއް ނޭނގުނު ހަމަ. އަަދިވެސް މި ތިބެނީ ބޮޑު އުއްމީދަކާއެކު" އެއް ވިޔަފާރިވެރިޔަކު ބުންޏެވެ.\nމުދާތަށް ނުވިކި ގިނަ ދުވަސްވާތީ ގެއްލުންތައް ލިބޭ ކަމަށް ގިނަ ފަރާތައް ބުނޭ -- އަވަސް ފޮޓޯ: އަބްދުﷲ ޝަފީއު (އަބޯ)\nމާރުކޭޓު ހުހަށް އޮތް އިރު، ތަކެތި ވިއްކަން މަގުމަތިން ވިއްސަކަށް މީހުން ފެނެ އެވެ. މީހުން މަދުވެފައި ވަނީ އަވީގައި އުޅެން ޖެހުމުން ބުރަވުމާއި ތަކެތި ހަލާކުވެ ގެއްލުން ވަމުންދާތީ ވަގުތީ ގޮތުން މަސައްކަތް ހުއްޓާލާފައި ދިއުމުންނެވެ. މަސައްކަތަށް ނުކުމެ އުޅޭ މީހުން ފުޅިމަދު ފޮށިގަނޑުތަކާއި ޕެލެޓްގަނޑުގަނޑުތައް މައްޗަށް ތަކެތި އަަޅައިގެން ހެނދުނު ހެނދުނާ ނުކުމެ ސަތަރިކޮޅަކުން ހިޔާ ކޮށްލައިގެން އެއްޗެއް ވިކޭތޯ ތިބެނީ އެވެ.\nމިދިޔަ އޯގަސްޓު މަހުން ފަށައިގެން ގޮޅީގެ ވިޔަފާރިވެރިން ތިބެނީ މި ސަރަހައްދުގައި -- އަވަސް ފޮޓޯ: އަބްދުﷲ ޝަފީއު (އަބޯ)\nފަތުރުވެރިންތަކެއް ވިޔަފާރި ކުރަނީ -- އަވަސް ފޮޓޯ: އަބްދުﷲ ޝަފީއު (އަބޯ)\nބައެއް ވިޔަފާރިވެރިން ވަނީ މަސައްކަތް ވަގުތީ ގޮތުން ހުއްޓާލާފައި -- އަވަސް ފޮޓޯ: އަބްދުﷲ ޝަފީއު (އަބޯ)\nރޭ ވަންދެން އެހެން ތިބެ، ނުވިކޭ އެއްޗެހި ފޮށިގަނޑަށް، ހަލާކުވި އެއްޗެހިި ކުނިގޮނޑަށް އެޅުމަށްފަހު ބޯމަތީގައި އެޅި ސަތަރިގަނޑުން މަތި ހިޔާކޮށްލައި ނައިލޯނު ވަކައިން ބަނދެލާފައި ދަނީ އެވެ. ޖެހިިގެން އަންނަަ ދުވަހު ވެސް ހަމަ އެގޮތަށް އެކަން ހިނގައެވެ. މާރުކޭޓެއް ނުހުޅުވެ އެވެ. މަރާމާތެއް ނުފަށެވެ.\nއެކަކު ބުނި ގޮތުގައި ވިޔަފާރި ހުއްޓާލާފައި ދިޔަ މީހުން އެމީހުންގެ ރައްޓެހިނގެ ގާތުގައި "ކޮބާ މާރުކޭޓު ހުޅުވައިފިހޭ" ކޮންމެ ދުވަހަކު އަހަ އެވެ.\nމި ވިިޔަފާރިވެރިންގެ ވަގުތީ ހިޔާއާއެކު މުދާ އުފުލާ ދޯނިތަކަށް ވެސް ވަރަށް ބޮޑު އުނދަގުލެއް ވެއެވެ. ދޯނި ކައިރި ކޮށް މުދާ ބާލަން ބަލާއިރު މުދާ ބަހައްޓަން ޖެހެނީ އެހެންް ވިޔަފާރިވެރިއެއްގެ މުދާތަކުގެ މަތީ އެވެ.\nމުދާ އުފުލާ ބާލާ ދޯނިތަކަށްވެސްް މި ވިިޔަފާރިިތަކުގެ އުނދަގޫ ކުރިމަތިވޭ -- އަވަސް ފޮޓޯ: އަބްދުﷲ ޝަފީއު (އަބޯ)\nދޯންޏަކަށް އެއްޗެއް އަރުވަން ވިޔަސް އެދިމާއިން އެކަން ކުރުމަކީ ފަސޭހަ ކަމަކަށް ނުވެ އެވެ. -- ދެ ބައިމީހުން އަަރައިރުން ނުވެ ތިބެނީ ހަމަ ކިރިޔާ އެވެ.\nއާބާތުރަ ފިލުވާށައި އިތުރު މަރާމާތުގެ މަސައްކަތްތައް މާރުކޭޓް ބަންދު ކުރިތާ އެތައް މަހެއް ވެފަައިވާއިރު މި މަސައްކަތް މާލޭ ސިޓީ ކައުންސިލުން ކުރާ ގޮތުގެ މައުލޫމާތެއް ވެސް ހިއްސާ އެއް ނުކުރެ އެވެ.\nމާރުކޭޓު ބަންދުކުރީ މިދިޔަ އަަހަރު އޮގަސްޓު މަހުގައި -- އަވަސް ފޮޓޯ: އަބްދުﷲ ޝަފީއު (އަބޯ)\nދަތުރުވެރިންގެ މާރުކޭޓަށް "އީދު އަަންނަ" ރޯދަމަހު އެތަނަށް ވަދެވޭނެ ކަމުގެ ޔަގީން ކަމެއް ސިޓީ ކައުންސިލަކުން ނުދެ އެވެ. ހަތް މަހަށް ވުރެ ގިނަ ދުވަސްވީ ބޮޑު މަރާމާތު ކުރުން ނިމޭނެ ދުވަހެއް ވެސް ނޭނގެ އެވެ. އެހެންވެ ކަންބޮޑުވުމާއެކު ކުރިމަތީ އޮތް މާރުކޭޓަށް ބަލަން ވިޔަފާރިވެރިން އަވީތެރޭ ޕެލެޓްގަނޑެއްގެ މަތީގައި ތަކެތި އަތުރައިގެން ތިބެނީ އެވެ. އެ މީހުންގެ ޝަކުވާއެއް ނެތެވެ.


ކޮވިޑް19 ހަލުވިކަމާއެކު ފެތުރެނީ! | Sandhaanu\nކޮވިޑް19 ހަލުވިކަމާއެކު ފެތުރެނީ!\nރާއްޖޭގައި  ކޮވިޑް19 ހަލުވިކަމާއެކު ފެތުރެން ފަށައިފިއެވެ. އިއްޔެ ރާއްޖެ އިން ކޮވިޑް 19 އަށް 734 މީހަކު ފައްސިވެއްޖެއެވެ.\nއިއްޔެ ފެނުނު ކޭސްތަކުގެ ތެރެއިން 186 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން7މީހަކާއި ސިނާޢީ މަސައްކަތް ކުރާ ރަށްތަކުން މީހަކުވަނީ ފައްސިވެފައެވެ. އަނެއް 540 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 32،665 އަށް އަރައިފައެވެ. އޭގެ ތެރޭގައި، 7،109 އެކްޓިވް ކޭސް ހިމެނޭއިރު 198 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ.\nމިހާތަނަށް ރާއްޖެ އިން 75 މީހަކުވަނީ މި ބަލީގައި މަރުވެފައެވެ. އަދި 25،473 މީހަކު ވަނީ މިބަލިން ރަނގަޅުވެފައެވެ.\n15 މިނިޓްން ނަތީޖާ ލިބޭ ކޮވިޑް ޓެސްޓް ރާއްޖޭގައި ހަދަން ފަށައިފި\nރާއްޖެ ފާތިމަތު މުހައްދު - ޖެނުއަރީ 24, 2022 0\nޓެސްޓް ހަދާތާ 15 މިނިޓް އިން ނަތީޖާ ލިބޭ ކޮވިޑް ޓެސްޓް ރާއްޖޭގައި ހަދަން ފަށައިފިއެވެ. ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނީ ޓެސްޓް ހަދާތާ 15 މިނިޓާއި 30 މިނިޓްތެރޭ ނަތީޖާ...


Gasim aai Saeed ge vote thah anekkaa ves gunanee, Adam Shareef ves list ah ithuruvejje! | Mihaaru\n(ކ-ވ) ސައީދު، ގާސިމް އަދި އާދަމް ޝަރީފް: ގާސިމާއި ސައީދުގެ ދާއިރާގެ ވޯޓުތައް އަލުން މިއަދު ގުނަން ވަނީ ނިންމާފައި. އަދި އާދަމް ޝަރީފުގެ ދާއިރާގެ ވޯޓުތައް ވެސް ގުނަން އީސީން ވަނީ ކަނޑައަޅާފައި.---ފޮޓޯ: މިހާރު\nގާސިމާއި ސައީދުގެ ވޯޓުތައް އަލުން ގުނަނީ، އާދަމް ޝަރީފް ވެސް ލިސްޓަށް އިތުރުވެއްޖެ!\n10 އެޕްރީލް 2019 - 12:17 93 comments\nރައްޔިތުންގެ މަޖިލީހުގެ ރައީސް ގާސިމް އިބްރާހިމް، ގޮނޑި ދިފާއު ކުރެއްވި މާމިގިލީ ދާއިރާ އާއި ކުރީގެ އިކޮނޮމިކް މިނިސްޓަރު މުހައްމަދު ސައީދު ހޮވިވަޑައިގެންނެވި މާވަށު ދާއިރާގެ އިތުރުން ކުރީގެ ޑިފެންސް މިނިސްޓަރު އާދަމް ޝަރީފް ކާމިޔާބު ކުރެއްވި މަޑުއްވަރީ ދާއިރާގެ ވޯޓުތައް އަލުން ގުނަން މިއަދު ނިންމައިފި އެވެ.\nއިލެކްޝަންސް ކޮމިޝަނުން ބުނީ، މި ތިން ދާއިރާގެ ވޯޓުތައް ގުނާނީ އިންތިޚާބާ ބެހޭ މައި މަރުކަޒުގައި މިއަދު ހަވީރު ކަމަށެވެ.\nމީގެ ކުރިން، ބާތިލް ވޯޓު ގުނާފައިވާ ގާސިމްގެ ދާއިރާ އިން މިއަދު އަލުން ގުނަން ނިންމީ އެންމެ ފޮއްޓެކެވެ. އެ ފޮށި އަލުން ގުނައިދޭން ވެސް އެދުނީ ކުރިން ޝަކުވާ ހުށަހެޅި އޭނާގެ އިންތިޚާބީ އެޖެންޓެވެ.\nބާތިލް ވޯޓުތައް އަލުން ގުނިއިރު ގާސިމަށް 19 ވޯޓު ވަނީ އިތުރުވެފަ އެވެ. އޭގެ ކުރިން އެމަނިކުފާނާއި އެ ދާއިރާ އަށް ވާދަ ކުރެއްވި އެމްޑީޕީގެ ކެންޑިޑޭޓާ މެދު ހުރީ 80 ވޯޓުގެ ތަފާތެކެވެ.\nމާވަށު ދާއިރާގައި ބެހެއްޓި 96 ވޯޓު ފޮށީގެ ތެރެއިން 69 ފޮއްޓެއް ގުނައިދޭން އަލުން ހުށަހެޅީ އޭނާއާ ވާދަ ކުރެއްވި އެމްޑީޕީގެ ކެންޑިޑޭޓް އިބްރާހިމްގެ ފަލާހުގެ ފަރާތުންނެވެ. މީގެ ކުރިން، ޝަކުވާ ހުށަހަޅައިގެން އިއްޔެ ގުނިއިރު ސައީދަށް ވަނީ އެއް ވޯޓު މަދުވެފަ އެވެ. އޭނާ އާއި ފަލާހްއާ ދޭތެރޭގައި މިހާރު އުޅެނީ ފަސް ވޯޓުގެ ފަރަގެކެވެ.\nއާދަމް ޝަރީފް ކާމިޔާބު ކުރެއްވި މަޑުއްވަރީ ދާއިރާ އިން ގުނަން ނިންމީ ތިން ފޮއްޓެކެވެ.\nއާދަމް ޝަރީފް ކުރި ހޯއްދެވީ 868 ވޯޓުންނެވެ. އޭނާއާ ދެން އެންމެ ގާތުން ވާދަކުރި އެމްޑީޕީގެ ކެންޑިޑޭޓް އާދަމް ޝިހާމަށް ލިބިވަޑައިގަތީ 851 ވޯޓެވެ. އެއީ 17 ވޯޓުގެ ފަރަގެކެވެެ.\nމި އިންތިޚާބުގައި 65 ގޮނޑިއާ އެކު މަޖިލީހުގެ ސާފު އަޣުލަބިއްޔަތު ހޯދީ އެމްޑީޕީންނެވެ. އިދިކޮޅަށް ލިބުނު 22 ގޮނޑީގެ ތެރެއިން ޕީޕީއެމް/ކޮންގްރެސް ޕާޓީ އަށް ލިބުނީ އަށް ގޮނޑި އެވެ. ޖުމްހޫރީ ޕާޓީ އަށް ފަސް ގޮނޑި އެވެ.\nއިތުރު ލިޔުންތައް އިލެކްޝަންސް ކޮމިޝަން ރައްޔިތުންގެ މަޖިލިސް ރައްޔިތުންގެ މަޖިލީހުގެ އިންތިޚާބު 2019 މެމްބަރު ގާސިމް އިބްރާހިމް (މާމިގިލި) މެމްބަރު މުހައްމަދު ސައީދު (މާވަށް) މެމްބަރު އާދަމް ޝަރީފް (މަޑުއްވަރި)


Italy squad ah anehkaaves Balotelli naganee: Report - One Online\nމާރިއޯ ބަލޮޓެލީ --- ފޮޓޯ/ ގެޓީ\nއިޓަލީގެ ގައުމީ ޓީމުގެ ސްކޮޑަށް އަނެއްކާވެސް މާރިއޯ ބަލޮޓެލީ ނަގަން އުޅޭ ކަމަށް ނޫސްތަކުން ބުނެފިއެވެ.\nކުރިން އިޓަލީ ގައުމީ ޓީމަށް ކުޅެ، އެޓީމަށް މުހިއްމު ގޯލުތަކެއް ޖަހައިދީފައިވާ ބަލޮޓެލީ، ތިން އަހަރުގެ މެދުކެނޑުމަކަށްފަހު އަލުން ޓީމަށް ނަގާނެ ކަމަށް ސްކައި ސްޕޯޓްސްއިންވެސް ވަނީ ރިޕޯޓުކޮށްފައެވެ. ސްކައި ސްޕޯޓްސްއިން ބުނެފައިވާ ގޮތުގައި އިޓަލީގެ ކޯޗު ރޮބާޓޯ މަންޗިނީ، ބަލޮޓެލީއަށް ގައުމީ ސްކޮޑުން ފުރުސަތު ދޭން ވިސްނާފައި ވަނީ ކުރިއަށް އޮތް އިންޓަނޭޝަނަލް ބްރޭކުގައި އިޓަލީ ކުޅޭ މެޗުތަކަށެވެ.\nއުމުރުން 31 އަހަރުގެ ބަލޮޓެލީ މިހާރު ތުރުކީ ލީގުގެ އަޑަނާ ޑެމިރްސްޕޯރަށް ކުޅެމުންދާ އިރު، އެންމެފަހުން ގައުމީ ޓީމަށް ކުޅުނީ 2018 ވަނަ އަހަރު ނޭޝަންސް ލީގުގައެވެ. ސްކައި ސްޕޯޓްސްއިން ރިޕޯޓުކޮށްފައިވާ ގޮތުގައި އަންނަ ހަފުތާ އިއުލާން ކުރާ އިޓަލީ ސްކޮޑުގެ 35 ކުޅުންތެރިންގެ ތެރޭގައި ބަލޮޓެލީ ހިމެނޭނެއެވެ. އެ ސްކޮޑަކީ ކުރިއަށް އޮތް ވޯލްޑް ކަޕް ކޮލިފިކޭޝަން މެޗަށް ތައްޔާރުވުމަށް ވަރަށް ބޮޑަށް ޓެކްޓިކަލީ ބަލައިގެން މަންޗިނީ ނަގާނެ ސްކޮޑެއް ކަމަށްވެސް ހަބަރުތައް ބުނެއެވެ.\nޔޫރޯ 2020 ކާމިޔާބުކުރި އިޓަލީއަށް ވޯލްޑް ކަޕް ކޮލިފިކޭޝަންގެ ގްރޫޕް ސްޓޭޖުން ސީދާ ޖާގައެއް ޔަގީންވެފައި ނުވާ އިރު، އެޓީމަށް މިއަހަރު ގަތަރުގައި އޮންނަ ވޯލްޑް ކަޕަށް ދެވެން އޮތީ ކޮލިފިކޭޝަން ޕްލޭ އޮފް ކާމިޔާބުކޮށްގެންނެވެ. ކޮލިފިކޭޝަން ފުރަތަމަ މެޗުގައި މާޗު މަހު އިޓަލީން ނުކުންނަން އޮތީ ނޯތު މެސަޑޯނިއާއާ ދެކޮޅަށެވެ. އިޓަލީން ވޯލްޑް ކަޕަށް ދިއުމަށް ކޮލިފިކޭޝަން ބްރެކެޓްގައި ކުޅޭ މެޗުތައް ކާމިޔާބުކުރަން ޖެހޭ އިރު، ޕޯޗުގަލްވެސް ހިމެނެނީ އިޓަލީއާ އެއް ބްރެކެޓެއްގައެވެ.\nއިޓަލީ ގައުމީ ޓީމަށް މީގެ ކުރިންވެސް މުހިއްމު ގޯލުތަކެއް ޖަހައިދިން ބަލޮޓެލީ ގައުމީ ޓީމަށް ނުނަގަން ފެށީ ފޯމު ދަށްވުމުންނެވެ. ގައުމީ ޓީމަށް ކުޅުނު އިރުވެސް ބަލޮޓެލީއަށް ނަސްލީ ތަފާތުކުރުންތަކާ ކުރިމަތިލާން ޖެހުނު އިރު، ކެރިއަރު އެންމެ ބޮޑަށް އަޑިއަޅާލީވެސް އެކަހަލަ މައްސަލަތަކުގެ އިތުރުން އަހުލާގީ ބައެއް މައްސަލަތަކާ ހެދިއެވެ.\nއިޓަލީގެ މޮންޒާ ދޫކޮށް މި ސީޒަނަށް ތުރުކީ ލީގަށް ގޮސް ބަލޮޓެލީ ވަނީ މިހާތަނަށް ކުޅުނު 21 މެޗުގައި ނުވަ ގޯލު ޖަހައިފައެވެ. ކުރިން ގައުމީ ޓީމަށް ބަލޮޓެލީ 36 މެޗު ކުޅެފައިވާ އިރު، އޭނާ ވަނީ 14 ގޯލު އިޓަލީ ޖާޒީގައި ޖަހައިފައެވެ.\nގުޅޭ ޓެގު ފުޓްބޯޅަ އިޓަލީ


SunOnline: Azur air ge furathama dhathuru gai ves 500 ah vure gina fathuruverin\nއަޒުރް އެއާގެ ފުރަތަމަ ދަތުރުގައިވެސް 500 އަށްވުރެ ގިނަ ފަތުރުވެރިން\nއަޒުރް އެއާގެ ދަތުރުތައް ފެށުން -- ފޮޓޯ: ވީއައިއޭ\nރަޝިއާގެ އަޒުރް އެއާ އިން ރާއްޖެއަށް ކުރާ ދަތުރުތައް އިއްޔެ ފެށިއިރު، ފުރަތަމަ ދަތުރުގައިވެސް 500 އަށް ވުރެގިނަ ފަތުރުވެރިން ރާއްޖެ އަތުވެއްޖެއެވެ.\nރަޝިއާގެ އެންމެ ބޮޑު އެއް އެއާލައިން އިން ރާއްޖެއަށް އަލުން ދަތުރު ފަށާފައި މިވަނީ ކޮވިޑް19 އާއި ގުޅިގެން ރާއްޖޭގެ ބޯޑަރު ބަންދުކުރުމަށްފަހު އަލުން ހުޅުވާލިފަހުން ރަޝިއާ ސަރަހައްދުން އަންނަ ފަތުރުވެރިން އިތުރުވެފައިވާ ދަނޑިވަޅެއްގައެވެ.\nއިއްޔެެ އަޒުރް އެއާގެ ފްލައިޓުން 500 އަށް ވުރެ ގިނަ ފަތުރުވެރިން އައިސްފައިވާއިރު މިއީ ބޯޑަރު ހުޅުވާލިފަހުން އެއް ފްލައިޓެއްގައި އެންމެ ގިނަ ފަތުރުވެރިން އައި ފަހަރެވެ.\nޓޫރިޒަމް މިނިސްޓްރީ އިން އާންމުކޮށްފައިވާ ތަފާސް ހިސާބުތަކަށް ބަލާއިރު ބޯޑަރު ހުޅުވާލިފަހުން މިމަހުގެ 25 ވަނަ ދުވަހުގެ ނިޔަލަށް 67،564 ފަތުރުވެރިން ރާއްޖެއައިސްފައިވާއިރު އޭގެ ތެރޭގައި ރަޝިއާގެ 14,855 ފަތުރުވެރިން ހިމެނެއެވެ.\nބޯޑަރު ހުޅުވާލިފަހުން އެންމެ ގިނަ ފަތުރުވެރިން އައިސްފައިވަނީ ވެސް ރަޝިއާ އިންނެވެ.\nރަޝިއާގެ އޭރޯފްލޯޓުން ރާއްޖެއަށް ކުރާ ދަތުރުތައް ވެސް އިތުރުކޮށްފައިވާއިރު އެގައުމުގެ އިތުރު އެއާލައިންތަކުން ރާއްޖެއަށް ދަތުރު ފަށަން ވަނީ ނިންމައިފައެވެ. އެގޮތުން ރޮސިއާ އެއާލައިން އާއި ނޯޑްވިންޑުން ރާއްޖެއަށް ދަތުރުތައް ބާއްވަން ނިންމާފައިވާއިރު ރަޝިއާ ސަރަހައްދުގެ އިތުރު ގައުމުތައް ކަމަށްވާ ކަޒަކިސްތާން އަދި ޔޫކްރެއިންގެ އެއާލައިންތަކުންވެސް ރާއްޖެއަށް ދަތުރު ފަށަން ވަނީ ތައްޔާރުވެފައެވެ.


Mulhi dhuvas dhe rahumaiytherinnaa eku, Dhen fenuneeebiruveri manzaru | Mihaaru\nމުޅި ދުވަސް ދެ ރަހުމަތްތެރިންނާ އެކު، ދެން ފެނުނީ އެ ބިރުވެރި މަންޒަރު\nްފުވައްމުލަކުގައި މިއަދު ހަވީރު ހިނގި އެކްސިޑެންޓުގައި ކާރުގެ ތެރޭގައި ތާށިވި ދެ މީހުން ނެރުމަށް މަސައްކަތް ކުރަނީ.\n28 ފެބުރުއަރީ 2021 - 21:49\nއަލީ އާމިލް އަހުމަދާއި އަހުމަދު މުތީއު އަބްދުލްހަކީމް އިއްޔެގެ މެންދުރުފަހުގެ ބޮޑު ބައެއް ހޭދަކުރީ އެ މީހުންގެ އެކުވެރިއެއްގެ ގަރާޖުގަ އެވެ. ފުވައްމުލަކަށް އަލަށް ގެންދިޔަ ރީތި ސްޕޯޓްސް ކާރު މަރާމާތުކޮށް، ބަދަލުތަކެއް ގެނައުމުގެ މަސައްކަތް އެތަނުގައިކުރި އެވެ.\nދަޅު ބޮއެ، މަޖާކޮށް، އެކި ވާހަކަތަކުގައި ތިބެ އެ މީހުން މަސައްކަތް ނިންމާލައި، ކާރު ދުއްވާލަން ނުކުތީ ހަވީރު ހަތަރެއް ޖަހާ ބޮޑުވި ފަހުންނެވެ.\nއެކަމަކު ގަރާޖުގެ ވެރިޔާ އަދި ދެ ޒުވާނުންގެ އެކުވެރިޔާ އެވަގުތު އެތާކު ނެތެވެ. އަސްލު ނަން ޖަހަން ބޭނުންނުވާތީ، މި ރިޕޯޓްގައި އެކުވެރިޔާގެ ނަމަކަށް ބޭނުން މިކުރަނީ އަހުމަދު ޝިމާލް އެވެ.\nޝިމާލް ބުނި ގޮތުގައި ދެ އެކުވެރިންގެ ހަޔާތުގެ އެންމެ ފަހު ވަގުތުކޮޅު ކާރުގައި ނުކުތް އިރު ގަރާޖުގައި ނުހުރެވުނަސް، އިއްޔެ އެމީހުންނާ އެކު އެންމެ ގިނަ ވަގުތު ހޭދަކުރެވުނީ އޭނާއަށެވެ. ގަރާޖުން ނުކުމެ ހޭދަވި 15 ވަރަކަށް މިނިޓް ތެރޭގައި އިވުނީ އޭނާއަށް ފެނުނީ ގަރާޖާ ވަރަށް ކައިރީ އޮތް ނައިބު ތުއްތު މަގާ ދިމާއަށް މީހުން ދުވާ ތަނެވެ.\nފުވައްމުލަކުގައި ހިނގި އެކްސިޑެންޓުގައި މަރުވި ދެ ޒުވާނުން ކަމަށްވާ އާމިލް (ކ) އަދި މުތީއު\nއޭރު އެހެން ދިޔަ އެމްބިއުލާންސް ފަހަތުން ޝިމާލް ވެސް ދިޔައީ، މާ ނުރައްކާތެރި ކަމެއް ހިނގި ކަމުގެ ހީތަކާ އެކު ވެސް ނޫނެވެ. އެކަމަކު ވަކި ހިސާބަކުން އޭނާއަށް ފެނުނީ، މަގުގެ އެއް ފަރާތުގައި ހުރި ގަހެއްގައި ޖެހިފައި އޮތް ކާރެވެ. އެއީ އޭގެ ކުޑައިރުކޮޅެއް ކުރިން އޭނާ މަރާމާތުކުރި ކާރުކަން ޔަގީންވި އެވެ.\nއެ ކާރުގައި ތިބީ ކޮން ބައެއްކަމެއް އޭނާއަކަށް ނޭނގެ އެވެ. އެކަމަކު ކާރު ތެރޭގައި އޭރު ލެޔާ ތަތްތެޅިފައި އޮތް ދެ ޒުވާނުން ފެނުމާ އެކު އެއީ ގާތް ދެ ރަހުމަތްތެރިން ކަމަށްވާ އާމިލް އާއި މުތީއުކަން އޮޅޭވަރެއް ނުވި އެވެ. ލިބުނު ސިހުން، ހިތާމަ، ބިރު އެހާ ބޮޑެވެ. ނަމަވެސް ދެ ރަހުމަތްތެރިން ސަލާމަތްކުރުމުގެ މަސައްކަތް، އެތަނުގައި ތިބި އެހެން މީހުންނާ އެކު، އޭނާ ފެށި އެވެ.\nFurathama accident gai salaamaiyvee kiriyaa, Dhe vana accident gai maru\nއެ ކާރުގެ ދޮރު ހުޅުވަނީ މައްޗަށެވެ. ނަމަވެސް ގަހުގައި ޖެހިފައި އޮތްލެއް ބާރުކަމުން ލިބުނު ގެއްލުންތަކުގައި ދޮރެއް ނުހުޅުވުނެވެ. އެހެންވެ ޝިމާލްމެންނަށް ޖެހުނީ ޗެއިން ބްރޭކަރާއި ބޮޑެތި ކަތުރާއި ގްރޭންޑަރު ފަދަ ސާމާނު ބޭނުކޮށް ދޮރު ކީހާލާށެވެ. ބައެއް އެއްޗެހި އޭނާގެ ގަރާޖުން ލިބުނެވެ. އަނެއް ބައި އެއްޗެހި ގެންދިޔައީ ކައިރީގައި ހުރި ވޯކްޝޮޕަކުންނެވެ.\nދޮރު ކީހާލަން ގަޑިއިރެއްހާއިރު ނެގި އެވެ. ދެ ޒުވާނުންނަށް ވެފައި ވަރު ފެނުނީ ވެސް އެހާ ހިސާބުންނެވެ.\nޝިމާލް ބުނިގޮތުގައި އާމިލްގެ ސިކުނޑިން ބައެއް އޮތީ ބޭރުގަ އެވެ. މޫނު މަތި ވެސް ޒަހަމްވެ، ސިފަ ވަކިނުވާ ވަރަށް ލެއިން ފޯވެފަ އެވެ.\nފުވައްމުލަކުގައި އިއްޔެ އެކްސިޑެންޓް ހިނގި ވަގުތު، ޒުވާނުން ސަލާމަތް ކުރުމަށް މީހުން މަަސައްކަތް ކުރަނީ-- ފޮޓޯ: އެމްވީކްރައިސިސް\nއެއީ ބަލަން ފަސޭހަ މަންޒަރެއް ނޫނެވެ. ހިތްހަލާކުވާ ފަދަ ބިރުވެރި އަދި ހިތްދަތި ވަގުތުކޮޅެކެވެ. ނަމަވެސް ދެ ރަހުމަތްތެރިންގެ ފުރާނަ ސަލާމަތްކުރަން، ހިތްވަރާ އެކު، ޝާމިލް އުޅުނެވެ.\n"ކުރިން އަޅުގަނޑުމެންނަށް ބޮލުގެ ސިކުނޑި ފެންނަނީ ފޮޓޯ އާއި ވީޑިއޯތަކުން. އެކަމަކު އެކުވެރިޔާގެ ސިކުނޑި އަޅުގަނޑުގެ ހަމަ ލޮލަށް ފެންނަން އޮތީ،" އަދިވެސް ގަބޫލުކުރަން ދަތި އެ ހިތާމަވެރި މަންޒަރާ ބެހޭ ގޮތުން ޝިމާލް ބުންޏެވެ.\nދެ އެކުވެރިންގެ ހާލަތު ފެނުމުން ހިނދުކޮޅަކަށް އޭނާއަށް ހުއްޓުން އެރި އެވެ. ނަމަވެސް ފުރާނަ ސަލާމަތްކުރެވޭތޯ ސިކުންތެއް ވެސް ބޭކާރުނުކޮށް އެންމެން މަސައްކަތްކުރި އެވެ.\nޝިމާލް ބުނިގޮތުގައި ކާރު ދުއްވަން އިން އާމިލްގެ ކަނާތު އަތް، ކާރުގެ ދޮރު ތެދުކޮށްލި ވަގުތު، ކުޑަކޮށް ހަރަކާތްކޮށްލި އެވެ. އެކަމަކު އެމްބިއުލާންސްއަށް ލައިގެން ހޮސްޕިޓަލަށް ގެންދިޔަ އިރު އާމިލް އާއި މުތީއުގެ ހަށިގަނޑުން ވެސް އެއްވެސް ހަރަކާތެއް ނުފެނެ އެވެ.\nދެ ޒުވާނުން މަރުވީ ހޮސްޕިޓަލަށް ގެންދިޔަ ފަހުންނެވެ.\nއާމިލަކީ ރޭސް ޖަހައި އުޅުނު ޒުވާނެއް ނޫން\nއާމިލާއި މުތީއު ދުއްވީ އެހެން އެކުވެރިޔަކު އަލަށް ގަނެގެން ގެނައި ކާރެކެވެ. ޝިމާލްގެ ގަރާޖުގައި ކާރަށް ބައެއް ބަދަލުތައް ގެނެސް، މަރާމާތު ކުރާތާ ދުވަސްކޮޅެއް ވެއްޖެ އެވެ. އޭނާ ބުނިގޮތުގައި އެ ދުވަހު ވެސް، ކާރުގެ ބްރޭކް ޕެޑް ބަދަލުކޮށް، އެހެން މަރާމާތުތައް ވެސް ކުރި އެވެ. އެކަމަކު ކާރުގައި މައްސަލައެއް ނޫޅޭނެ ކަމަށް އޭނާ ބުންޏެވެ.\nކާރު ދުއްވަން އިން އުމުރުން 19 އަހަރުގެ އާމިލަކީ، ޝާމިލް ބުނިގޮތުގައި ރޭސް ޖަހައި، "މޮޅެތި ގޮތްގޮތަށް" ކާރު ދުއްވާ ޒުވާނެއް ނޫނެވެ. އެހެންވެ، އޭނާ ގަބޫލުކުރަނީ، އެކްސިޑެންޓްވީ ބާރު ކޮށްލެވުނު ވަގުތު ކޮންޓްރޯލުން ނެއްޓިގެން ކަމަށެވެ.\n"ހުރިހާ އެކުވެރިން ވެސް އެ ކާރު ދުއްވާނެ. ކާރުގައި އެއްވެސް މައްސަލައެއް ނޫޅޭނެ،" ޝާމިލް ބުންޏެވެ.\nއިއްޔެ ހެނދުނުން ފެށިގެން ހުރިހާ ވަގުތެއް އާމިލް ހޭދަކުރީ ޝާމިލްއާ އެކު އެވެ. ވަރަށް ގިނަ ވާހަކަތައް ދެއްކި އެވެ. އޭނާ ކުރި މަސައްކަތްތަކާއި ކުރަން ބޭނުންވާ ކަންކަން ވެސް ކިޔައިދިނެވެ. އަދި އެކްސިޑެންޓްވުމާ ހަމައަށް، އިއްޔެ އަކީ އެކުވެރިންގެ މެދުގައި އެންމެ މަޖާކޮށް، ސަކަރާތް ޖެހި އެއް ދުވަސް ކަމަށް ވެސް ޝާމިލް ބުންޏެވެ. އެހެންވެ، ކައިރީގައި ދެ އެކުވެރިން އެގޮތަށް ކުއްލިއަކަށް ވަކިވެގެން ދިޔުން އަދިވެސް އޭނާއަށް ގަބޫލެއް ނުކުރެވެ އެވެ.\n"އަޅުގަނޑު ގެއިން ގަރާޖަށް އާދެވޭނީ އެތާ ކައިރިން ލާފައި. އެހެންވެ، އެ ހިސާބު ފެންނަ ކޮންމެ ފަހަރަކު އެމީހުންގެ މަތިން ވަރަށް ބޮޑަށް ހަނދާންވޭ،" ޝާމިލް ބުންޏެވެ.\n"އެކަމަކު ކަމެއް ވާންވީމައި ފަހެއް ނޯންނާނެ."\nފުވައްމުލައް އެކްސިޑެންޓް މަރު\n24 ކޮމެންޓް, 97 ރިއެކްޝަންސް\nއަހަންނަށް ފެންނަގޮތުގައި ކާރުވެސް ދުއްވަންވީ ހެލްމެޓް ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެއަޅައިގެން.\nދެންއެދުވަހު އެމިހުންް އެއްވެސް ނަމާދެއްކުރިބާ ހިޔެއްނުވޭ ބަލާފަކާ ދީނައް އެހާލޯބިކުރާ ބައެއްހެނެއް\nތިހެން ބުނަން ހެޔޮވެސް ނުވާނެ. ކިޔޭ ނުކިޔޭ އެެެެެެށްޗެެއް ނޭގެންޔާ ނުބުނުން އެންމެ ޜަނގަޅުވާނީ..ނޫނީ ހެޔޮދުއާ ކޮށްދެއްވާ\nމި އެކްސިޑެންތުގެ ފޮޓޯ ތަކުގައި2ސިތުގެ ވެސް އެއާ ބޭގް މަސައްކަތް ކޮށްފައިވާ ކަން ފާހަގަ ކުރެވެއެވެ. އެއާ ބޭގުންވެސް ފުރާނަ ސަލާމަތް ވާ ވަރުގެ ރައްކާތެރިކަން ނުލިބުނުކަން ފާހަގަ ކުރެވެއެވެ. މި ރާއްޖޭގައި ދުއްވާ ގިނަ ކާރު ތަކަކީ އެޢ ބޭގް ހަލާކުވެފައި ހުންނަ ވެހިކަލް ތައްކަން ހިތާމައާއެކު ފާހަގަ ކޮށްލަމެވެ. އަދި އެާ ބޭގް ހުންނަން ޖެހޭ ޤަވާޢިދެއްވެސް ހެދިފައެއް ނެތެވެ. ރޯދްވާދިނަސް ކަންކަމުގާ އޮތީ އެމީހަކާ އެމީހެކެވެ.\nއެއާބޭގުން އެކަނި ރައްކާތެރިކަން ނުލިބޭނެ. ސީޓްބެލްޓް އަޅައިގެން ތިބި ނަމަ ފުރާނަ ސަލާމަތް ވުމުގެ ފުރުސަތު ބޮޑު..\nކޮންމެ ކަމެއްގެ ވެސް ވަގުތު ޖެހުނީމަ އެކަމެއް ވާނެ. އެ އިންސާނެއްގެ އަަޖަލު ހަމަ ވީމަ، ދެން އެކަމަށް އެއްޗެހި ކިޔާ ހަދާކައް ނުވާނެ. އަހަރެމެންގެ މަރު ހުރީ ކޮންގަތަކަށް ކޮންތާކައް ދެވިގެން ކަމެއްވެސް އިނގެނީކީ އެއް ނޫން.\nމިކަން ތަހުގީގު ކުރަން އެބަޖެހޭ. ކާރުގެ ބުރޭކް ސިސްޓަމްގައި މައްސަލަ އުނުޅުތޯ ބަލަން ޖެހޭ.\nދެ އެކުވެރިންގެ ހަދާނުގައި ކަމެއްކުރަން ބޭނުންނަމަ ޝިމާލް ކުރަންވީކަމަކީ ސައިކަލާއި ކާރު ދުއްވާ ޒުވާނުން މަގުމަތީގެ ގަވާއިދަށް ހުރުމަތްތެރިކޮށް ހިތުމަށް ބާރުއަޅަންވީ. ގަރާޖުކައިރީ ތިޔަ ކާރުގެ ފޮޓޯގަޑެއް ހަރުކޮށް، ގަރާޖުން ޚިދުމަތް ހޯދާ ކޮންމެ މީހަކަށް ބާރަށް ދުއްވުމުން ދިމާވެދާނެ ގެއްލުން ހަދާންކޮދީ.\nސައިކަލުގައުޅޭ ބައެއް އަންހެންވެރިން ދުއްވަނީ ބަލާނުލާ... އެމީހުނަށް ބަލަން ޖެހެނީ އެހެންމީހުން،،،!!\nއެކްސިޑެންޓް ވީ ކާރެެެއް. އެތެރޭގައި ތިބީ ދެފިރިހެނުން. ނަންވަނީ އަންހެނުން! މާލެތެރެއަށް ބަލާލިއަސް އިނގޭނެ ހޭބުއްދި އަތަށް ލައިގެން ދުއްވަނީ ކޮން ބައެއްކަން\nބުރަދާ އަޑަށް ބާރުލާފަ ކާރުގަ މައްސަލައެއް ނެތޭ ތި ބުނަނީ ހާދަ ޔަގީންކަން ބޮޑުވީމައޭ\nތިކާރުގައި ފެންނަންހުރި ފޮޓޯތަކުން އެއަރބޭގެއް ފެންނާކަށް ނެތް. މިފަދަ ސްޕޯޓްސް ކާރުގައި ހާއްސަކޮށް އެއަރބޭގް ހުންނަންޖެހޭނެ. އޭގެ ސަބަބުންވެސް ފުރާނަ ސަލާމަތް ކުރެވުނީސް\nއެއާ ބޭގް އެ އޮތީ ފެންނަން ހުދު ކޮތަޅެއް ކަހަލަ ގޮތަކަށް ވައި ގޮސްފަ އޮތް ހަމެއް ހެން!


SunOnline: MDP Member in Sarukaarah: Baaru dhevijje, Veekameh neh!\nއެމްޑީޕީ މެންބަރުން ސަރުކާރަށް: ބާރު ދެވިއްޖެ، ވީކަމެއް ނެތް\nފާތިމަތު ސައީދު 23 Oct 2019, 13:33\nއެމްޑީޕީ މެންބަރު މުހައްމަދު ވަހީދު، ނިހާދު އަދި އަނދުން ހުސެއިން (ކ-ވ)\nޓެރަރިޒަމްގެ ތުހުމަތު ކުރެވޭ މީހުންނަށް ފިޔަވަޅު އަޅަން މި ސަރުކާރަށް ދޭން ޖެހޭ ހުރިހާ ގާނޫނީ ބާރެއް ދީފައިވީ ނަމަވެސް، އެފަދަ ފަރާތްތަކާ މެދު ފިޔަވަޅެއް ނޭޅޭ ކަމަށް ބުނެ، ސަރުކާރު ކޯލިޝަންގެ މާއި ޕާޓީ އެމްޑީޕީ ބައެއް މަޖިލިސް މެންބަރުން މިއަދު ނުރުހުން ފާޅު ކުރައްވައިފި އެވެ.\nޓެރަރިޒަމްގެ އަމަލު ހިންގާ ފަރާތްތައް ހިފާ ހައްޔަރުކޮށް، މައްސަލަތައް ބަލަން ފަސޭހަ މަގެއް ފަހިކޮށްދިނުމަށް ޓެރަރިޒަމްގެ ގާނޫނަށް ބޮޑެތި އިސްލާހުތަކެއް ވަރަށް ފަހުން ވަނީ ގެނެސްފަ އެވެ. ޓެރަރިޒަމް ގާނޫނަށް ސަރުކާރުން އިސްލާހު ހުށަހެޅީ ރައްޔިތުންގެ މަޖިލިސް ފުރަތަމަ ދައުރު ނިންމައި ޗުއްޓީގައި އޮއްވަ އެވެ. މަޖިލިސް ޗުއްޓީގައި އޮވެ އެ ބިލު ފާސްކުރީ ސަރުކާރުން އަވަސް ކޮށްދޭން އެދިގެންނެވެ.\nމިއަދު މަޖިލީހުގައި އައްޑޫ ފޭދޫ ދާއިރާގެ މެމްބަރު މުހައްމަދު ނިހާދު ވިދާޅުވީ މަޖިލިސް ޗުއްޓީގައި އޮވެ މެމްބަރުން ނުކުމެ ޓެރަރިޒަމްގެ ބިލު ފާސްކުރީ ރައްޔިތުން ބޭނުންވާ އިންސާފު ފޯރުކޮށްދިނުމަށް ކަމަށެވެ.\n"އެހެންނަމަވެސް އަދާ ހަމައަށް އައިއިރު މީގެން އެއްވެސް މައްސަލައެއް. އެއްވެސް ކަމެއް ބެލޭތަނެއް އަޅުގަނޑުމެންނަކަށް ނުފެނޭ. ކީއްވެގެންތޯ އަޅުގަނޑުމެން ސުވާލުކުރަން އެބަޖެހޭ." މެމްބަރު ނިހާދު ވިދާޅުވި އެވެ.\nހޯމް މިނިސްޓަރު އަދި ކޮމިޝަނަރު އޮފް ޕޮލިސްއަށް އެ މައްސަލަތަކުގައި ފިޔަވަޅު އަޅަން ނުކެރިގެން އުޅޭ ސަބަބު ދިވެހި ރައްޔިތުންނަށް ސާފުވާން ޖެހޭ ކަމަށް ނިހާދު ވިދާޅުވި އެވެ. ސަރުކާރަށް އަހަރުވެ މަޖިލީހަށް ހަމަސް ވެގެންދާއިރު އެއްވެސް ކަމަކަށް އިންސާފު ނުލިބި ރައްޔިތުން މަގުމަތީގައި ތިބެން ޖެހުމަކީ ވަރަށް ބޮޑު މައްސަލައެއް ކަމަށްވެސް ނިހާދު ވިދާޅުވި އެވެ.\nނިހާދު ވިދާޅުވީ އެމްޑީޕީއަށް ރައްޔިތުން ވޯޓު ދިނީ އިންސާފުގެ އުންމީދުގައި ކަމަށެވެ. ނަމަވެސް ސަރުކާރަށް އަހަރެއް ވެގެން ދާއިރު އިންސާފު ނުލިބި ދިގުލައިގެން ދިޔުމަކީ ރައްޔިތުންގެ ކަންބޮޑު ވުމެއް ކަމަށް އޭނާ ވިދާޅުވި އެވެ.\n"އަޅުގަނޑު ގޮވާލަނީ ދިވެހި ސަރުކާރަށް އަދި ކަމާ ބެހޭ ހުރިހާ މުއައްސަސާތަކަށްވެސް ގާނޫނީ ގޮތުން އަޅަން ޖެހޭ ހުރިހާ ފިޔަވަޅެއް އަޅައި ބިރު ފަހަނައަޅާ ނުކުމެ ދިވެހި ރައްޔިތުުންނަށް އިންސާފު ހޯދައިދިނުމަށް ޓަކައި މަސައްކަތް ކޮށްދެއްވާށޭ. ވަގުން ހިފާ ހައްޔަރުކޮށްދެއްވާށޭ." މެމްބަރު ނިހާދު ވިދާޅުވި އެވެ.\nހެންވޭރު ދެކުނު ދާއިރާގެ މެމްބަރު ހުސައިން ޝަހީމް (އަނދުން ހުސެއިން) ވިދާޅުވީ މަޖިލިސް ޗުއްޓީއަށް ނުގޮސް ރައްޔިތުންގެ މަޖިލީހުގެ މެމްބަރުން ހޭލާ ތިބެގެން ޓެރަރިޒަމާއި ގޮތް ނޭންގޭ މަރުތަކުގައި ޝާމިލުވާ މީހުން ހައްޔަރު ކުރުމުގެ ބާރު "މުތުލަގަށް" ދައުލަތުގެ އިދާރާއަށް ދޭން ގާނޫނު ފާސްކޮށްދިން ކަމަށެވެ.\nރައްޔިތުންގެ މަޖިލީހުގެ ސުޕްމްޖޯރިޓީއާ އެކު 65 ގޮނޑި އެމްޑީޕީއަށް ދިނުމުން ގޮނޑި ހޫނުކުރަން ތިބެވެން ނެތް ކަމަށާއި ގާނޫނާ ހިލާފު ކަންކަން ބަލަން ޖެހޭ ކަމަށް ހުސައިން ޝަހީމް ވިދާޅުވި އެވެ.\n"ކޮމިޝަނަރު އޮފް ޕޮލިސް މުހައްމަދު ހަމީދަށް އަޅުގަނޑު މިދަންނަވަނީ މަނިކުފާނޭ މިކަމުގައި ތެދުވެ ވަޑައިގަންނަވާށޭ. އަޅުގަނޑުމެން މިތިބީ މަނިކުފާނު އަރިހުގައޭ. މިކަމަށް ކުރަން ޖެހުނު ކޮންމެ ކަމެއް އަޅުގަނޑުމެން ކުރާނަމޭ." މެމްބަރު ހުސައިން ވިދާޅުވި އެވެ.\nއުނގޫފާރު ދާއިރާގެ މެމްބަރު މުހައްމަދު ވަހީދު (ވައްޑޭ) ވިދާޅުވީ ރައްޔިތުން އެމްޑީޕީއަށް އަދި މި ސަރުކާރަށް ވޯޓު ދިނީ ގޮތް ނޭންގި މަރާލާފައިވާ މީހުންނަށް އިންސާފު ހޯދައިދޭން އެދިގެން ކަމަށެވެ. އަދި ވައްކަން ކުރި މީހުންނަށް ހައްގު އަދަބު ދިނުމަށް އެދިގެން ކަމަށެވެ. އެކަން ނުވާނަމަ "އަޅުގަނޑުމެން މަޖިލީހުގައި ތިބޭނެ ކަމެއް ނެތް" ކަމަށް ވައްޑޭ ވިދާޅުވި އެވެ.\n"އަޅުގަނޑުމެން އެބަޖެހޭ ރެޔާ ދުވާލު ހުޅުވާފަ ބަހައްޓައިގެން ނަމަވެސް މިކަން ކުރަން. މިކަން ނުކޮށް ހޭދަވާ ކޮންމެ ދުވަހަކީ މިގައުމުގެ ހަޔާތުގައި ނުރައްކާތެރި ދުވަހެއް. މި ފިތުނަ ފަސާދަ އުފައްދާ މީހުން. މި ބިރުވެރިކަން ކަން ހިނގާ މީހުން މި އަޑީ ދައުލަތުގެ އަނދިރި ދައުލަތުގެ މީހުން މިރާއްޖެ އުފެއްދި ބޮޑެތި ވަގުން. ކަންލި އޮޑިއެއްގެ ބަރާކުރާހާ ފައިސާ ލޫޓުވާލި މީހުން. މިގައުމު އަނެއްކާ ބޮޑު އަޑިގަނޑެގެ ތެރެއަށް ވައްޓާލި މީހުން. މިގައުމު ފަސާދަ ކުރަން. މިގައުމުގެ ތެރޭގައި ބައިބައިވުން އުފައްދަައި މިގައުމުގައި އަހުލީ ހަނގުރާމައަކަށް ދިއުމުގެ ކުރިން އަޅުގަނޑުމެން އެބަޖެހޭ ހުރިހާ ކަމެއް ހުއްޓާފައިވެސް މިކަމައިގެން އުޅެން." މެމްބަރު ވައްޑޭ ވިދާޅުވި އެވެ.\nޓެރަރިޒަމްގެ ގާނޫނަށް ގެނައި އިސްލާހުތަކުގެ ދަށުން ކޯޓު އަމުރަކާ ނުލައި މީހުން ހައްޔަރު ކުރުމުގެ ބާރު ފުލުހުންނަށް ވަނީ ލިބިގެން ގޮސްފަ އެވެ. އެ ގާނޫނުގެ ދަށުން އެއްވެސް މީހަކު މިހާތަނަށް ހައްޔަރު ކުރި ކަމެއް އަދި ނުކުރާ ކަމެއްވެސް ސާފެއް ނުވެ އެވެ. އެ މައުލޫމާތެއް މަރު ކޮމިޝަނަކުންވެސް އަދި ފުލުހުންވެސް ހާމައެއް ނުކުރެ އެވެ.\nމީގެ އިތުރުން ކޮރަޕްޝަންގެ މައްސަލަތައް ބަލައި ރިޔާސީ ކޮމިޝަނާއި މަރުތަކުގެ މައްސަލަތައް ބަލާ ކޮމިޝަނަށް ބާރުތަކެއް ދޭން ވެސް މަޖިލީހުން ފާސްކޮށްފައިވެ އެވެ.


Ehvun nufeshenees 200 ehhaa meehun hayyaru koffi: Adhurey - One Online\nއިދިކޮޅުން މިއަދު ހަވީރު މާލޭގައި ބޭއްވުމަށް ހަމަޖެހިފައިވާ މުޒާހަރާ ފެށުމުގެ ކުރިން ބައެއް ފަރާތްތައް ފުލުހުންގެ ބެލުމުގެ ދަށަށް ގެންދަނީ --- ވަން ފޮޓޯ: މުހައްމަދު އައުޒަމް\nއިދިކޮޅުން ޕީޕީއެމް/ ޕީއެންސީން މިއަދު މާލޭގައި ކުރިއަށް ގެންދަން ހަމަޖެހިފައިވާ މުޒާހަރާ ފެށުމުގެ ކުރިން 200 އެއްހާ މީހުން ހައްޔަރު ކޮށްފައިވާ ކަމަށް އިދިކޮޅު ކޯލިޝަން ހިންގެވުމާ ހަވާލުވެ ހުންނެވި، ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ވިދާޅުވެއްޖެ އެވެ.\nއަދުރޭ އެހެން ވިދާޅުވެފައިވަނީ، "މަގޭ ފުލެޓް ކޮބާ؟"ގެ ނަމުގައި އިދިކޮޅުން މިއަދު މާލޭގައި ކުރަން ނިންމާފައިވާ މުޒާހަރާ ފެށުމުގެ ގޮތުން ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުންނެވެ.\nއަދުރޭ ވިދާޅުވީ، މުޒާހަރާ ހުއްޓުވުމަށް 200 އެއް މީހުން ހައްޔަރު ކޮށްފައިވާ ކަމަށާއި ނަމަވެސް މުޒާހަރާ ކުރިއަށް ގެންދާނެ ކަމަށެވެ. އެގޮތުން މާލޭގައި އެ މީހަކު ހުރި ހިސާބަކުން މަގުމައްޗަށް ނުކުމެ މިސަރުކާރާ ދެކޮޅަށް އަޑު އުފުލުމަށް އޭނާ ގޮވާލެއްވި އެވެ.\n"މަގޭ ފުލެޓް ކޮބާ؟"ގެ ނަމުގައި އިދިކޮޅުން މިއަދު މާލޭގައި ކުރަން ނިންމާފައިވާ މުޒާހަރާ ފެށުމަށް ހަމަޖެހިފައިވަނީ މިއަދު ހަވީރު 4:15 ގައެވެ. އެއްވުމުގެ ބައިވެރިން އިދިކޮޅު ޕީޕީއެމް/ޕީއެންސީގެ އޮފީސް ދޮރުމައްޗަށް ޖަމާވަމުން ދަނިކޮށް އޭގެތެރެއިން ބައެއް މީހުން ފުލުހުން ވަނީ ފުލުހުންގެ ވެހިކަލަށް އަރުވައިގެން އެ ސަރަހައްދުން ގެންގޮސްފަ އެވެ.\nއެޗްޕީއޭ އިން ކަނޑައަޅާފައިވާ މިންގަނޑުތަކާ ހިލާފަށް އެއްވެސް ހަރަކާތެއް ހިންގުމަށް ސަރުކާރުން ޖާގަ ނުދޭނެ ކަމަށް ފުލުހުންނާއި ހޯމް މިނިސްޓްރީން މިއަދު ވަނީ ބުނެފަ އެވެ.\nއެގޮތުން ހޯމް މިނިސްޓްރީން މިއަދު ނެރުނު ބަޔާނެއްގައި ބުނީ، މިނިވަންކަމާއެކު ހިޔާލުފާޅުކުރުމުގެ ހައްގާއި އެއްވެއުޅުމުގެ މިނިވަންކަމުގެ ހައްގަކީ ދިވެހި ރައްޔިތުންނަށް ފުރިހަމައަށް ލިބިގެންވާ އަދި ސަރުކާރުން އެކަން ކަށަވަރުކޮށް ދޭ ހައްގުތަކެއް ކަމަށެވެ. ނަމަވެސް ސިއްހީ ކުއްލި ނުރައްކަލުގެ މިހާލަތުގައި ރައްޔިތުންގެ ސަލާމަތާއި ރައްކާތެރިކަމަށް ރިއާޔަތް ކުރުމެއް ނެތި، ހަމަނުޖެހުމާއި ހަލަބޮލިކަން އުފެއްދުމަށްޓަކައި އެޗްޕީއޭ އިން ކަނޑައަޅާފައިވާ މިންގަނޑުތަކާ ހިލާފަށް އެއްވުންތަކާއި ހިނގާލުންތައް ނުރޭވުމަށް ވަނީ އިލްތިމާސްކޮށްފަ އެވެ.\nގުޅޭ ޓެގު އިހުތިޖާޖު ޕީޕީއެމް ޕޮލިސް އަބްދުއްރަހީމް އަބްދުﷲ (އަދުރޭ) ޕީޕަލްސް ނެޝަނަލް ކޮންގްރެސް އިދިކޮޅު ކޯލިޝަން


SunOnline: Dhuruga Hunna Baiveriyaa aa Gulhun Dhamahattane Goiy!\nއައިމިނަތު ލުބާ 21 Sep 2021, 08:43\nދުރުގައި ހުންނަ ބައިވެރިޔާ އާ ވެސް ގުޅުން ވަރުގަދަ ކުރެވިދާނެ---\n"ލޯންގް ޑިސްޓޭންސް ރިލޭޝަންޝިޕް" އަކީ މިހާރު ވަރަށް އާންމު ކަމެކެވެ.\nލޯބިވާ މީހަކާ ގުޅުން ބާއްވަން ބޭނުންނަމަ އޭނާ ކިތަންމެ ދުރުގައި ހުއްޓަސް އެ ގުޅުން ވަރުގަދަކޮށް ދާއިމީކޮށް ބަހައްޓަން އެންމެންވެސް ބޭނުންވެއެވެ. ނަމަވެސް ގިނަ މީހުން ދެކޭގޮތުގައި ލޯންގް ޑިސްޓަންސް ގުޅުމެއް ބޭނުންވާގޮތަކަށް ކުރިއަށް ނުގެންދެވޭނެއެވެ.\nމި ލިޔުމުގައި މި ހިމަނާލަނީ ދުރުގައި ހުންނަ ބައިވެރިޔާ އާ ގުޅުން ވަރުގަދަ ކުރާނެ ބައެއް އުކުޅުތަކަށެވެ.\nދުނިޔޭގެ ކޮންމެ ހިސާބެއްގައި ހުރިކަމުގައި ވީނަމަވެސް ސޯޝަލް މީޑިއާގެ އެހީ ބޭނުންކޮށްގެން މިހާރު ވާހަކަ ދައްކާލުމަކީ މާ އުނދަގޫކަމެއް ނޫނެވެ. އެ ދުވަހެއްގައި ހިނގާ ކަންތައްތައް ބައިވެރިޔާ އަށް ކިޔައިދިނުމަށްފަހު ބައިވެރިޔާގެ ލަފާ ހޯދުމަކީ ގުޅުމެއް ވަރުގަދަވާނެ އެންމެ ބޮޑު އެއް ވަސީލަތެވެ.\nކައިރީގައި ބައިވެރިޔާ އަބަދު ނެތްކަމުގައި ވިޔަސް ބައިވެރިޔާ ދުރުގައި ހުންނަ ވަގުތުތަކުގައި ބައިވެރިޔާ ހިތްއުފާކޮށްދޭން މަސައްކަތްކުރާށެވެ. ހަދިޔާ ބަދަލުކޮށް ބައިވެރިޔާ ހިތް އުފާވާ ފަދަ ބަސްތައް ބުނެލުމުން އެ ދެމީހުންގެ ދެމެދުގައި އޮންނަ ގުޅުން ވަރުގަދަވެގެންދާނެކަން ކްލިނިކަލް ސައިކޮލޮޖިސްޓް ޑރ ކްލެއާ ބާރލީ ބުނެއެވެ.\nއެއް ދުވަހު ހަބަރެއްވެފައި އަނެއް ތިން ދުވަހު ހަބަރެއް ނުވެ ހުރުމަކީ އެ ގުޅުން ހީނަރުވެގެންދާނެ ކަމެކެވެ. އެއްވެސް މީހަކު އަބަދު ބިޒީ އެއް ނުވާނެއެވެ. އެކުގައި އުޅެން ބޭނުންނަމަ ކޮންމެވެސް ކަހަލަ ކޮމިޓްމެންޓެއް ދިނުން މުހިއްމެވެ. ހަޔާތުގައި އަނެކާ އަކީ މުހިއްމު މީހެއްކަން ބުނެދިނުމަށްފަހު އެއާ އެއްގޮތަށް އަމަލުކުރުމަކީ ކުރަންޖެހޭނެ ކަމެކެވެ.\nއެކީގައި ބޭރަށް ނުދެވުނު ނަމަވެސް އޮންލައިކޮށް ދެމީހުން ޒޫމް ފަދަ އެޕްލިކޭޝަނެއް މެދުވެރިކޮށް ފިލްމެއް ކަހަލަ އެއްޗެއް ބެލިދާނެއެވެ. ވީޑިއޯ ކޯލް ކުރުމާ އޮންލައިން ގޭމްސް އެކުގައި ކުޅުމުން ވެސް ދެމީހުންގެ ދެމެދުގައި އޮންނަ ގުޅުން ވަރުގަދަވެގެންދާނެއެވެ.


Immigration Qaanoonah2vana islaah Raees Thasdeeq Kuravvaiffi\nދިވެހިރާއްޖޭގެ އިމިގްރޭޝަންގެ ޤާނޫނު (ޤާނޫނު ނަންބަރު 1/2007) އަށް ދެ ވަނަ އިޞްލާޙު ގެނައުމުގެ ބިލު ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިއަދު ތަސްދީޤު ކުރައްވައިފިއެވެ. މި ބިލަކީ، މި ހިނގާ ނޮވެންބަރު މަހުގެ9ވަނަ ދުވަހު ބޭއްވި ރައްޔިތުންގެ މަޖިލީހުގެ 2020 ވަނަ އަހަރުގެ ތިންވަނަ ދައުރުގެ 15 ވަނަ ޖަލްސާގައި ފާސްކުރެއްވި ބިލެކެވެ.\nމި އިސްލާހުގެ ދަށުން ރާއްޖޭގައި ބިދޭސީއަކު ހުރުމުގެ ހުއްދަދެވޭ އިތުރު ދެ ވީޒާއެއް ވަނީ އިތުރުކޮށްފައެވެ. އެއީ، މީޓިންގ ވީޒާއާއި ކޯޕަރޭޓް ރެސިޑެންޓް ވީޒާއެވެ. އަދި، މި ޤާނޫނުގެ ދަށުން ހަދާ ޤަވާއިދުގައިވާ ގޮތުގެމަތިން، މި މާއްދާގެ (ހ) ގައި ބަޔާންކޮށްފައިވާ ވީޒާތައް ދޫކުރާނީ ކޮންޓްރޯލަރ އޮފް އިމިގްރޭޝަނެވެ.\nމީޓިންގ ވީޒާއަކީ، ކޮންޓްރޯލަރ އޮފް އިމިގްރޭޝަން ކަނޑައަޅާ ގޮތެއްގެ މަތިން، ރަޖިސްޓްރާރ އޮފް ބިޒްނަސަސް ޤަބޫލުކުރާ ވިޔަފާރިއަކާ ގުޅުންހުރި ބައްދަލުވުމެއް، ނުވަތަ ދަޢުލަތުގެ މުއައްސަސާއެއްގެ ބޭނުމަށް ރާއްޖޭގައި ބޭއްވޭ ބައްދަލުވުމެއް، ނުވަތަ އެ ނޫން ވެސް ފަރާތަކުން އިންތިޒާމްކޮށްގެން ސަރުކާރުގެ ކަމާބެހޭ އިދާރާއެއްގެ ހުއްދަ ލިބިގެން ބާއްވާ ބައްދަލުވުމެއް، ނުވަތަ ކޮންފަރެންސެއް، ނުވަތަ ކޮންވެންޝަނެއްގައި ބައިވެރިވުމަށް އަންނަ ބިދޭސީއަކަށް، ކުރު މުއްދަތަކަށް ރާއްޖޭގައި ހުރުމަށް، މި ޤާނޫނުގެ ދަށުން ހަދާ ޤަވާއިދުގައި ބަޔާންކުރާ ގޮތުގެމަތިން ދެވޭ ހުއްދައެކެވެ.\nކޯޕަރޭޓް ރެސިޑެންޓް ވީޒާއަކީ ރަޖިސްޓްރާރ އޮފް ބިޒްނަސަސް ކަނޑައަޅާ ގޮތެއްގެ މަތިން، ދިވެހިރާއްޖޭގައި ރަޖިސްޓަރީކޮށްގެން ހިންގާ ފޮރިން އިންވެސްޓްމަންޓެއްގެ ހިއްސާދާރެއް ނުވަތަ ޑިރެކްޓަރެއް ނުވަތަ ޕާޓްނަރެއް ނުވަތަ އެ ނޫން ވެސް އިސް ފަރާތެއް، އަދި އެއިން ފަރާތެއްގެ ޢާއިލާގެ މެންބަރެއް، ރާއްޖޭގައި ވަޒީފާއަދާކުރާ މީހެއްގެ ގޮތުގައި ނޫން ގޮތަކަށް، އެ ފޮރިން އިންވެސްޓްމަންޓް ނުވަތަ އެ ވިޔަފާރި ހިންގުމުގެ ބޭނުމަށް ދިގު މުއްދަތަކަށް ރާއްޖޭގައި ހުރުމަށް އެދޭ ބިދޭސީންނަށް ދެވޭ ހުއްދައެވެ. އަދި ދިވެހިރާއްޖޭގެ ބޭންކެއްގައި މަދުވެގެން 250,000 (ދެ ލައްކަ ފަންސާސް ހާސް) އެމެރިކާ ޑޮލަރު5(ފަހެއް) އަހަރުގެ މުއްދަތަށް ފިކްސްޑް ޑިޕޮސިޓް އެކައުންޓެއްގައި ބަހައްޓައި، ދިވެހިރާއްޖޭގައި ހުރުމަށް އެދޭ ބިދޭސީންނަށް ދެވޭ ހުއްދައަކީ ވެސް ކޯޕަރޭޓް ރެސިޑެންޓް ވީޒާއެވެ. ހަމަ އެއާއެކު ސަރުކާރުން ކަނޑައަޅާ އުސޫލެއްގެ ދަށުން، ސަރުކާރުން ކަނޑައަޅާ ވިޔަފާރިތަކުގައި މަދުވެގެން 250,000 (ދެ ލައްކަ ފަންސާސް ހާސް) އެމެރިކާ ޑޮލަރު އިންވެސްޓްކޮށް، ދިވެހިރާއްޖޭގައި ހުރުމަށް އެދޭ ބިދޭސީންނަށް ދެވޭ ހުއްދައަކީ ވެސް ކޯޕަރޭޓް ރެސިޑެންޓް ވީޒާއެވެ.


ދިރާގާއެކު "އީޓީ" ން އެމްއޯޔޫއެއްގައި ސޮއިކޮށްފި\nދިރާގާއެކު “އީޓީ” ން އެމްއޯޔޫއެއްގައި ސޮއިކޮށްފި\n22 ފެބްރުއަރީ 2015\nއީޓީ އާއި ދިރާގާ ދެމެދު އެމްއޯޔޫގައި ސޮއިކުރަނީ–\nނޫސްވެރިކަމާއި ލިޔުންތެރިކަމަށް އެހީތެރިވެދިނުމުގެ ގޮތުން ރާއްޖޭގެ އެންމެ ބޮޑު މުވާސަލާތީ ކުންފުނި ދިރާގުން އޭދަފުށީ ޓައިމްސް އާއެކު އެމްއޯޔޫއެއްގައި ސޮއިކޮށްފި އެވެ.\nދިރާގު އޭދަފުށީ އޮޕަރޭޝަންސް ސެންޓަރުގައި މިއަދު ބޭއްވި ރަސްމިއްޔާތެއްގައި އެ ކުންފުނީގެ ފަރާތުން އެމްއޯޔޫގައި ސޮއިކުރެއްވީ އޭދަފުށީ އޮޕަރޭޝަންސް ސެންޓަރުގެ މެނޭޖަރު އަބްދުﷲ ސާދިގު އެވެ. އަދި އީޓީ ގެ ފަރާތުން ސޮއިކުރެއްވީ ނޫހުގެ އެޑިޓަރު ތޯރިގް އަބްދުއްރަހްމާނެވެެ.\nމި އެމްޔޫގެ ސަބަބުން، މިއީ މި ނޫސް އިތުރަށް ފުޅާކޮށް ގިނަ މައުލޫމާތު ހިމެނޭ ނޫހަކަށް ހެދުމަށް ލިބުނު އިތުރު ހިތްވަރެއްކަމަށް އީޓީ ދެކެމެވެ.\nމި އެމްޔޫގެ ދަށުން ދިރާގުން ހިންގާ ހަރަކާތްތަކުގެ ހަބަރާއި މައުލޫމާތު އީޓީގެ ފަރާތުން ފޯރުކޮށްކޮށްދެމުން ގެންދާނެ އެވެ. އަދި އީޓީން ހިންގާ ހަރަކާތްތަކަށް ދިގާގުގެ ފުރިހަމަ އެހީތެރިކަމާއި އެއްބާރުން ލިބިގެންދާނެ އެވެ.\nއޭދަފުށި ޓައިމްސް (އީޓީ) އަކީ އޭދަފުށީ ޒުވާނުންތަކެއް އިސްނަގައިގެން އޭދަފުއްޓާއި އަދި ޚާއްސަކޮށް ބ. އަތޮޅުގެ ޚަބަރާއި މައުލޫމާތު ގެނެސްދިނުމަށް އިންފޮމޭޝަން މިނިސްޓްރީގައި ރަޖިސްޓްރީކޮށްގެން 2008 ވަނަ އަހަރުން ފެށިގެން ނެރެމުން އަންނަ އޮންލައިން ނޫހެކެވެ.\nމީގެ ކުރިންވެސް ދިރާގުން ވަނީ އީޓީގެ އިތުރުން ރާއްޖޭގެ އެކި ސަރަހައްދުތަކުގައި ހިންގަމުން އަންނަ ވެބްސައިޓްތަކުގެ ތެރެއިން އެންމެ ފާހަގަކޮށްލެވޭ ނޫސްތަކަށް އެހީތެރިވެދިނުމަށް އެމްއޯޔޫއެއްގައި ސޮއިކޮށްފަ އެވެ.


Majileehuge maalamah badhalu thah genaumah 11 million rufiyaa haradhu kohffi - The Press\nSaturday, September 21, 2019 25 °C moderate rainLast Updated 48 minutes ago\nމަޖިލީހުގެ މާލަމަށް ބަދަލުތައް ގެނައުމަށް 11 މިލިއަން ރުފިޔާ ހަރަދުކޮށްފި\nނިމާ ހަސަން 23 May 2019, 15:01\nރައްޔިތުންގެ މަޖިލިސް އިދާރާގެ ބޭރުން ނަގާފައިވާ ފޮޓޯއެއް / ފޮޓޯ: ރައްޔިތުންގެ މަޖިލިސް\n19 ވަނަ ރައްޔިތުންގެ މަޖިލީހަށް މަޖިލީހުގެ މާލަމަށް ބަދަލުތައް ގެނައުމަށް މިހާތަނަށް 11 މިލިއަން ރުފިޔާ ހަރަދުކޮށްފިއެވެ.\nސަރުކާރުން 19 ވަނަ މަޖިލީސް ފެށުމުގެ ކުރިން މަޖިލީހުގެ މާލަމަށް ބަދަލުތައް ގެނައުމުގެ މަޝްރޫއު 19 މިލިއަން ރުފިޔާއަށް ހަވާލު ކުރި އިރު، މިހަތަނަށް އެ މަޝްރޫއަށް ހަރަދު ކޮށްފައިވަނީ 11 މިލިއަން ރުފިޔާއެވެ.\nމަޖިލީހުގެ މާލަމަށް ގެނައި ބަދަލުތަކުގެ ތެރޭގައި، މަޖިލިހުގެ މެންބަރުން ބޭނުން ކުރައްވަމުން ގެންދެވި ޓަޗް ސްކްރީން ކޮމްޕިއުޓާ މޮނިޓަރުތަކުގެ ބަދަލުގައި ކޮންމެ މެންބަރަކަށް ނުވަ އިންޗީގެ އައިޕެޑެއް ވަނީ ބަހައްޓާފައެވެ. އަދި ކުރިން މާލަމުގައި ހުރި ހަތަރު ކެމެރާގެ އިތުރުން ހަތް ކެމެރާއެއް އިތުރު ކޮށްފައިވާއިރު، އެ މާލަމުގައި ވަނީ އިތުރު ޓީވީތައް ވެސް ބަހައްޓާފައެވެ.\nމީގެ އިތުރުން، މަޖިލީހުގެ ޗެމްބަރުގައި ހުންނަ ކޮންގްރެސް ސިސްޓަމް އަޕްގްރޭޑް ކުރުމުގެ މަސައްކަތް ކުރަމުން އަންނައިރު، މައިކް ސިސްޓަމް ހަރުކޮށް އިންސްޓޯލް ކުރުމުގެ މަސައްކަތް ވެސް ދަނީ ކުރަމުންނެވެ. އަދި މަޖިލިހުގެ ޖަލްސާކުރާ މާލަމުގައި ބޭނުން ކުރުމަށް އިލެކްޓްރޯނިކް ކޮންގްރެސް ސިސްޓަމަކާއި ވީޑިއޯ ބްރޯޑްކާސްޓިން ސިސްޓަމެއް ގާއިމްކުރުމަށް ފިނޭންސް މިނިސްޓްރީން ވަނީ ޑިވިޝަން އޮފް އޯޑިއޯ ވިޝުއަލްސްއާ ހަވާލުކޮށްފައެވެ.\n19 ވަނަ ރައްޔިތުންގެ މަޖިލީހަށް އިންތިހާބުވެ ވަޑައިގެންނެވި މެންބަރުން ހުވާ ކުރެއްވުމުގެ ޖަލްސާ އަންނަ އަންގާރަ ދުވަހުގެ ރޭ އޮންނަ އިރު، މިއީ އާ މަޖިލީހަކަށް މަޖިލީހުގެ މާލަމަށް މިހާ ބޮޑެތި ބަދަލުތައް ގެންނަ ފުރަތަމަ ފަހަރެވެ.


vnews - Kuri ah dhaanee gulhifaivaa Party thakun ninmaagothah: JP\nކުރިއަށް ދާނީ ގުޅިފައިވާ ޕާޓީތަކުން ނިންމާގޮތަކަށް: ޖޭޕީ\nގުޅިފައިވާ ސިޔާސީ ޕާޓީތަކުން ކުނޫޒުގައި ބޭއްވި ޖަލްސާއެއްގެ ތެރެއިން -- ވީފައިލް ފޮޓޯ\nސިޔާސީ ޕާޓީތަކުގެ މަޝްވަރާތަކުގައި ޖުމްހޫރީ ޕާޓީން އަމަލުކުރާނީ ގުޅިފައިވާ ސިޔާސީ ޕާޓީތަކުން ނިންމާގޮތަކަށްކަމަށް އެޕާޓީން ބުނެފިއެވެ.\nޖުމްހޫރީ ޕާޓީން ބުނީ މިގޮތަށް ނިންމާފައިވަނީ މިއަދު ބޭއްވި ޖުމްހޫރީ ޕާޓީގެ ގައުމީ ހިންގާ ކޮމެޓީގެ 102 ވަނަ ބައްދަލްވުމުގައި ބައިވެރިވި މެންބަރުންގެ އިއްތިފާގުންކަމަށެވެ.\nޖުމްހޫރީ ޕާޓގެ ސެކްރެޓަރީ ޖެނެރަލް އަހުމަދު ސަމީރު ވިދާޅުވީ ޖުމްހޫރީ ޕާޓީގެ ގައުމީ ހިންގާ ކޮމެޓީގެ 102 ވަނަ ބައްދަލްވުމުގައި ސިޔާސީ ޕާޓީތަކުގެ މަޝްވަރާތަކުގައި ބައިވެރިވުމާއިމެދު ޖުމްހޫރީ ޕާޓީން އަމަލުކުރާނެ ގޮތެއް ނިންމާފައިވާކަމަށެވެ.\nމަޝްވަރާގައި ޖުމްހޫރީ ޕާޓީން ކުރިއަށްދާނީ ގުޅިފައިވާ ސިޔާސީ ޕާޓީތަކުން ނިންމާގޮތަކަށްކަމަށް ސަމީރު ވިދާޅުވިއެވެ.\nޖުމްހޫރީ ޕާޓީން މި ނިންމުން ނިންމާފައިވާއިރު، އެމްޑީޕީންވެސް ބުނެފައިވަނީ މަޝްވަރާތަކުގައި ކުރިއަށްދާނީ ގުޅިފައިވާ ސިޔާސީ ޕާޓީތަކުން ނިންމާގޮތަކަށްކަމަށެވެ.\nގައުމުގައި ހުރި ބޮޑެތި މައްސަލަތައް ހައްލުކޮށް، ގައުމުގެ މިސްރާބު ރަނގަޅުކުރުމަށް ޖުމްހޫރީ ޕާޓީއާއި އެމްޑީޕީ އަދި އަދާލަތު ޕާޓީއާއި ރައީސް މައުމޫނަށް ތާއީދު ކުރާ ފަރާތްތަކުން ގެންދަނީ ގިނަ މަސައްކަތްތަކެއް ކުރަމުންނެވެ.\nއިދިކޮޅު ގިނަ ސިޔާސީ ލީޑަރުން ޖަލަށްލާ ނުހައްގުން ބޮޑެތި އަނިޔާތައް ދެމުން ގެންދާއިރު، ސަރުކާރުން ވަނީ މިދިޔަ ހަފްތާގައި ސިޔާސީ ޕާޓީތަކުގެ މަޝްވަރާތަކަށް ގޮވާލާކަމަށް ހާމަކޮށްފައެވެ.\nމީގެ ކުރިންވެސް ސަރުކާރުން ވަނީ މާބޮޑު އިޚްލާސްތެރިކަމެއް ނުދައްކާ މަޝްވަރާތަކަށް ގޮވާލާފައެވެ. އިދިކޮޅު ޕާޓީތަކުން ބުނީ ސަރުކާރުން މަޝްވަރާއަށް ގޮވާލަނީ ނަމެއްގައިކަމަށާ ސަރުކާރުގެ ކިބައިން އިޚްލާސްތެރިކަމެއް ނުފެންނަކަމަށެވެ.\nސަރުކާރުން މިފަހަރު ގޮވާލި މަޝްވަރާތަކަށް ޕާޓީތަކުން އަދި އިޖާބަދީފައިނުވާކަމަށް ސަރުކާރުން ވަނީ ބުނެފައެވެ.


އިންޑިއާގައި ޓިކްޓޮކް މަނާކޮށްފި އިންޑިއާގައި ޓިކްޓޮކް މަނާކޮށްފި\nގިނަ ބައެއްގެ މެދުގައި މަޤްބޫލް އެޕްލިކޭޝަނެއްކަމަށްވާ "ޓިކްޓޮކް" އިންޑިއާގައި ބޭނުންކުރުން މަނާކޮށްފިއެވެ.\nއިންޑިއާ ސަރުކާރުން ޓިކްޓޮކް ބޭނުންކުރުން މަނާކޮށްފައި މިވަނީ، ޗައިނާގެ އެޕްލިކޭޝަންތައް އެޤައުމުގައި ބޭނުންކުރުން މަނާކުރުމަށް ކުރަމުންދާ މަސައްކަތުގެ ތެރެއިންނެވެ. ޓިކްޓޮކްގެ އިތުރުން މަޝްހޫރު އެޕްލިކޭޝަނެއްކަމަށްވާ "ވީ-ޗެޓް" ބޭނުންކުރުންވެސް އިންޑިއާގައި ވަނީ މަނާކޮށްފައެވެ. ޓިކްޓޮކާއި ވީޗެޓްގެ އިތުރުންވެސް ޗައިނާގެ 50 އަށްވުރެ ގިނަ އެޕްލިކޭޝަން ބޭނުންކުރުން އިންޑިއާއިން ވަނީ މަނާކޮށްފައެވެ.\nއިންޑިއާގެ ޓެކްނޮލޮޖީ މިނިސްޓްރީން ބުނީ މި އެޕްލިކޭޝަންތަކުގެ ސަބަބުން އެޤައުމުގެ ޤައުމީ ސަލާމަތަށް ނުރައްކާތަކެއް ކުރިމަތިވެދާނެކަމަށެވެ. އަދި އެޕްލިކޭޝަންތައް މަނާކުރީ އެޤައުމުގެ ސަލާމަތާއި ރައްކާތެރިކަމަށް އަޅާ ފިޔަވަޅެއްގެ ގޮތުންކަމަށްވެސް އިންޑިއާގެ ޓެކްނޮލޮޖީ މިނިސްޓްރީން ބުނެއެވެ.\nއިންޑިއާގެ ނިންމުމުގެ ސަބަބުން އެންޑްރޮއިންޑް އާއި އައިއޯއެސް ސްޓޯރތަކުންވެސް މި އެޕްލިކޭޝަންތައް ނަގާނެއެވެ.\nއިންޑިއާއިން ޗައިނާގެ އެޕްލިކޭޝަންތަކެއް ބޭނުންކުރުން މަނާކޮށްފައި މިވަނީ ދެޤައުމުގެ ބޯޑަރު ގުޅޭ ހިމާލަޔަން ސަރަޙައްދުގައި ހިނހގި ކުރިމަތިލުމަކަށްފަހުއެވެ. އެކުރިމަތިލުމުގައި އިންޑިއާގެ ސިފައިންގެ 20 މީހަކު މަރުވިއެވެ.


Dharifulhuge beyhah ekkohgen huttaa gellunu faisaa libijje | ThePress\nދަރިފުޅުގެ ބޭހަށް އެއްކޮށްގެން ހުއްޓާ ގެއްލުނު ފައިސާ ލިބިއްޖެ\nނަގުދު ފައިސާގެ ނޫޓް ތަކެއް މީހަކަށް ހަވާލު ކުރަނީ / ފޮޓޯ: ދަ ޕްރެސް\nދެ އަހަރުގެ އަންހެން ދަރިފުޅުގެ ކިޑްނީ ބަލީގެ ފަރުވާއަށް އެއްކޮށްގެން ހުއްޓާ ގެއްލުނު ފައިސާ ލިބިއްޖެއެވެ.\nފުލުހުން ބުނީ، އާއިލާއަކުން ރާއްޖެއިން ބޭރުގައި ބޭސްފަރުވާއަށް ބޭނުންވާ ގިނަ އަދަދެއްގެ ނަގުދު ފައިސާ ގެއްލިގެން މި މަހުގެ7ވަނަ ދުވަހު ހުޅުމާލެ ޕޮލިހަށް މައްސަލަަ ރިޕޯޓް ކޮށްފައިވާ ކަމަށެވެ. އަދި އެ ފައިސާ ވަނީ ރޭގެ ވަގުތެއްގައި އެ އާއިލާއަށް ރައްދުކޮށްފައި ކަމަށް ފުލުހުން ބުނެއެވެ.\nފުލުހުން ބުނީ ތެދުވެރިކަމާއެކު އެ ފައިސާ ހުޅުމާލެ ޕޮލިސް ސްޓޭޝަނަށް ރައްދުކޮށް ދިން ޓެކްސީ ޑްރައިވަރަށް ޝުކުރު އަދާކުރާ ކަމަށެވެ.\nއެ އާއިލާއިން ބޭސްފަރުވާއަށް އެއްކޮށްފައި ހުރި ގިނަ އަދަދެއްގެ ނަގުދު ފައިސާ ގެއްލިފައިވާ ކަން އެނގުނީ ވިޔަފާރި ކުރަން ފިހާރައަކަށް ވަދެ ފައިސާ ދައްކަން ވޮލެޓު ހޯދި އިރު އެ ވޮލެޓު ނެތް ކަން އެނގުމުންނެވެ. ވޮލެޓް ގެއްލުނު އިރު އޭގައި 700 ޑޮލަރާއި 300 ރުފިޔާ އަދި ބައެއް ކާޑުތައް ވެސް ހުއްޓެވެ.\nފައިސާތައް ގެއްލުން އިރު، އެ އާއިލާއިން އައީ އަންނަ ހޮނިހިރު ދުވަހު އެ މީހުންގެ ދެ އަހަރުގެ އަންހެން ދަރިފުޅު ގޮވައިގެން އިންޑިއާގެ އަމްރިތާ ހޮސްޕިޓަލަށް ބޭހަށް ދާން ތައްޔަރު ވަމުންނެވެ. ނެޕްރޮޓިކް ސިންޑްރޯމްއަށް މިދިޔަ އަހަރުގެ ފެބްރުއަރީ މަހުން ފެށިގެން ފަރުވާ ހޯދަމުން އަންނަ އެ ކުއްޖާގެ ހާލު ގޯސްވެ، ވީއެންމެ އަވަހަކަށް ބޭރަށް ދާން ޑޮކްޓަރުން ލަފާދީފައި ވާ ދަނޑިވަޅުގައި ފައިސާތައް ގެއްލުމުން އެ ފައިސާ ހޯދުމަށް އާންމުންގެ އެހީތެރިކަމަށް އެދުނެވެ.\nހަބަރު ހުޅުމާލެ އިޖުތިމާއީ މައްސަލަ ޕޮލިސް\nމަސްތުގެ ހާލަތުގައި ހުރެ ޖިންސީ ގުނަވަން ދެއްކި ބިދޭސީއަކު ހައްޔަރަށް\nރިސޯޓްތަކުން ކަނޑަށް ކުނި ނޭޅޭ މުއްދަތު އަނެއްކާ ފަސްކޮށްފި!\nލޯބިވެރިޔާއަށް މަރުގެ އިންޒާރު ދިން މީހަކު 1 އަހަރާއި5މަހަށް ޖަލަށް\nކުލި ކުޑަކުރަން ގޮވާލާ އެޗްޑީސީއަށް 1500 ސިޓީ ފޮނުވައިފި


Ran kaamiyaab ge team ah maruhabaa kiyun bridge sarahadhdhugai\nރަން ކާމިޔާބުގެ ޓީމަށް މަރުހަބާ ކިޔުން ބްރިޖު ސަރަހައްދުގައި\nގައުމީ ޓީމު ސާފް ޗެމްޕިއަންޝިޕްގެ ތަށި އުފުލާލަނީ --- ފޮޓޯ: އެފްއޭއެމް\nސާފް ސުޒުކީ ކަޕު ކާމިޔާބު ކުރި ދިވެހި ގައުމީ ފުޓްބޯޅަ ޓީމު މިއަދު މާލެ އަންނާތީ ޓީމަށް މަރުހަބާ ކިޔުމަށް، ބާއްވާ ހަރާކަތް ބްރިޖު ސަރަހައްދުގައި އޮންނާނެ އެވެ.\nފައިނަލުގައި އިންޑިއާގެ މައްޗަށް 2-1 ގެ ނަތީޖާއަކުން މޮޅުވެ، ސާފް ޗެމްޕިއަންޝިޕް ކާމިޔާބު ކުރި ޓީމު މިއަދު މާލެ އަންނާނީ އޭ380 މަތިންދާ ބޯޓްގަ އެވެ. ގައުމީ ޓީމު ގޮވައިގެން އޭ380 ބޯޓު ޖައްސާނީ ވެލާނާ އިންޓަނޭޝަނަލް އެއާޕޯޓްގައި ހަދާފައިވާ އާރަންވޭގަ އެވެ.\nޓީމު މާލެ އަންނާނީ ސިނަމާލެ ބްރިޖް ހުރަސް ކޮށެވެ. އާންމުންނާއެކު، އުފާފާޅު ކުރުމުގެ ހަރަކާތްތައް ފެށިގެންދާނީ ބްރިޖް ސަރަހައްދުންނެވެ. އެފްއޭއެމްގެ ރައީސް ބައްސާމް އަދީލް އިއްޔެ ވިދާޅުވީ ގައުމީ ޓީމުގެ ޝަރަފުގައި ކުލަގަދަ ހަރަކާތްތަކެއް ބޭއްވުމަށް އިންތިޒާމު ކުރަމުންދާ ކަމަށެވެ.\nޓީމު މާލެ އަންނައިރު، ވެލާނާ އިންޓަނޭޝަނަލް އެއާޕޯޓްގައި ޓީމަށް މަރުހަބާ ކިޔުމަށް ބާއްވާ ހަފުލާއަށް، ކުލަބުތަކުގެ ޗެއާމަނުންނަށް ދައުވަތު ދީފައިވާކަން ވަނީ އެނގިފަ އެވެ. އުފާ ފާޅު ކުރުމުގެ ހަރަކާތްތައް ކުރިއަށް ގެންދާނެ ގޮތެއް އެފްއޭއެމުން އަދި ސަރުކާރުގެ އެހެން މުއައްސަސާއަކުންވެސް މިޑިއާއަށް ހާމަ ކޮށްފައެއް ނުވެ އެވެ.\nރާއްޖެއިން ސާފް ޗެމްޕިއަންޝިޕް އަލުން މި ހޯދީ ދިހަ އަހަރު ފަހުންނެވެ. މީގެ 10 އަހަރު ކުރިން ސާފް ޗެމްޕިއަންޝިޕް ހޯދިއިރު، އުފާ ފާޅު ކުރުމުގެ ކުލަ ގަދަ ހަރަކާތްތަކެއް ކުރިއަށް ގެންދިޔަ އެވެ.\nއޭރު ގައުމީ ޓީމު މާލެ އައުމުން، އުފާފާޅު ކުރުމުގެ ހަރަކާތްތައް ފެށިގެން ދިޔައީ އެއްނަންބަރު ފާލަން ސަރަހައްދުންނެވެ. އެއީ އިޖުތިމާއީ ކަމެއްގައި މުޅި ރާއްޖޭގެ ތާރީހްގައިވެސް އެއްތަނަކަށް އެންމެ ގިނަ ބަޔަކު އެއްވި ފުރަތަމަ ދުވަހެވެ.\nއަންނަ އަހަރަކީ ގައުމީ ޓީމަށް ގިނަ މުބާރާތްތަކެއް އޮތް އަހަރެކެވެ. ސައުތު އޭޝިއަން ގޭމްސް އާއި އިންޑިއަން އޯޝަން އައިލެންޑް ގޭމްސް އަންނަ އަހަރު އޮންނާނެ އެވެ. އަދި ވޯލްޑްކަޕު ކޮލިފައިން ބުރުވެސް އަންނަ އަހަރު ފެށޭނެ އެވެ.\nސާފް ސުޒުކީ ކަޕް ގައުމީ ފުޓްބޯޅް ޓީމް ސާފް ޗެމްޕިއަންޝިޕް + ސިނަ މާލެ ބްރިޖް އެފްއޭއެމް


SunOnline: Face mask Petrolun disinfect kuran Duterte govaalehvumun tharujamaanevaahaka anburaalaifi\nފޭސް މާސްކް ޕެޓްރޯލުން ދޮވުމަށް ޑުއޭޓާ ގޮވާލުމުން ތަރުޖަމާނު އެ ވާހަކަ އަނބުރާލައިފި\nމުހައްމަދު އައުޒަމް 01 Aug 2020, 09:25\nފިިލިޕިންސްގެ ރައީސް ރޮޑްރިގޯ ޑުއާޓޭ--\nފޭސް މާސްކުތައް ޕެޓްރޯލް ބޭނުންކޮށްގެން ޑިސްއިންފެކްޓްކުރަން ފިލިޕިންސްގެ ރައީސް ރޮޑްރިގޯ ޑުއާޓޭ ގޮވާލެއްވުމުން އޭނާގެ ތަރުޖަމާން އެ ވާހަކަ އަނބުރާލައިފި އެވެ.\nޑުއޭޓާ މިދިޔަ ހަފްތާގައި ވެސް ވަނީ ހަމަ އެމޭރުމުން ކަހަލަ ގޮތަކަށް ޕެޓްރޯލުން މާސްކް ޑިސްއިންފެކްޓް ކުރާ ވާހަކަ ދައްކަވައިފަ އެވެެ. ނަމަވެސް ސަރުކާރުގެ އޮފިޝަލުން ވަނީ އެއީ ރައީސް ސަމާސާއަކަށް ދެއްކެވި ވާހަކައެއް ކަމަށް ބުނެ އެވާހަކަ ރާގު ބަދަލުކުރަން މަސައްކަތް ކުރައްވައިފަ އެވެ.\n"ފާއިތުވި ހަތަރު ރައީސް ވާހަކަ ދައްކަވާ ގޮތް ހަމަ ތިޔަ ބޭފުޅުންނަށް ނޭނގެދިނާ ކަމަށް އަޅުގަނޑަށް ގަބޫލުކުރަން އުނދަގޫ. އެއީ ސަމާސާއަކަށް ރައީސް ވިދާޅުވި އެއްޗެއް. ކީއްކުރަންތޯ ތިޔަ ބޭފުޅުން ޕެޓްރޯލު ބޭނުންކުރާނީ އެއްޗެތި ދޮންނަން؟" ރައީސްގެ ތަރުޖަމާނު ހެރީ ރޯކު ވިދާޅުވި އެވެ.\nހެލްތު އޮފިޝަލުން ވެސް ނަސޭހަތްތެރިވެފައި ވަނީ ފޮތި މާސްކު އާންމު އުސޫލުން ދޮވުމަށެވެ. އަދި ސާޖިކަލް މާސްކް ބޭނުން ކުރުމަށް ފަހު ބަދަލު ކުރުމަށެވެ. އަދި ޕެޓްރޯލުން މާސްކް ދޮވުމަކީ އެއްވެސް ގޮތަކުން އެއްވެސް ހަގީގަތެއް އޮތް ވާހަކައެއް ނޫނެވެ. އަދި އެކަން އެ ގޮތަށް ކޮށްފި ނަމަ ސިއްހަތަށް ގެއްލުން ވުމުގެ އިތުރަށް އަލިފާން ރޯވުމުގެ ފުރުސަތު ވެސް އޮންނާނެ އެވެ.\nނަމަވެސް މިދިޔަ ހުކުރު ދުވަހު ޑުއާޓޭ ވަނީ އަނެއްކާ ވެސް އެ ވާހަކަތައް ދައްކަވައިފަ އެެވެ.\n"އަޅުގަނޑަށް ފާޑުކިޔާ މީހުން ބުނޭ އަޅުގަނޑަކީ މޮޔައެކޭ. އަޅުގަނޑަކީ މޮޔައެއް ނަމަ ތިޔަ ބޭފުޅުން ދެއްތޯ ރައީސް ކަމުގައި ތިއްބަވާނީ. އަޅުގަނޑު މި ދެއްކީ ރަނގަޅު ވާހަކައެއް. އެލްކޮހޯލް ނެތިއްޔާ ފަގީރުން ދާންވީ ޕެޓްރޯލް ސްޓޭޝަނަށް. ޕެޓްރޯލް އަޅައިގެން މާސްކު ޑިސްއިންފެކްޓް ކުރަންވީ. މިއީ މަޖަލަކަށް ދައްކާ ވާހަަކައެއް ނޫން،" ޑުއާޓޭ ވިދާޅުވި އެވެ.\nޕެޓްރޯލުން މާސްކު ޑިސްއެންފެކްޓްކުރެވިދާނެ ކަމުގެ އެއްވެސް ހެއްކެއް ނެތެވެ. އަދި އޭގެ ސަބަބުން އަލިފާނުގެ ނުރައްކަލަކަށް ހުށަހެޅިދާނެ ކަމުގެ ބިރު ވެސް އެބައޮތެވެ.\nފިލިޕިންސުން މިހާތަނަށް ކޮވިޑްގެ 90،000 އެއްހާ ކޭސް ވަނީ ފެނިފަ އެެވެ. ކޮވިޑް އެންމެ ފުރަތަމަ ފެށި އިރު ޑުއާޓޭ ވިދާޅުވަމުން ގެންދެވި ގޮތުގައި އެ ވައިރަސް ވަރަށް އަވަހަށް ނެތިގެންދާނެ އެވެެ. ނަމަވެސް ބަލި ކޮންޓްރޯލް ނުވެ ފެތުރެން ފެށުމުން މާޗް މަހު ލޮކްޑައުންއަކަށް ވެސް ގެންދިޔަ އެވެ.--ބީބީސީ--


galehiri: ތިންސަތޭކަ ސާޅީސް ތިނެއްގެ މުޢުޖިޒާތް\nތިންސަތޭކަ ސާޅީސް ތިނެއްގެ މުޢުޖިޒާތް\nކީރިތި ޤުރުއާނުގައި 343 (ތިންސަތޭކަ ސާޅީސް ތިނެއް) ގެ މުޢުޖިޒާތް ލައްވާފައިވާ ގޮތާމެދު ފިކުރު ހިންގައިލުމުން އެތައް ޙަޤީޤަތްތަކެއް ހާމަވެގެންދެ އެވެ! އެންމެ ފުރަތަމަ ކަމަކީ، އެ ޢަދަދު އުފެދިފައިވާ ގޮތެވެ. އެ ޢަދަދާ ހަތަކާ ގުޅިފައިވާ ގޮތެވެ. ކިއުބެއް ނުވަތަ ކޮޑިއެއް އަޅުގަނޑުމެންގެ ޚިޔާލަށް ގެންނަމާތޯ އެވެ.\nއެ ކޮޑީގެ ކޮންމެ ފަރާތެއްގެ ދިގުމިނަކީ7އެވެ. ޚިޔާލުކޮށްލަން ފަސޭހަކޮށްލުމަށްޓަކައި، އެއީ7ސެންޓިމީޓަރ ކަމުގައި ބަލަމާތޯ އެވެ. އަޅުގަނޑުމެން އެ ކޮޑި ނުވަތަ އެ ކިއުބު، ސެންޓިމީޓަރަކުން ސެންޓިމީޓަރަކުން ކީހައިގެން އެއިން ކުދިކުދި ކޮޑިތަކެއް އުފައްދައިފިނަމަ، ފުޅާމިނާއި، ދިގުމިނާއި، އުސްމިނުގައި ސެންޓިމީޓަރެއް ހުންނަވަރުގެ 343 އެތިކޮޅު އެއިން އުފެދޭނެ އެވެ! އެހެން ޢިބާރާތަކުން ބުނާނަމަ، 343 އަކީ،7އޭގެ އަމިއްލަ ނަފުސުގައި ތިން ފަހަރު ގުނަކުރީމާ ލިބޭނެ ނަތީޖާ އެވެ. (7×7×7=343) އެހެންވީމާ، 343 އަކީ، ހަތެއްގެ "ކޮޑި ޢަދަދު" ކަމަށް ބުނެވިދާނެ އެވެ.\nކީރިތި ޤުރުއާނުގެ އެތައް އާޔަތެއްގައި 343 ގެ ސިއްރުތައް ލައްވާފައި ވެ އެވެ. އޭގެ މައްޗަށް ނަޒަރު ހިންގައިލާއިރު ބުއްދީގެ އަހުލުވެރިންގެ ހިތްތަކަށް މޭރުންވާ އެތައް ޙަޤީޤަތްތަކެއް ވެ އެވެ. އެއިން އެއް ޙަޤީޤަތަކީ، ކީރިތި ޤުރުއާނާ އެއްފަދަވެގެންވާ ފޮތެއް، ސައިންސާއި ޓެކްނޮލޮޖީގެ ވާގިވެރިކަމާއެކު ވެސް ނުއުފެއްދޭނެ ކަމެވެ. މިކަމަށް ސައިންސާއި ޓެކްނޮލޮޖީގެ އަރުތަތައް އަރާއަރާފޯދިގެން ނުވާ އެއްސަބަބަކީ، 343 އިން "ސިއްކަ ޖައްސަވާފައިވާ" ވަޙީބަސްފުޅުތައް ކީރިތި ޤުރުއާނުގައި ލައްވާފައި ވާ ކަމެވެ. އިސްވެ ބަޔާންކުރެވުނު ފަދައިން 343 އަކީ،7ގެ ކޮޑި ޢަދަދެވެ.7އަކީ، މުޅި މި ކައުނާއި، މުޅި މި ކާއިނާތުގައި ވެސް މާތް ﷲ ލައްވާފައިވާ ވަރަށް މުހިންމު ޢަދަދެކެވެ.\n343 އިން ސިއްކަޖައްސަވާފައިވާ ވަޙީބަސްފުޅުތަކުގެ މިސާލެއްގެ ގޮތުން، އައްޠާރިޤު ސޫރަތުގެ 13 ވަނަ އާޔަތް ފުދެ އެވެ. އެ އާޔަތުގައި އެ ޢަދަދުން ސިއްކަ ޖައްސަވާފައިވާ ގޮތުގެ މައްޗަށް ނަޒަރު ހިންގައިލަމާތޯ އެވެ.\n(إِنَّهُ لَقَوْلٌ فَصْلٌ) އައްޠާރިޤު: 13\nމާނައީ، "ހަމަކަށަވަރުން، އެ ޤުރުއާނަކީ، ޙައްޤާއި، ބާޠިލު ވަކިކުރާ ތެދު ބަސްފުޅެއްކަން ކަށަވަރެވެ."\nމި އާޔަތުގެ ފުރަތަމަ ކަލިމަފުޅު (إِنَّهُ) ގައި ވަނީ3އަކުރެވެ. ދެވަނަ ކަލިމަފުޅު (لَقَوْلٌ) ގައި ވަނީ،4އަކުރެވެ. ތިންވަނަ ކަލިމަފުޅު (فَصْلٌ) ގައި ވަނީ،3އަކުރެވެ. މި ޢަދަދުތައް ތަރުތީބުން އަތުރާލީމާ ލިބޭ ނަތީޖާއަކީ، 343 އެވެ. އިސްވެ ބަޔާންކުރެވުނު ފަދައިން 343 އަކީ،7އާއި،7އާއި،7އާ ގުނަކުރީމާ ލިބޭ ނަތީޖާ އެވެ. އެއީ،7ގެ ކޮޑި ޢަދަދެވެ. އެ ކޮޑީގެ ދިގުމިނަކީ ވެސް7އެވެ. ފުޅާމިނަކީ ވެސް7އެވެ. އުސްމިނަކީ ވެސް7އެވެ.\nއަދި އެހެން ވަޙީބަސްފުޅަކަށް ނަޒަރުހިންގައިލަމާތޯ އެވެ.\n(وَعْدَ اللَّهِ حَقًّا)\nމާނައީ، "ﷲ ގެ ޙައްޤު ވަޢުދުފުޅެވެ."\nމާތް ﷲ ގެ ކަލާމްފުޅުގެ ތިން އާޔަތެއްގައި، މި ވަޙީބަސްފުޅު ތަކުރާރުވެފައި ވެ އެވެ. އެއީ، އައްނިސާ ސޫރަތުގެ 122 ވަނަ އާޔަތާއި، ޔޫނުސު ސޫރަތުގެ4ވަނަ އާޔަތާއި، ލުޤުމާން ސޫރަތުގެ9ވަނަ އާޔަތެވެ. މި ތިން އާޔަތުގައި ވެސް، މި ވަޙީބަސްފުޅު، ވާރިދުވެފައި ވަނީ، ސުވަރުގޭގެ އަހުލުވެރިންގެ ވާހަކައިގަ އެވެ. މާތް ﷲ ގެ ވަޢުދުފުޅުގެ ތެދުކަން، މިކަމުން ވެސް ކަށަވަރުވެގެންދެ އެވެ. އަދި މި ވަޙީބަސްފުޅުގެ މައްޗަށް، ޢަދަދުގެ އަލީގައި ނަޒަރުހިންގައިލުމުން ވެސް ހާމަވެގެންދަނީ އިތުރު ޔަޤީންކަމާއި ކަށަވަރުކަމެވެ.\nމި ވަޙީބަސްފުޅުގެ ފުރަތަމަ ކަލިމަފުޅު (وَعْدَ) ގައިވަނީ،3އަކުރެވެ. ދެވަނަ ކަލިމަފުޅު (اللَّهِ) ގައި ވަނީ،4އަކުރެވެ. ތިންވަނަ ކަލިމަފުޅު (حَقًّا) ގައި ވަނީ،3އަކުރެވެ. މި ޢަދަދުތައް ތަރުތީބުން އަތުރާލީމާ ލިބޭ ނަތީޖާއަކީ، 343 އެވެ. އިސްވެ ބަޔާންކުރެވުނު ފަދައިން 343 އަކީ،7ގެ ކޮޑިޢަދަދެވެ.\nއަޅުގަނޑުމެންގެ ޔަޤީންކަމަށް އިތުރު އާރޯކަން ލިއްބައިދޭނެ ސުވާލެއް މި މަޤާމުގައި ކޮށްލެވިދާނެ އެވެ.7ގެ ކޮޑި ޢަދަދުގެ ތެރޭގައި، މިފަދަ ވަޙީބަސްފުޅުތައް ލައްވާފައިވަނީ ކީއްވެގެންތޯ އެވެ؟ މިއީ ވެސް، ކީރިތި ޤުރުއާނުގެ މަތިވެރިކަމާ، އަދި އެއީ މާތް ﷲ ގެ ކަލާމްފުޅުކަން، މުއުމިނުންނަށާއި، ބުއްދީގެ އަހުލުވެރިންނަށް ކަށަވަރުކޮށްދޭނެ "ބާމީމްބާއެއް" ކަމުގައި ލެއްވުންކަން، މި ސުވާލުގެ ޖަވާބަކަށް ފުދެ އެވެ. މިފަދަ ބާމީމްބާތައް ވެފައިވަނީ، ބުއްދިކުރާ ޣައިރު މުސްލިމުންނަށް ވެސް ކީރިތި ޤުރުއާނުގެ ހިދާޔަތާއި ތެދުމަގު ފެނިގެންދާ މަގުތަކެއް ކަމުގަ އެވެ. (ހިސާބު ޢިލްމުގައި "ބމބ" އަކީ، ބައިވެރިވާ މަތީ ބަހާ އެވެ.)\n7 ގެ ކޮޑި ޢަދަދުން ސިއްކަ ޖައްސަވާފައިވަނީ، ހަމައެކަނި އާޔަތްތަކެއް ނޫނެވެ. އާޔަތްތަކުގެ އިތުރުން ބައެއް ސޫރަތްތަކުގައި ވެސް ވަނީ އެއިން ސިއްކަ ޖައްސަވާފަ އެވެ. އެފަދަ ސޫރަތެއްގެ މިސާލަކީ، އަލްކަހުފު ސޫރަތެވެ. އެއީ، ކާފިރުންގެ އަތްދަށުން ސަލާމަތްވެ، މާތް ﷲ ގެ މަގުގައި ފައިތިލަ ސާބިތުކޮށްގެން ތިބުމަށް ޢަޒުމުކަނޑައެޅި ޒުވާނުންގެ ޖަމާޢަތެއްގެ ވާހަކަ ނަންގަނެވިފައިވާ މަތިވެރި ސޫރަތެވެ. ތިން ސަތޭކަ އެތައް އަހަރެއް ވަންދެން ހޮހަޅެއްގެ ތެރޭގައި ނިދާފައި ތިބި ކަހުފު ބާގައިގެ މީހުންނަކީ އެ ޒުވާނުންނެވެ. "އަލްކަހުފު" އަކީ، ޢަރަބި ބަހުން ހޮހަޅަށް ކިޔާ ނަމެވެ.\nއަލްކަހުފު ސޫރަތުގައި ނަންގަނެވިފައިވާ ޢަދަދުތައް އެއްކޮށްލާއިރު ލިބޭ ނަތީޖާއަކީ، 343 އެވެ. މީގެ ތަފުޞީލު ތިރީގައި މިވަނީ އެވެ.\nއަލްކަހުފު ސޫރަތުގެ 22 ވަނަ އާޔަތުގައި،6ޢަދަދު ނަންގަނެވިފައި ވެ އެވެ. އެއީ،3އާއި،4އާއި،5އާއި،6އާއި،7އާއި، 8 އެވެ.\nއެ ސޫރަތުގެ 25 ވަނަ އާޔަތުގައި،2ޢަދަދު ނަންގަނެވިފައި ވެ އެވެ. އެއީ، 300 އާއި9އެވެ.\nއެ ސޫރަތުގެ 110 ވަނަ އާޔަތުގައި، 1 ޢަދަދު ނަންގަނެވިފައިވެ އެވެ. އެއީ، 1 އެވެ.\nމި ޢަދަދުތައް އެއްކުރުމުން ލިބޭ ނަތީޖާ ތިރީގައި މިވަނީ އެވެ.\nއިސްވެ ބަޔާންވެދިޔަ ފަދައިން 343 އަކީ، ހަތެއް ހަތަކާ ތިން ފަހަރު ގުނަކުރުމުން ލިބޭ ހަތެއްގެ ކޮޑި ޢަދަދެވެ. މި ބަޔާންކުރެވުނު ޙަޤީޤަތްތަކުން އެނގޭ އެއްޗަކީ، އަލްކަހުފު ސޫރަތުގައި ބަޔާންކުރައްވާފައިވާ ޢަދަދުތައް ވެސް، ހަތެއްގެ ކޮޑި ޢަދަދުގެ ތެރޭގައި ލައްވާފައި ވާ ކަމެވެ. ހަތެއްގެ ކޮޑިއަކަށް ބައްޓަންކުރައްވާފައިވާ ޤުދުސީ މަލާފަތެއްގެ ތެރެއަށް މި ޢަދަދުތައް ލައްވައި، އެ މަލާފަތުގައި 343 އިން ސިއްކަ ޖައްސަވާފައިވާ ފަދަ އެވެ!\nނަންގަނެވިދިޔައީ، ކީރިތި ޤުރުއާނުގައިވާ، ތިންސަތޭކަ ސާޅީސް ތިނެއްގެ މުޢުޖިޒާތްތަކުގެ މާސިންގާ ބިޔަ ކަނޑުން ކުޑަކުޑަ ތިއްކެއްގެ މިންވަރެވެ. އެ މާތް ފޮތުގެ އެއް އާޔަތް، އަނެއް އާޔަތާ ގުޅުވާލައިގެން ދިރާސާކުރަމުން ދާއިރު ވެސް، 343 ގެ އެތައް މުޢުޖިޒާތްތަކެއް ހާމަވަމުންދެ އެވެ.\nމުޞަންނިފު: އަލްމުހަންދިސް އަލްއުސްތާޛު ޢަބްދުއްދާއިމް އަލްކަޙީލް


MDP Gaumee Majileehu Ge Inthikhaabu Gai 733 Candidatun Vaadha Kuranee އެމްޑީޕީގެ ޤައުމީ މަޖިލިސް އިންތިޚާބުގައި 733 ކެނޑިޑޭޓުން ވާދަކުރަނީ – Huvadhoo News MDP Gaumee Majileehu Ge Inthikhaabu Gai 733 Candidatun Vaadha Kuranee Huvadhoo News\nއެމްޑީޕީގެ ޤައުމީ މަޖިލިސް އިންތިޚާބުގައި 733 ކެނޑިޑޭޓުން ވާދަކުރަނީ\nއެމްޑީޕީގެ ޗެއަރޕާސަން ހަސަން ލަތީފް\nވެރިކަން ކުރާ މައި ޕާޓީ އެމްޑީޕީގެ އެތެރޭގެ އިންތިޚާބުގައި 733 ކެނޑިޑޭޓުން ވާދަކުރާކަމަށް އެޕާޓީގެ ޗެއަރޕާސަން ހަސަން ލަތީފް ވިދާޅުވެއްޖެއެވެ.\nމި މަހުގެ 25 ވަނަ ދުވަހު ބޭއްވުމަށް ހަމަޖެހިފައިވާ އެމްޑިޕީ ގައުމީ މަޖިލީހުގެ އިންތިޚާބުގައި ވޯޓުލެވޭ މީހުންގެ ދާއިމީ ލިސްޓް އެ ޕާޓީން ވަނީ އާންމުކޮށްފިއެވެ.\nއިންތިޚާބުގެ މައުލޫމާތު ދެއްވަމުން ހަސަން ވިދާޅުވީ އިންތިޚާބުގައި ވޯޓުލުމުގެ ފުރުސަތު ދެވިގެންދާނީ އެހެން އިންތިޚާބުތަކުގައިވެސް އަމަލުކުރާ އުސޫލުން ޕާޓީގެ ދަފްތަރުގައި ހިމެނޭ މީހުންނަށެވެ. ދަފްތަރުގައި ހިމެނޭ މީހުންގެ ތެރެއިން ވޯޓުލާން ފުރުސަތު ދޭނީ ބަލަންޖެހޭ ކަންކަން ބެލުމަށްފަހުކަމަށް ހަސަން ވިދާޅުވިއެވެ.\nއެ އިންތިހާބުފައި ވޯޓުލެވޭ މީހުންގެ ލިސްޓު އާންމުކޮށްފައިވާއިރު އެ ލިސްޓުގައި ނުހިމެނޭ މީހުންނަށް ވޯޓް ނުލެވޭނެ ކަމަށް އެ ޕާޓީން ބުނެއެވެ. އެ ލިސްޓްގައި ނަން އޮތްތޯ ބެލުމަށް މޯބައިލް ފޯނުން މެސެޖެއް ކުރުމުން ބެލޭނެ އިންތިޒާމް ޕާޓީން ވަނީ ހަމަޖައްސައިފައެވެ. މެސެޖު ފޮނުވާނީ MDP(space)IDnumber ޖެހުމަށް ފަހު 637 އަށެވެ.\nއެމްޑީޕީއަކީ ރާއްޖޭގައި އެންމެ ބޮޑު ސިޔާސީ ޕާޓީއެވެ. އެޕާޓީގެ ދަފްތަރުގައި 93،354 މެމްބަރުން އެބަތިއްބެވެ. މިފަހަރުގެ އިންތިޚާބުގައި ވޯޓު ދިނުމުގެ ޝަރުތު ހަމަވަނީ 93،165 މީހުންނެވެ. މިލިސްޓަށް ޝަކުވާ އަށް ހުޅުވާލުމުން ހުށަހެޅުނު ޝަކުވާއަށް ބަލައި 940 މީހަކަށް އިންތިޚާބުގައި ވާދަ ކުރުމުގެ ފުރުސަތު ވަނީ ދީފައެވެ. އަދި މިލިސްޓުން 918 މީހަކަށް އިންތިޚާބުގައި ވޯޓު ނުލެވޭނެ ކަމަށް ވަނީ ނިންމާފައެވެ.\nއެމްޑީޕީ އެމްޑީޕީ ގައުމީ މަޖިލިސް އިންތިހާބު


ކޯވިޑް-19: މިއަދު ބަލި ޖެހުނީ 30 މީހުންނަށް، ރަނގަޅުވީ 40 މީހުން ކޯވިޑް-19: މިއަދު ބަލި ޖެހުނީ 30 މީހުންނަށް، ރަނގަޅުވީ 40 މީހުން\nކޯވިޑް-19: މިއަދު ބަލި ޖެހުނީ 30 މީހުންނަށް، ރަނގަޅުވީ 40 މީހުން\nރާއްޖެއިން މިއަދު އިތުރު 30 މީހަކު ކޯވިޑް-19އަށް ޕޮޒިޓިވްވެއްޖެއެވެ.\nހޮނިހިރު ދުވަހުގެ އިރުއޮއްސި 18:00 އިން ފެށިގެން މިއަދު އިރުއޮއްސި 18:00 އާއި ހަމައަށް ގްރޭޓަރ މާލޭ ސަރަޙައްދުން 27 މީހަކު ކޯވިޑް-19އަށް ޕޮޒިޓިވްވެފައިވާ ކަމަށް އެޗް.ޕީ.އޭއިން ވަނީ ވިދާޅުވެފައެވެ. އަދި އަތޮޅުތަކުގެ ރަށްތަކާއި ރިސޯޓްތަކުން3މީހުން ޕޮޒިޓިވްވެފައި ވާކަމަށް އެ އޭޖެންސީން ވިދާޅުވެއެވެ.\nހެލްތު ޕްރޮޓެކްޝަން އެޖެންސީ، އެޗް.ޕީ.އޭއިން ޢާއްމުކޮށްފައިވާ އެންމެ ފަހުގެ މަޢުލޫމާތަށް ބަލާއިރު، ކޯވިޑް-19 އަލަށް ޕޮޒިޓިވްވި 30 މީހުންގެ ތެރެއިން 22 މީހުންނަކީ ދިވެހިންނެވެ. ދެން ހިމެނެނީ 8 ބިދޭސީންނެވެ. މިއާއިއެކު މިހާތަނަށް ރާއްޖެއިން ޖުމްލަ 12،608 މީހަކު ވަނީ ކޯވިޑް-19 އަށް ޕޮޒިވްވެފައެވެ. އެޗް.ޕީ.އޭގެ ތަފާސް ހިސާބުތައް ދައްކާގޮތުން މިހާތަނަށް 7915 ދިވެއްސަކަށް ވަނީ މި ބަލި ޖެހިފައެވެ. އަދި 4693 ބިދޭސީއަކަށްވެސް ވަނީ މި ބަލި ޖެހިފައެވެ. މިމަހުގެ މިހާތަނަށް 949 މީހަކު ކޯވިޑް-19 އަށް ވަނީ ޕޮޒިޓިވްވެފައެވެ.\nރާއްޖެއިން ކޯވިޑް-19އަށް ޕޮޒިޓިވްވި މީހުންގެ ތެރެއިން މިއަދު ބަލިން ރަނގަޅުވެފައި ވަނީ 40 މީހެކެވެ. އަދި މިހާތަނަށް ބަލިން ރަނގަޅުވި މީހުންގެ ޢަދަދު ވަނީ 11،599 އަށް އަރާފައެވެ. ރާއްޖޭގައި ކޯވިޑް-19 ގެ ކޭސްތައް ފެނުނުތާ 260 ދުވަސްވެފައި ވާއިރު، މިހާތަނަށް މި ބަލި ޖެހިގެން 46 މީހުން ރާއްޖޭގައި ވަނީ ނިޔާވެފައެވެ. އެއީ 38 ދިވެހިންނާއި، 8 ބިދޭސީންނެވެ.\nރާއްޖޭގައި ކޯވިޑް-19ގެ އެކްޓިވް ކޭސްތަކުގެ ޢަދަދު 956 އަށް އަރާފައިވާއިރު 344 މީހަކު މިހާރުވެސް އަންނަނީ އައިސޮލޭޝަން ފެސިލިޓީތަކުގައި ފަރުވާ ހޯދަމުންނެވެ. އަދި ހޮސްޕިޓަލުތަކުގައި އެޑްމިޓްކޮށްގެން 86 މީހަކަށް އަންނަނީ ފަރުވާ ދެމުންނެވެ. އެގޮތުން ދަރުމަވަންތަ ހޮސްޕިޓަލުގެ 11 ވަނަ ފަންގިފިލާގައި އައި.ސީ.ޔޫގައި3މީހަކަށް އަންނަނީ ފަރުވާ ދެމުންނެވެ. އަދި ހުޅުމާލޭ މެޑިކަލް ފެސިލިޓީގައި 81 މީހަކަށް ވޯޑުގައި ފަރުވާދެމުންދާކަމަށްވެސް އެޗް.ޕީ.އޭއިން ވިދާޅުވެފައިވެއެވެ.\nއަތޮޅުތަކުގެ ކޯވިޑް ފެސިލިޓީތަކުގެ ތެރެއިން ލ. ގަމުގައި2މީހުންނަށް ވޯޑުގައި އަންނަނީ ފަރުވާ ދެމުންނެވެ. ފާއިތުވި 24 ގަޑިއިރުގެ ތެރޭގައި ކޯވިޑް-19އަށް ޓެސްޓްކުރުމަށްޓަކައި ރާއްޖޭގައި 1763 ސާމްޕަލެއް ވަނީ ނަގާފައެވެ.\nއެޗް.ޕީ.އޭއިން ވިދާޅުވީ، ގްރޭޓަރ މާލޭ ސަރަޙައްދުގެ އިތުރުން ރާއްޖޭގެ މީހުން ދިރިއުޅޭ 12 ރަށަކުންނާއި، 31 ރިސޯޓަކުން ކޯވިޑް-19 ގެ އެކްޓިވް ކޭސްތައް ފެނިފައި ވާކަމަށެވެ. އެގޮތުން އަތޮޅުތަކުން5ދިވެއްސަކަށާއި،7ބިދޭސީންނަށް ކޯވިޑްޖެހި، ފަރުވާ ދެމުންދާކަމަށް އެޗް.ޕީ.އޭއިން ވިދާޅުވެފައިވެއެވެ. އަދި ރިސޯޓުތަކުން 54 ފަތުރުވެރިއަކާއި، 155 މުވައްޒަފަކަށް މި ބަލި ޖެހިފައިވާކަމަށްވެސް އެ އެޖެންސީން ވިދާޅުވިއެވެ.


Rishfa govaigen Yunan ge dhemafirin court ah dhanee!\nޔުނާންގެ ދެމަފިރިން އަދި ރިޝްފާ--\n07 ސެޕްޓެމްބަރ 2020 - 08:26:47\nދިވެހި ފިލްމީ ތަރި، މުހައްމަދު ޔުނާން އާއި އޭނާގެ އަންހެނުން ފާތިމަތު ރިހުނާއަށް ސޯޝަލް މީޑިއާގައި ގިނައެއްގެ ފާޑުކިޔުންތައް އަމާޒުވެފައި މިވަނީ އެމީހުންގެ ތުއްތު، ދަރިފުޅުގެ ނަން ބޭނުންކޮށްގެން އެހީގެ ފައިސާ ހޯދާއި، އެމީހުން އަމިއްލަ ވިޔަފާރިކުރުމުގެ ތުހުމަތުގަ އެވެ.\nމިމަހުގެ ފަސް ވަނަ ދުވަހު ސޯޝަލް މީޑިއާގައި އެފަދަ ބޮޑު ތުހުމަތެއް އެ ދެމަފިރިންނަށް ކުރި ފަރާތްތަކުގެ ތެރޭގައި ފިލްމީ ތަރި، އަމިނަތު ރިޝްފާ ހިމެނެ އެވެ. އޭނާ އާއި ޔުނާންއާ ދެމެދު މެސެންޖާ މެދުވެރިކޮށް ދެކެވުނު ވާހަކަތަކުގެ ސްކްރީންޝޮޓް ނަގާއި ސޯޝަލް މީޑިއާއަށް ދޫކޮށްލުމާއެކު އެކަމުގައި ގިނަ ބަޔަކު އަންނަނީ ޔުނާންގެ ދެމަފިރިންނަށް އެތައް އެއްޗެެއް ގޮވަމުންނެވެ.\nއެކަމާއި ގުޅިގެން ރިހުނާ ސީއެންއެމްއަށް ބުނިގޮތުގައި އެ ކުރެވުނު ތުހުމަތުތަކަކީ އާދައިގެ ތުހުމަތުތަކަކަށް ނުވެފައި އެތައް ބަޔަކު އެމީހުންނާއި މެދު ދެކޭ ގޮތް ބަދަލުވުމުގެ ފުރުސަތު އެބަ އޮތެވެ. އެކަމެއްގެ ސަބަބުން އެމީހުންގެ އަނބުރު ވެސް ކިލަނބުވެފައިވާތީ އެކަމުގައި ހިމެނޭ މީހުން ގޮވައިގެން ކޯޓަށް ދިއުމަށް ނިންމާފައިވާ ކަމަށް ރިހުނާ ބުނެ އެވެ.\nރިހުނާ ބުނީ ރިޝްފާގެ އިތުރުން އެމީހުންގެ އަނބުރަށް ކަތިލެވޭ ގޮތަށް ޕޯސްޓްތައް ލަމުން އަންނަ މީހުންގެ މައްސަލަ ވެސް ކޯޓަށް ގެންދިއުމަށް މަސައްކަތް ކުރާ ކަމަށެވެ.\nރިހުނާ ވަނީ އެކަމުގައި އާންމުން ކުރިމަތިކޮށްފާނެ ސުވާލަށް ވެސް ޖަވާބުދީފަ އެވެ. އެއީ ލޯޔަރަށް ފައިސާ ދައްކާނީ ކޮންތާކުންތޯ ކުރެވޭ ސުވާލެވެ. ރިހުނާ ބުނީ ޔޫންގެ ހައްގުގައި އެކަން ކޮށްދޭން ނިންމާފައިވަނީ އެ އާއިލާއާ ގާތް ފަރާތެއް ހިލޭ ސާބަހަށް ކަމަށެވެ.\n"ކުއްޖެއްގެ ހައްގެއްގަ ޖެހުން ވާހަކަ މިދައްކަނީ. އަހަރުން ނުހަމަގޮތުގަ އެ ބޭނުންކުރި ވާހަކަ. އަހަރެމެން އެހީއަށް އެދުނީކީ އަހަރެމެން އަތުގައި ލޯސެންޓެއް ވެސް ނެތިގެނެއް ނޫނޭ. އަހަރެމެންގެ ސޭވިން އިން އެވަރު ބޮޑު ކަމެއް ނުވާނެތީ،"\nއޭގެ އިތުރުން އެދެމަފިރިންނަށް ކުރެވޭ ތުހުމަތުތަކާއި ގުޅިގެން ރިހުނާ ބުނީ އިތުރަށް ސްކްރީންޝޮޓްތައް ހިއްސާކުރާ ވަރަކަށް ވެސް މީހުން ކިޔާނީ އެއީ "ފޭކެއް" ކަމަށެވެ. އެކަމަކު އެކަމުގައި ތުހުމަތު ކުރެވޭނަމަ، މައުލޫމާތު އެނގެން ބޭނުންނަމަ އެމީހަކު ހުރި ތަނަކަށް ގޮސްގެން ވެސް އެކަމުގެ މައުލޫމާތުތައް ހިއްސާކުރަން އެމީހުން ތައްޔާރުކަމަށް ބުންޏެވެ.\nރިހުނާ ބުނީ އެމީހުން އެހީއަށް އެދެން ޖެހުނީ އަތުގައި އެއްވެސް ފައިސާއެއް ނެތިގެން ނޫން ކަަމަށާއި އެކަމަކު އެވަގުތު އެއް ފަހަރާއި އެހާ ބައިވަރު ހަރަދުކުރެވެން ނެތިގެން ކަމަށެވެ. އަދި ފައިސާ ހަރަދު ގޮތުގެ މައުލޫމާތު ބޮޑެތި އަދަދުތަކުން އެ އާއިލާއަށް އެހީވި މީހުންނަށް ވެސް ހިއްސާކޮށްފައިވާ ކަމަށް ބުނެ އެވެ.\nރިހުނާ ވަނީ އެމީހުންގެ ދަރިފުޅު ބޭސް ފަރުވާއަށް ފުރުމަށް އެހީ ހޯދުމުގެ މަސައްކަތް ކުރަމުންދިޔައިރު ބޭނުންވާ ވަރަށް ފައިސާ ހަމަޖެހުމުން އެވާހަކަ އެހީދޭން ބޭނުންވެގެން މެސެޖް ކުރި ފަރާތްތަކަށް ވެސް އަންގާފައިވާނެ ކަމަށެވެ.\n"ޔުނާންއަކީ ހަމަ މަހެއްގެ މައްޗަށް ރަނގަޅު ސެލަރީއެއް ގެއަށް ގެންނަ މީހެކޭ. އަހަރުން ވެސް ހަމަ ކޮންމެ މަންތަކު ވަކި އެއްޗެއް ސޭވްކުރަމޭ. އެކަމަކު ޔޫން ގޮވައިގެން އަހަރުން ފުރަން ޖެހުނު ފަހަރު އަހަރުންނަކަށް އެއް ފަހަރާ އެހާ ބޮޑު އަދަދެއް އެރޭންޖް ކުރެވެން ނެތީމައޭ އަހަރެމެން ބުނީ އެހީއަކަށް މީހުން ކައިރީގަ،"\nއޭގެ އިތުރުން ސޯޝަލް މީޑިއާގައި ކުރެވިގެންދާ ތުހުމަތުތަކާއި ގުޅިގެން ރައްދުދެމުން ރިހުނާ ވަނީ އެގޭގައި އިންނަ ޓީވީއަކީ މަންމަ އާއި އެމީހުންގެ ސޭވިން އިން ގަނެފައިވާ ޓީވީއެއް ކަމަށް ބުނެފަ އެވެ. އަދި އުފަން ދުވަހުގެ ހަދިޔާތަކާއި ގުޅިގެން އޭނާ ބުނީ އޭގައި ހުރީ ކަންމަތީ ފިހާރަތަކުން ލިބޭ ފަދަ ބިސްކޯދާއި ދަތްއުނގުޅާ ބުރުސް ފަދަ ސާމާނު ކަމަށެވެ. އަދި އެއީ އޭނާގެ އެއްބަޑު އެއްބަފާ ކުދިންނާއި ފިރިމީހާގެ ފަރާތުން ދިން ސަޕްރައިޒެއް ކަމަށް ބުންޏެވެ.\nއަދި "ލަގްޒަރީ" އެޕާޓްމަންޓެއް ހިފައިގެން އުޅޭ ކަމަށް ކުރާ ތުހުމަތާއި ގުޅިގެން އޭނާ ބުނީ އެއީ އާދައިގެ ދެ ކޮޓަރީގެ އެޕާޓްމަންޓެއް ކަމަށެވެ. އެގޮތުން އެތަނުން އެއް ކޮޓަރީގައި އޭނާގެ ކޮއްކޮ އުޅޭއިރު ކުލީގެ އެއް ބައި ދައްކަނީ އޭނާ ކަމަށާއި އަނެއް ބައި ދައްކަނީ އެމީހުން ކަމަށް ބުންޏެވެ. އަދި އެތަނުގެ ކުލީގެ ގޮތުގައި ކޮވިޑާއި ގުޅިގެން ދައްކަން ޖެހެނީ 14000 ރުފިޔާ ނަމަވެސް އަންނަ މަހުން ފެށިގެން 15000 ރުފިޔާ ދައްކަން ޖެހޭ ކަމަށް ވެސް ބުންޏެވެ.\nއަދި އެމީހުންނަށް އެންމެ ބޮޑު ތުހުމަތައް ކުރެވެނީ ދަރިފުޅުގެ ބޭސް ފަރުވާ ނިންމާއި، ރާއްޖެ އައިއިރު އެހާ ގިނަ ފޮށި ހިފައިގެން އައުމުންނެވެ. އެކަމުގައި ރިހުނާ ބުނީ އެއީ އެމީހުންގެ ދަރިފުޅުގެ ސާމާނު ކަމަށެވެ.\nރިހުނާ ބުނީ މިކޮޅުން ހިފައިގެން ދިޔައީ ދަރިފުޅުގެ މަދު ސާމާނުތަކެއް ނަމަވެސް އެކޮޅުން އެކުއްޖާއަށް ސާމާނު ގަތް ކަމަށް ބުނެފަ އެވެ. އެކަމަކު އަނބުރާ އައިއިރު ގަތް ހުރިހާ އެއްޗެއް ވާނީ ޔުނާންގެ އޮފީސް މޭޓަކު އޭނާގެ ދަރިފުޅުގެ ފަރުވާއަށް އެކޮޅުގައި ހުރުމުން ހަދިޔާކޮށްފައި ކަމަށެވެ.\n"ޔޫންގެ މޭމަތި އިންނާނެ ވަރަށް ބޮޑަށް މިހާރު ފުއްޕާފަ. އެއީ ހާޓް އެންލާޖްވެފަ އިނީމަ އެގޮތަށް އެ އިންނަނީ. އެހެންވީމަ ކުރިއަށް އޮތް ފަސް އަހަރު ވެސް ވަރަށް ރިސްކީވާނެއޭ، އޭނަ މިސާލަކަށް އުއްޑުން ވެއްޓި ވަރަށް ބާރަށް މޭމަތީގައި ތަނެއް ޖެހި ކަމެއްވެއްޖެއްޔާ ވަރަށް ރިސްކީވާނެ ކަމަށް،"\nމިހާރު ޔޫން ތަންތަނުގައި ހިފައިގެން ކޮއްޅަށް ތެދުވާތީ އެނދެއް ވެސް ގަނެފައިވާ ކަމަށް ބުންޏެވެ. އެއީ 100 ޑޮލަރަށް ވުރެ އަގު ބޮޑު އެނދެއް ކަމަށެވެ. އަދި ޔޫންގެ ހުރިހާ ހެދުމެއް ވެސް ބޭނުން ޖެހިފައިވާ ކުއްޖަކަށްދީފައިވާ ކަމަށާއި އިންޑިއާއިން ޔޫންއަށް ގަނެފައި ވަނީ ކުރިމަތީގައި ގޮއް ނުހުންނަ އަދި ވަކި ކަހަލަ ފޮއްޗެއްގެ ހެދުން ކަމަށެވެ. އަދި ޔޫންއަށް ގަތް އެއްޗެހީގެ އަގު އިންޑިއާ ފައިސާއިން ބަލާނަމަ 17000 އަރާނެ ކަމަށް ބުންޏެވެ.\nއޭގެ އިތުރުން އޭނާގެ ދެން ތިބި ދަރިންނަށް ހެދުންކޮޅަކާއި ބޭންޑް ގެނައި ކަމަށާއި އެކަމަކު އެއީ ބޭކާރު ހަރަދެއް ކަމަށް ދެކެވޭނެތޯ ސުވާލު އުފެއްދި އެވެ.\nއަދިވެސް ޔޫންގެ ފައިސާގައި ބާކީ އެބަހުރިކަން ފާހަގަކޮށް ރަހުނާ ބުނީ، އެއިން އެ ކުއްޖާއަށް ބޭނުންވާ ނެޕީ ފަދަ ސާމާނު ގަނެފައިވާ ކަމަށެވެ. އަދި ބާކީ އިން އެހީ ބޭނުންވާ އިތުރު މީހުންނަށް ވެސް އެހީވަމުންދާ ކަމަށް ބުންޏެވެ.\nސަރުކާރުގެ ލިޔުންތަކުގައި ގެވެށި ގުޅުން ޝިއާރު ބޭނުން ކުރަނީ\nޝާހިދު ސައުދީގެ ފޮރިން މިނިސްޓަރާއި ބައްދަލުކުރައްވައިފި


Vaahaka: Hulhangu fulhamathi | Mihaaru\n17 މާޗް 2019 - 09:41 24 comments\nމާލޭ ހުޅަނގު ފަރާތު މޫދަކީ ހަލަބޮލި ތަނެކެވެ. އެންމެ ގިނައިން މީހުން މޫދަށްއެރޭ ދިމާއެވެ. ފަޅު ރީތިވެފައި ބޮޑުކަމުންނެވެ. ހެނދުނުގެ ހިކިދިޔައިގައި ފަރުހިލަން އެ ތަނަށް އެރުނު މީހުން މުޅި ހިސާބަށް ފެތުރިފައިވެއެވެ. އަންހެނުންނާއި، ފިރިހެނުންނާއި، ކުޑަކުދީން ވެސްމެއެވެ. ފަޅުގެ އެންމެ ދެކުނަށް އޮންނަނީ ރާވެރިބެ ނެރެވެ. އެއީ އަލިރަސްގެފާނު ޒިޔާރަތާ ދިމާގައި އޮންނަ ނެރެވެ. ރާވެރި ނެރުގެ އުތުރުން އޮންނަނީ ދެގާފުނި ނެރެވެ. ވަރަށް ބޮޑު ދެ ގާ ނެރުގެ ދެ ފަރާތުގައި އޮވެއެވެ. އެ ނެރުގެ އުތުރުން އޮންނަނީ ގެރިކޮށިގަނޑު ނެރެވެ. އެހެން ކިޔަނީ ނެރާ ދިމާ އަތިރިމަތީގައި ހުންނަ ހިރުނދުގަސްތަކުގެ އެއްގަމުގައި ގެރިކޮށްޓާއި ބަކަރިކޮށިތައް އޮންނާތީއެވެ. ގެރިކޮށިގަނޑު ނެރާ ދިމާ ފަޅުމަތީގައި ބޮނބިފައުތައް އޮވެއެވެ. އެ ތަނުން ބޮނބި ނަގައިގެން ބޮނބިތެޅުމަށް ޓަކައި ހިރުނދުގަސް ކައިރިއަށް އަންހެނަކު އައެވެ. ގާތުގައި އޭނަގެ ދަރިފުޅު ހަލީމާ ހުއްޓެވެ. ދެމައިން ބޮނބިތަޅަމުންގެންދިޔައިރު ހަމަ އެ ހިރުނދުގަހުގެ ހިޔަލުގައި ދޮންމަނިކު ހުއްޓެވެ. ދެމައިންގެ މަސައްކަތަށް ބަލައިލުމުން އެ ތަނުން ކުޅަދާނައީ ކާކުކަމެއް ދޮންމަނިކަށް ބުނާކަށް ނޭނގެއެވެ. އެކަމަކު ބޮނބިތަޅާ އަޑަށް ވުރެ ދޮންމަނިކުގެ ހިތުގެ ވިންދު ބާރުހެން ހީވެއެވެ. ދޮންމަނިކު ހީކުރަނީ އެއީ ބޮނބިތަޅާ އަޑުގެ ޖާދޫކަމަށެވެ.\nދިޔަވަރު ހިކި ދުވަސްދުވަހު ހުޅަނގު ފަޅުމައްޗަށް އެކި ވައްތަރުގެ ދޫނި އާދެއެވެ. އިރުވާހުދާއި، ތޭރަވައާއި، ބުޅިތުންބެވެ. މާކަނައާއި، ފިނދަނައާއި، ރަތަފައެވެ. ބޮނޑަނައާއި، ރާބޮންޖާއި، ވައްލައާއި، ކިރުދޫންޏެވެ. މަޅިފަތިޖަހައިގެން ދޫންޏަށް ފާރަލުމަކީ ދޮންމަނިކު އެންމެ ކުރާހިތްވާ ކަންތަކެވެ. އެކި އުމުރުގެ އަންހެނުން ބޮލިހިލަން ފަރުމަތީގައި އުޅުނެވެ. މޫދުގެ ވިނަގަނޑު ތެރެއިން މާކަނާތެޔޮފުޅި ނަގައިގެން އެއްކުއްޖަކު އަނެއްކުއްޖެއްގެ މޫނަށް ފެން ދުއްވުމާއި، ރާކަންޏާއި، ދޮންއަނގައިގެ މަސްގަނޑު ފިހެގެން ކެއުމަކީ ދޮންމަނިކުގެ އެކުވެރިން ފޯރީގައި ކުރާ ކަމެކެވެ. މި ކެއުމުގައި އެ ފުރައިގެ އަންހެންކުދިން ވެސް ބައިވެރިކުރެއެވެ. އެ ފަދަ ވަގުތުގައި ވެސް ދޮންމަނިކުގެ ހިތުގެ ވިންދު އަވަސްވެއެވެ. ދޮންމަނިކު ހީކުރަނީ އެއީ ރާކަނިމަހުގެ ޖާދޫކަމަށެވެ.\nދޮންމަނިކުގެ އެކުވެރިން ވަރަށް ހުނަރުވެރިއެވެ. ކުޅަދާނައެވެ. އޭގެތެރެއިން އެކަކީ މޮޅަށް ތިންހަމަކުޅޭ ކުއްޖެކެވެ. އަނެކަކު އެކޮޅުކޮޅުން ހިނގައެވެ. އާދަޔާޚިލާފަށް ނޭވާ ދިގު ކުއްޖަކު ވެސް އުޅެއެވެ. ވަރަށް ގިނަ ވައްތަރުގެ އަޑުލައްވާ ކުއްޖަކާއި، ހިސާބަށް ވަރަށް މޮޅު ކުއްޖަކު ވެސް އުޅެއެވެ. ދޮންމަނިކަކީ އެ ކަހަލަ އެއްވެސް ހުނަރެއް ހުންނަ ކުއްޖެއް ނޫނެވެ. އެއީ ކީއްވެގެން ހެއްޔެވެ؟ ދޭތެރެދޭތެރެއިން އެ ސުވާލު އުފެދެއެވެ. ބަހުސަކަށް ނުވެ ނިމެއެވެ. އެއްދުވަހަކު ތަންކޮޅެއް ފުންކޮށް އެ ވާހަކަ ދެކެވުނެވެ.\n"ކޮންމެވެސް އެކަކު އެބަޖެހޭ ދޮންމަނިކު ގާތުގަ އެ ވާހަކަ ބުނަން." ސައުދު ބުންޏެވެ.\nދޮންމަނިކަށް ލިބުނީ ހައިރާންކަމެކެވެ. އެކި ކުދިންގެ މޫނަށް ވަކިވަކިން ދޮންމަނިކު ބެލިއެވެ. އެ ވާހަކަދައްކާކަށް އެކަކަށް ވެސް ނުކެރުނެވެ.\n"މަށަކަށް ނުކެރޭނެ. އޭރުން ދޮންމަނިކު ދެރަވާނެ." ޖައުހަރީ ޖަވާބުދިނެވެ.\n"ކޮންކަމަކާ މަ ދެރަވާންވީ؟" ދޮންމަނިކު ބުންޏެވެ. "ބުނެބަލަ!"\nޖައުހަރީ ވިސްނައިލިއެވެ. އެންމެން ތިބީ ހަމަހިމޭންވެފައެވެ.\n"ދޮންމަނިކުގެ ނެތެއްނު ހިޔަމިތުރެއް!" ބުނަން ކެރުނީ ސައުދަށެވެ.\nދޮންމަނިކުގެ ރައްޓެހިންގެ ނަޒަރުގައި ދޮންމަނިކަށް ހުނަރެއް ލިބިފައި ނެތީ ދޮންމަނިކު ލޯބިވާ އަންހެންކުއްޖަކު ނުހުންނާތީއެވެ. އޭގެ ސަބަބުން ދޮންމަނިކު ތަސައްރަފު ނުފުދެނީޔޯލައެވެ. ތޫނުފިލިވަނީ ލޯބީގެ ޖަޒުބާތު ހިތުތެރޭގައި އުތުރެން ފެށުމުންނެވެ. އެއީ ތެދަކަށް ވެދާނެ ހެއްޔެވެ؟ ދޮންމަނިކު އެ ކަމާ ވިސްނަން ފެށިއެވެ. ދޮންމަނިކުގެ އުމުރުން ފަނަރަ އަހަރެވެ. އެކުގައިއުޅޭ އެންމެންގެ އުމުރަކީ ވެސް އެއީއެވެ. އެކަމަކު ލޯބިވެރިއެއް ނުލިބެނީ ދޮންމަނިކަށް އެކަންޏެވެ. ދެން ހެދޭނެ ގޮތަކީ ކޮބައި ހެއްޔެވެ؟ ދޮންމަނިކުގެ މައްސަލައަކީ ކޮބައި ހެއްޔެވެ؟ ދޮންމަނިކުގެ ސިކުނޑިއަށް ސުވާލުތައް ޖަމާވެފައިވަނީ ގުޅަކުޅޭ ފަސްގަނޑަށް ހަވަރު ޖަމާވެފައި އޮންނަހެންނެވެ. ހަޅޭއްލަވާ އަޑު ގަދަކަމުން ކިޔާނުކިޔާ އެއްޗެއް ނޭނގެއެވެ. ހިތުން ފޮނުވާ ލޯބީގެ މެސެޖު ސިކުނޑިއަކަށް ނުލިބެއެވެ. ލޮލަށް ލިބޭ ޖަޒުބާތުގެ ސިގުނަލު ސިކުނޑިއަކަށް ނުވިސްނެއެވެ.\nދޮހުއްތަކީ އަލިރަސްގެފާނު ޒިޔާރަތް ބަލަހައްޓާ މީހާއެވެ. ދޮންމަނިކު މާ އިތުބާރުކުރާ އެކުވެރިއެކެވެ. ދޮހުއްތުގެ ވަޒީފާއަކީ ޒިޔާރަތުގައި ދިދަނެގުމާއި، ލަންޓަން ބައްތި ދިއްލުމާއި، ފޮޅައިސާފުކުރުމެވެ. ޒިޔާރަތުގެ ވަށާ ފަޑިމަތީގައި ޖަހައިފައިހުރި ހުދުކުލައި ކުދި ދިދަތައް ވަޔާ ވިހުރެމުންދިޔައެވެ. އޭގެ ތެރެއިން ދެ ދިދައެއް ހުރީ ވީދިފައެވެ. ދޮހުއްތު އެ ދިދަތައް ނަގައިގެން އެނބުރިލިއިރު ދޮރުމަތީގައި ދޮންމަނިކު ހުއްޓައި ފެނުނެވެ.\n"ދޮހުއްތުބޭ!" ދޮންމަނިކު ފިސާރި ކަންބޮޑުވެފައި ބުންޏެވެ. "ލޯބި މީ ކޯޗެއްތަ އަޅެ ފަހެ؟"\nދޮހުއްތަކީ ތަންކޮޅެއް ސަމާސާ މިޒާޖުގެ މީހެކެވެ. ކޮންމެ އުމުރަކާ ވެސް ގުޅޭގޮތަށް މައްލަވަކުރުމަކީ ދޮހުއްތުގެ އާދައެކެވެ.\n"އެއީ އެއްޗަކީ،" ކުނިކަހަން ފަށަމުން ދޮހުއްތު ބުންޏެވެ. "އަހަރުމެންގެ ތި އުމުރުގަ ކައިވެނިކޮށް ދަރިން ވެސް ހޯދައިފިން. މަ ބުނާނެ ވާހަކައެއް ނެތް މި ރޭ މި ޒިޔާރަތަށް ނަދުރުބުނޭ. އޭރުން ހިޔަމިތުރެއް ލިބިދާނެ. އަމާ ގާތު ބުނޭ ލާރިއެއް ދޭށޭ. ރާވެރިބޭ ބިސްތާނަށް ކުޑަލާރިއެއް ލިޔަސް ނަދުރު ފުދޭނެ. މިރެއަކީ ވަރަށް ފައްކާ ރެޔެއް. ހަނދުވަރު ވަރަށް ރީތިވާނެ."\n"އެއޮތީ ކުޑަލާރިއެއް،" ދޮންމަނިކު އިޝާރާތްކޮށްލައިފައި ބުންޏެވެ. "އެ ނަގައިފަ އަލުން ލިޔަސް ރަނގަޅުވާނެތަ!"\n"އޭގަ އަތްލާކަށް ނުވާނެ. އަތްވާވެދާނެ." ލިބުނު ޖަވާބަކީ އެއީއެވެ.\nމަންމަޔާ ވާހަކަދައްކައިގެން އެންމެ ފައިސާފޮއްޗެއް ވެސް ދޮންމަނިކަކަށް ނުލިބުނެވެ. ދޮންމަނިކަށް އެހީވީ ހިރުނދު ފިހާރައިގެ ބޮޑުސޭޓެވެ. ފިހާރަ ބިތްގަނޑުގައި އުވަލުމާއި، ތަނަށް ދޮންވެލިލުމުގައި ދޮންމަނިކު އެހީވެދިނީތީއެވެ. އަމުދަކުން ބޮޑުސޭޓަކީ މާ ދީލަތި މީހެއް ނޫނެވެ. މަސައްކަތްކުރާ އެކަކަށް ވެސް ބޮޑުސޭޓު ލާރިއެއް ނުދެއެވެ. ދެނީ ކާޑުގެ އެތިކޮޅެކެވެ. ހަނޑޫކޮޅެއް، ހަކުރުކޮޅެއް ނުވަތަ ފުށްކޮޅެކެވެ. އެހެންނަމަވެސް ދޮންމަނިކާއި ބޮޑުސޭޓާ ދެމެދުގައި އޮންނަނީ މާ ގާތް ގުޅުމެކެވެ.\nދޮހުއްތު ބުނިހެން އެ ރެޔަކީ ހަނދުވަރު ރީތި ރެޔެކެވެ. ކުޑަކުދީން ގޮވައިގެން ބޮޑެތި މީހުން ފިނިކޮށްލަން ބައިބަޔަށް ޒިޔާރަތް ކައިރިއަށް އައެވެ. ކަނޑުން އަރައިގެން އައި ނަލަ ރޯޅިއަށް ޒިޔާރަތުގެ ބޮޑުދިދަ ބަޑިތަޅާ އަޑަކީ، އިވޭ ކޮންމެ މީހެއްގެ ހިތަށް ފިނިކަމާއި ޖޯޝް ގެނެސްދޭ މިޔުޒިކެކެވެ. އޭގެތެރެއިން އެކަކީ ދޮންމަނިކެވެ. ނަދުރުބުނުމަކީ ދޮންމަނިކު ދުވަހަކު ކުރިކަމެއް ނޫނެވެ. އެހެންނަމަވެސް، ލާރި އޮތް އަތް ފިސާރި ބާރަށް މުށްކަވައިގެން ދޮންމަނިކު ދަނޑިވަޅަކަށް އިންތިޒާރުކުރިއެވެ. ދޮންމަނިކުގެ އަމާޒަކީ ރާވެރިބޭ ބިސްތާނެވެ. ދޮންމަނިކު އަޑުއަހައިފައިވާ ގޮތުން ރާވެރިބެއަކީ، ހަނގުރާމަހިނގަމުން ދަނިކޮށް ރާބަދި ހިފައިގެން ވިލިނގިލިން ފަތައިފައި އައި މީހެކެވެ. އެ ފަދަ ބުންވަރަކާއި ބުއްދިއެއް ދޮންމަނިކު ވެސް ބޭނުމެވެ. ލާރި އެއްލާ ތަން އެހެން މީހަކަށް ފެނުނަނުދިނުމަށް ޓަކައި، ދެ އަތް ފުރަގަހަށް ލައިގެން ބިސްތާނަށް ފުރަގަސްދީގެން ހުރެފައި ލާރި އެއްލިއެވެ. އަދި ވަރަށް ނޭނގޭކަމަށް ހެދިފައި ބިސްތާނަށް ކުރިމަތިލިއެވެ. ހިތްހަމަޖެހޭ ހިސާބެއްގައި ލާރި އޮތްތޯ ބަލައިލުމަށް ޓަކައެވެ. ދޮންމަނިކަކަށް އެ ލާރިއެއް ނުފެނުނެވެ. އެ ތަނުގައި ހުރި ލާރި ގިނަކަމުންނެވެ.\n"ދޮންމަނިކާ!" އަންހެން އަޑެއް އިވުނެވެ.\nސިއްސައިގެންގޮސްފައި ދޮންމަނިކު އެނބުރުނެވެ. ކުރިމަތީގައި ހުރީ ހަލީމާއެވެ. ދޮންމަނިކާ އެއް އުމުރުގެ އަންހެން ކުއްޖެކެވެ. ހަލީމާގެ ހެދުމަށް ޖަހައިފައިހުރީ ބޮކަރުއަތަރެވެ. ދޮންމަނިކަށް އެ ވަރުގެ ވަހެއް ނެތެވެ. ހަލީމާ ފެންނައިރަށް ދޮންމަނިކުގެ ހިތް އުކުނޑިކޮށްޓަން ފަށައެވެ. ދެން މައިތިރިއެއް ނުވެއެވެ. ދޮންމަނިކު ހީކުރަނީ އެއީ ބޮކަރު އަތަރުގެ ޖާދޫކަމަށެވެ. އެ ކަމަކާ ހުރެ ހަލީމާއަށް ނުފެނި އުޅެން ދޮންމަނިކު ވަރަށް މަސައްކަތް ކުރެއެވެ. ކުޑަބެމެން ގެއަށް ހަލީމާ އައި ފަހުން އެ ގެއަށް ދިޔުން ދޮންމަނިކު ހުއްޓައިލިއެވެ.\n"މިރޭ ގޯތީގަ ބިލެތްދަފިނެގުން އެބަ އޮތް،" ހަލީމާ ވަރަށް ގަޔާވެފައި ބުންޏެވެ. "ކުޑަބެ ބުނީ އަންނައްޗޯ!"\nކުޑަބެގެ ދަރިފުޅު އޮތީ ހިތާނުކޮށްފައެވެ. ގެއަށް އަންނަ ކޮންމެ މީހަކަށް ސައިލިބެއެވެ. ގަބުޅިމެޓައަކީ ދޮންމަނިކަށް މާ މީރު އެއްޗެކެވެ. ކުޑަބެ ގެއިން އެ ވެސް ލިބެއެވެ. ވީމާ، ޒިޔާރަތުން ނުކުމެގެން ދޮންމަނިކު ދިޔައީ ކުޑަބެ ގެއަށެވެ. އެންމެ ފުރަތަމައިނުން ވެސް ޖެހުނީ ސައިބޯށެވެ. ބޮޑު ގަބުޅިމެޓާގަނޑެއް ދޮންމަނިކަށް ލިބުނެވެ.\n"ހުނިހަކުރު ބޭނުން؟" ހަލީމާގެ އަޑުއިވުނެވެ.\nދޮންމަނިކުގެ ހިތް ތެޅިގަތެވެ. އެ ފަހަރު ދޮންމަނިކު ހީކުރީ އެއީ ގަބުޅިމެޓާގެ ޖާދޫކަމަށެވެ. ހުވަނދުމަލުގެ ކަޅުސައިގެ އިތުރުން ހޫނު ހުނިހަކުރު ދޮންމަނިކަށް ލިބުނެވެ. ދޮންމަނިކު ގެއަށް ދިޔައީ، މަގުމަތީގައި ސަކަރާތްޖަހަން އެތައް އިރަކު އުޅެފައެވެ. ނަދުރުބުނީމައި ލޯބިވެރިޔަކު އެރޭ ލިބޭނެކަމުގެ ވަރަށް ބޮޑު އުންމީދެއް ދޮންމަނިކަށް އޮތެވެ. އެހެންނަމަވެސް ދޮންމަނިކަށް ލިބުނީ މާޔޫސްކަމެވެ. ހީކުރި ގޮތެއް ނުވިއެވެ.\nލޯތްބަކީ ކޮބައިކަމެއް ދޮންމަނިކަކަށް ނޭނގެއެވެ. މީހަކު ބުނެއެއް ވެސް ނުދެއެވެ. ރައްޓެހިންގެ ފަރާތުން ދޮންމަނިކަށް އެނގޭ ވަރަކީ ލޯބި ކިޔާ ޖަޒުބާތެއް އޮންނަ ކަމެވެ. ލޯބިވާންޖެހޭ ކަމެވެ. ހިޔަމިތުރެއް ހުންނަންޖެހޭ ކަމެވެ. ލޯބިވީމައި ވަނީ ކިހިނެއްކަމެއް، ކުރެވޭނީ ކޮންކަހަލަ އިހުސާސެއްކަމެއް ނޭނގެއެވެ.\nއާދައިގެމަތިން ދޮންމަނިކު އިނީ މާލޭގެ ހުޅަނގު ފަރާތު ފަޅުމައްޗަށް ނަޒަރުހުއްޓައިލައިގެންނެވެ. ވަގުތަކީ ހަވީރުގެ ވަގުތެވެ. ހިކި ދިޔަވަރެވެ. ދޮންމަނިކުގެ ހިތުވިންދު ހުރީ އަވަސްވެފައެވެ. ދޮންމަނިކު ހީކުރީ އެއީ އިރުއޮއްސޭ ވަގުތުގެ ޖާދޫކަމަށެވެ. ހަލީމާ ހުރީ ބޮލިހިލަން ފަރުމަތީގައެވެ. ދޮންމަނިކާ ދާދި ގާތުގައެވެ. ދޮންމަނިކުގެ ހިތުވިންދާއި ހަލީމާއާ ގުޅުވާކަށް ދޮންމަނިކަކަށް ނޭނގެއެވެ. ހިތުގެ ބަހުރުވަ ސިކުނޑިއަކަށް ނުވިސްނެއެވެ. ބޮނބިތަޅާ އަޑު އިވުނު ދުވަހު އެ ތަނުގައި ހަލީމާ ހުއްޓެވެ. ރާކަނިމަސް ކެއިއިރު އެ ތަނުގައި ވެސް ހުއްޓެވެ. ބޮކަރުއަތަރު ވަސްދުވިއިރު އެ ތަނުގައި ވެސް ހުއްޓެވެ. ގަބުޅިމެޓާ ކެއިއިރު އެ ތަނުގައި ވެސް ހުއްޓެވެ. ނިކަމެތި ދޮންމަނިކުގެ ހިތުން ފޮނުވި ސިގުނަލު ދޮންމަނިކަށް ތަރުޖަމާކުރަން ނޭނގުނީއެވެ. ދޮންމަނިކު ހިތުން ލޯބިވެވުނީމަ ދޮންމަނިކަށް އެނގޭނެއެވެ. ދޮންމަނިކުގެ ނަޒަރުގައި ލޯބިވެރިޔަކު ހޯދުމަކީ ދޮންމަނިކު ކުރަންޖެހޭ ކަމެއް ވެސްމެއެވެ. އެކަމަކު އެ ކަން ކުރާނީ ހިތޭ ބުނާހިތެއް ދޮންމަނިކު ނުވެއެވެ. ހިތަކަށް އެހެން ނުވެސް އަރައެވެ.


ކުރާ ދުޢާ ދުނިޔޭގަ ހުއްޓާ ޢިޖާބަކުރައްވަވައި ނުދެއްވެވުމުން ލިބޭ އުފާވެރިކަމުގެ ބޮޑުކަން މާބޮޑެވެ!: މުފްތީ މެންކް\nތިބާ ކުރާ ދުޢާ ދުނިޔޭގައި ހުއްޓައި ޢިޖާބަކުރައްވަވައި ނުދެއްވެވުމުން ލިބޭ އުފާވެރިކަމުގެ ބޮޑުކަން މާބޮޑޑުކަން އެނގި ޔަޤީންވާއިރުވެސް ދުޢާ ޢޖާބަކުރައްވަވައި ދެއްވެވުން ލަސްވެގެން ކަންބޮޑުވަނީ ކީއްވެގެން ހެއްޔެވެ؟\nތިބާ ކަމަކަށް އެދި ދުޢާކުރަނީއެވެ. ނަމަވެސް އެކަން ހިންމަވައެއް ނުދެއްވަވައެވެ. އަހަރު،2އަހަރު،3އަހަރު ފާއިތުވެގެން ދިއައީއެވެ. 10، 20 30 އަހަރު ފާއިއތުވެގެން ދިއައީއެވެ. ނަމަވެސް މާޔޫސްވެ ދުޢާކުރުން ހުއްޓައެއް ނުލަމުއެވެ. ތިބާ ގެންދިއައީ ހެޔޮ އަމަލުތައް ކުރުމާއި ދުޢާކުރުން ގިނަކުރަމުންނެވެ.\nއެއިރުން ވާނެ ގޮތް ިސްނޭ ހެއްޔެވެ؟ ތިބާ ކުރި ހެޔޮ ޢަމަލުތަކާއި ދުޢާތަކުގތެ ސަބަބުން އެކަމަށް އެންމެ ފައިދާހުރި ވަގުތުގައި ﷲ ތަޢާލާ ތިބާގެ ދުޢާ ޢިޖާބަކުރައްވަވައިދެއްވަވާނެތެވެ! ދުޢާކުރި މިންވަރަށްވުރެވެސް ގިނަ ރަޙްމަތްފުޅުތަކާއިއެކުގައެވެ! އެއީ ދުޢާ ޢިޖާބަކުރައްވަވައި ދެއްވެވުން ލަސްވަމުންދިއައިރުވެސް މާޔޫސް ނުވެ ދުޢާކުރުންމަތީގައި ސާބިތުވީތީއެވެ!\nއެވަގުތު އުފަލުން ތިބާގެ ހިތް ފުރިގެންދާނެއެވެ! ދުޢާ ޢިޖާބަ ނުކުރައްވަވާއިރު ތިބާއަށް ލިބުނު ހިތްދަތިކަން އެކުގައި ހަނދާންނެތިގެންވެސްދާނެއެވެ!\nވީމާ އެއްވެސް މީހަކު ދުޢާ ޢިޖާބަ ކުރެއްވެވުން ލަސްވެގެން މާޔޫސްނުވާށެވެ! ލަސްކުރައްވަވަނީ ވެސް ތިމާއަށް ރަޙްމަތަކަށްކަމުގައި ޔަޤީންކުރާށެވެ! އަދި ކީއްހެއްޔެވެ؟ ތިބާ ކުރާ ދުޢާ ދުނިޔޭގައި ޢިޖާބަ ނުކުރައްވަވައި އާޚިރަތް ދުވަހު ޢިޖާބަ ކޮށްދެއްވަވަން ބެހެއްޓެވުމަކީ މާމަތިވެރި ނިޢްމަތެކެވެ! އެކަން ފެނިގެންދާހިނދު ތިމާ ކުރި އެއްވެސް ދުޢާއެއް ދުނިޔޭގައި ހުއްޓާ ޢިޖާބަ ނުކުރެއްވެވި ނަމަ ކިހައި ރަނގަޅުވީސްކަން ޤަބޫލުކުރެވި ދުނިޔޭގައި ހުއްޓައި ދުޢާ ޢިޖާބަކޮށްދެއްވެވީތީ ހިތާމަވެސް ކުރާނެއެވެ!


Dhenves corruption huhtuveyne kamakah gabooleh nukurevey!\nކެބިނެޓް ބައްދަލުވުމެއްގެ ތެރެއިން: ހިޔާނާތުގެ މައްސަލަތަކަށް ނިމުމެއް ނެތް-- ފޮޓޯ: ރައީސް އޮފީސް\nދެންވެސް ކޮރަޕްޝަން ހުއްޓުވޭނެކަމަށް ގަބޫލެއްނުކުރެވޭ!\n22 އޯގަސްޓް 2020 - 12:08:39\nމިދިޔަ ހަފްތާ ތެރޭގައި އެންމެ ގަދަޔަށް ދެކެވުނު ވާހަކައަކީ ހެލްތު މިނިސްޓްރީން ރައްޔިތުން ގޭގައި ތިއްބާ ހިންގާފައިވާ ބޮޑު ކޮރަޕްޝަނާގުޅޭ ވާހަކައެވެ. ކޮވިޑްގެ ނުރައްކާތެރި، އަދި ރައްޔިތުން އެންމެ ނިކަމެތިވި ދުވަހު، ވެންޓިލޭޓަރު ގަތުމުގެ ނަމުގައި ސަރުކާރު ތެރެއިން ހިންގާފައިވަނީ ފިތްކަނޑައިގެންދާވަރުގެ ބޮޑެތި އިހުމާލުތަކެއްކަން އޮޑިޓަރ ޖެނެރަލް ވަނީ ފާހަގަކުރައްވާފައެވެ. ދައުލަތުގެ ފައިސާއާ ގުޅޭ ކަންކަމުގައި ގާނޫނުތަކާއި ގަވާއިދުތައް ހެދިފައިވީކަމުގައި ވިޔަސް، މިފަދަ ބޮޑު ކަމެއް ހިންގާފައި މިވަނީ އެތައް ބަޔަކު ފާރަވެރިވުމަށް ތިއްބައެވެ.\nމިހާރުގެ ސަރުކާރަކީ ކޮރަޕްޝަނާ ދެކޮޅަށް ކެމްޕޭންކޮށްގެން ރައްޔިތުންގެ ތާއިދު ހޯދައިގެން ވެރިކަމަށް އައި ސަރުކާރެކެވެ. ރައީސް ޔާމިންގެ ސަރުކާރުގައި ގޯސްކޮން ހިންގާފައިވާ އެތައް ކަމަކާއި ދެކޮޅަށް، މިހާރު ވެރިކަމުގައި، ދައުލަތުގެ އިސް މަގާމުތަކުގައި ތިބި ފަރާތްތަކުން ވަނީ އުޑު އުފުލާފައެވެ. ދަރުމަވަންތަ ހޮސްޕިޓަލުގެ 25 ބުރި އިމާރާތުގެ އަގު ބޮޑު ވާހަކައެވެ. ބުރިޖުގެ އަގު ބޮޑު ވާހަކައެވެ. އެއާޕޯޓް ރަންވޭ އާއި ޓާމިނަލް ޕޮރޮޖެކްޓުގެ އަގު ބޮޑު ވާހަކައެވެ. ހުޅުމާލޭގައި ހިންގާ ހައުސިން ޕްރޮޖެކްޓްތަކުގެ އަގު ބޮޑު ވާހަކައެވެ. އަދި އެންމެ ބޮޑު ސީރިއަސް ކަމެއްގެ ގޮތުގައި ފާހަގަވެފައިވަނީ އެމްއެމްޕީއާރްސީގެ ޚިޔާނާތެވެ. ބެލެވޭ ގޮތުގައި ރައީސް ޔާމިން އަބްދުލްގައްޔޫމް ދެވަނަ ދައުރަކަށް ނުހޮވުމުގެ އެންމެ ބޮޑު އެއް ސަބަބުކަމުގައި މިދެންނެވި ކޮރަޕްޝަންގެ ތުހުމަތުތައް ހިމެނެއެވެ.\nދުނިޔޭގެ ހުރިހާ ގައުމެއްގައިވެސް ކޮރަޕްޝަންގެ އަމަލުތައް އެންމެ ގިނައިން ހިނގާ ގޮތަކީ، ސަރުކާރުގެ ތެރެއިން ވިޔަފާރިވެރިންނަށް ބޭނުންވާ ހުއްދަތަކާއި، ބިމާއި ވަސީލަތްތައް ހޯދުމަށް ހުންނަ ގަވާއިދުތަކާއި އުސޫލްތަކުގެ ބޭރުން ނުވަތަ އުސޫލްތަކުގެ ނާޖާއިޒު ފައިދާ މަގާމުގެ ނުފޫޒުން ސަރުކާރުގެ ވެރިން ހޯދައި ދިނުމެވެ. ކޮރަޕްޝަންގެ އަމަލެއް ސަރުކާރުގެ އިސް މަގާމެއްގައި ހުންނަ މީހަކު ހިންގުމުގެ ކުރިން ވިސްނާނީ މައިގަނޑު ދެކަމަކަށެވެ.\nއެއީ، އޭނާ އެ އަމަލެއް ހިންގައިގެން ފަޅާއެރުމުގެ ޗާންސް އޮތީ ކިހާ މިންވަރަކަށް ތޯ އާއި، ފަޅާ އަރައިފިނަމަ ލިބޭނޭ އަދަބަކީ ކިހާވަރެއްގެ އަދަބެއް ތޯއެވެ. ދުނިޔޭގައި ކޮރަޕްޝަން މަދު ގައުމުތަކުގައި، ނިޒާމުތައް އެކުލަވާލެވިފައިވަނީ ފަސޭހައިން ކޮރަޕްޝަން ދެނެގަނެވޭނެ ގޮތަށް، ހަރުދަނާ އުސޫލްތަކާއި ކޮންޓްރޯލްތަކާއި އެކުގައެވެ. މީގެ އިތުރުން، މިފަދަ ގައުމުތަކުގައި، ގާނޫނުތައްވެސް ހުންނަނީ މިފަދަ އަމަލެއް ހިންގައިފި މީހަކަށް ވަރަށް ހަރުކަށި އަދަބު ލިބިގެންދާފަދަ ގޮތަކަށެވެ. މިހެންކަމުން، ކޮރަޕްޝަންގެ އަމަލެއް ހިންގުމަށް ވިސްނުމުގެ ކުރިން ގިން ބަޔަކު ޖެހިލުންވެއެވެ.\nރާއްޖޭގެ ހާލަތު އޮތީ ކިހިނެއްތޯއެވެ. އެފްޕީއައިޑީ މެދުވެރިކޮށް ބޮޑު ޚިޔާނާތެއް ހިނގައިގެން ދިޔައިރު، މިކަމުގައި ޚިޔާނާތް ބޮޑު ކަމުން ފިއްކަނޑައިގެން ދިޔަ ކަމުގައި ވިޔަސް، ފިއްކަނޑައިގެން ދާވަރުގެ އަދަބެއް މީހަކަށް ލިބުނު އަޑެއް ނީވެއެވެ. ސެވަން އިލަވަންގެ ނަމުގައި ނުގަވާއިދުން ބޮޑު ވިޔަފާރިއެއް ރާއްޖޭގައި ހިންގަމުން ގޮސް އެކަން ފަޅާ އެރުމުން، ފިއްކަނޑައިގެންދާވަރުގެ އަދަބެއް ބަޔަކަށް ލިބުނު އަޑެއް ނީވެއެވެ. އެސްޓީއޯ މެދުވެރިކޮށް ސްރީލަންކާއިން ސައިފަތް ދަނޑެއް ގަނެ، ފަހުން ނުއަގުގައި ވިޔަފާރި ވެރިއަކަށް ވިއްކާލެވިގެން ދިޔަކަމަށް ކޮންމެވެސް އޮޑިޓް ރިޕޯޓަކުން ފެނުމުން ދިވެހިން ފިތްކަނޑައިގެން ދިޔަކަމުގައިވިޔަސް އެއްވެސް މީހަކު ޒިންމާ ކުރެވި އަދަބު ދެވުނު ބާވައެވެ.\nޑޮލަރު ގަތުމުގެ ނަމުގައި އެސްޓީއޯއިން ބައެއް ވިޔަފާރިވެރިންނަށް ބޮޑެތި އަދަދުން ދިވެހި ފައިސާ ދޫކުރަމުންދިޔަކަން ފަޅާ އެރުމުން އެކަމާ އެއްވެސް މީހަކަށް އަދަބެއް ލިބުނުބާވައެވެ. އެސްޓީއޯ މެދުވެރިކޮށް ތެލުގެ ވަގު ވިޔަފާރިން 800 މިލިއަން ޑޮލަރު ހޯދައި އެއަށް ޚިޔާނާތްތެރިވީކަމަށް ތުހުމަތު ކުރެވުނު މީހާއަށް ދިވެހިން އެންމެ ފަހުން ދިނީ ރާއްޖޭގެ ރައީސްކަމެވެ. ދެން މިޖެހެނީ އެމްއެމްޕީއާރްސީ މެދުވެރިކޮށް 200 މިލިއަން ޑޮލަރު ވަގަށް ނެގި ވާހަކަ ދައްކާށެވެ.\nއެމްއެމްޕީއާރްސީގެ ޚިޔާނާތުގައި އެންމެ ކުރީ ސަފުގައި ހުރީ ކުރީގެ ނައިބު ރައީސް އަދި ކުރީގެ ޓޫރިޒަމް މިނިސްޓަރު އަހުމަދު އަދީބެވެ. އަދީބަށް ޓޫރިޒަމް މިނިސްޓަރުކަން ލިބިފައިވަނީ މުހައްމަދު ވަހީދު ހަސަން މަނިކުގެ ރައީސްކަމުގައި 2012 ވަނަ އަހަރުގެ ފެބްރުއަރީ މަހުގައެވެ. އޭގެ ފަހުން 2013 ގެ ނޮވެމްބަރާއި ޖެހެންދެން ދިވެހިން ދަންނަ އެއް ކަމަކީ ޕީޕީއެމްއަށް ބޭނުންވާ ފައިސާ ވިޔަފާރިވެރިންގެ އަތުން ހޯދައި ދެނީ އަދީބުކަމެވެ. މިއީ މަގާމުގެ ނުފޫޒު ނަހަމަ ގޮތުގައި ބޭނުންކުރުން ނޫން އިތުރު ކޮން ކަމެއްތޯއެވެ؟\nމިއީ ރިޝްވަތު ނޫން އިތުރު ކޮން އެއްޗެއްތޯއެވެ؟ އެކަމަކު، މިކަމާއި ކަންބޮޑުވެ، މިއީ މައްސަލައަކަށްވެ، އަދީބުގެ މައްސަލަ އެއްވެސް ފަރާތަކުން ބެލިތޯއެވެ؟ މުހައްމަދު ވަހީދު އެއްފަހަރަކު އަދީބުގެ އަމަލުތައް ހުންނަ ގޮތުން އޭނާ ވަކި ކުރަން އުޅުމުން ޕީޕީއެމް އިން ފާޅުގައި ބުނެފައިވަނީ އަދީބު ވަކި ކޮށްފިނަމަ ޕީޕީއެމް ސަރުކާރުގެ ކޯލިޝަނުން ވަކިވާނެކަމެވެ. މިގޮތަށް ބްލެކްމެއިލް ކުރުމާއިއެކު ވަހީދަށް ޖެހުނީ އަދީބު މިނިސްޓަރުކަމުގައި ބަހައްޓާށެވެ.\nދެން އައީ ޔާމީންގެ ވެރިކަމެވެ. އަދީބުވަނީ އަނެއްކާ ޓޫރިޒަމް މިނިސްޓަރުކަމަށް އައްޔަންކުރެވިފައެވެ. ކުރިން ކަން ކުރަމުން އައި މިންވަރަށްވުރެ އެތައް ދަރަޖައަކަށް ކަންކަން ދިޔައެވެ. އަނެއްކާވެސް ދަންނަވަން ޖެހެނީ، އެންމެ ކުޑަ ކުއްޖާއަށްވެސް އެދުވަސްވަރު އަޑު އިވެމުން ދިޔަ ވާހަކައެވެ. އެއީ ފަޅެއް ނުވަތަ ރަށެއް ހޯދަން ބޭނުން ނަމަ ދެ ޗެކެއް ހިފައިގެން އަދީބު ކައިރިއަށް ދިއުމަށެވެ. އެއީ އަދީބަށް ދޭންޖެހޭ ޗެކަކާއި، ސަރުކާރަށް ދައްކަންޖެހޭ އެކުއިޒިޝަން ފީގެ ޗެކެވެ. މިގޮތަށް އަދީބު ރިޝްވަތު ނަގަމުން އަންނަ ކަން މިއީ އެންމެނަށް އަޑު އިވެމުން ދިޔަ ކަމެކެވެ. އަދި އަދީބުގެ ދިރިއުޅުމުގެ ފެންވަރާއި ވައްޓަފާޅިން މިކަމަށް ހެކި ލިބި ބާރު ލިބެމުން ދިޔައެވެ.\nއޭނާގެ ދިން ފައިސާއިން ނޫސްތައް އެފެދުނެވެ. އޭނާ ދިން ފައިސާއިން ޓީވީ ޗެނަލްތައް އުފެދުނެވެ. ކެފޭ ރެސްޓޯރަންޓްތަކާއި، ފިހާރަތައް ހުޅުވުނެވެ. މާލެއިން ބިންބިން ގަނެވުނެވެ. މިހުރިހާކަމެއް އެތައް ބަޔަކަށް އެގެއެވެ. އެހެނަސް، މިހުރިހާ ކަމެއް އެނގި ތިބެ، އެމްޑީޕީން ވަނީ ޖަމީލް ނައިބު ރައީސްކަމުން ވަކި ކުރުމަށް ވޯޓު ދީފައެވެ. މިހުރިހާ ކަމެއް އެނގިތިބެ އެމްޑީޕީ މެމްބަރުންވަނީ އަދީބު ނައިބު ރައީސްކަމަށް އިސްކުރުމަށް ތާއީދުކޮށް ވޯޓުދީފައެވެ.\nއޭގެ ފަހުން މާކަ ގިނަ ދުވަހެއްނުވެ، ފިނިފެންމާ ލޯންޗުގައި އެއްޗެއް ގޮވައި، ރައީސް ޔާމީން އަވަހަރަކޮށްލަން އުޅުނުކަމުގެ ތުހުމަތުގައި އަދީބު ހައްޔަރު ކުރެވުނެވެ. އެއާއިއެކު، އެނގިގެން ދިޔައީ ފިތްކަނޑައިގެންދާވަރުގެ ކަމެކެވެ. އެމްއެމްޕީއާރްސީ މެދުވެރިކޮށް އެތައް ރަށަކާއި ފަޅެއް ދޫކޮށް، ދައުލަތަށް ވަންނަންޖެހޭ އެކުއިޒިޝަން ފީގެ އެތައް މިލިއަން ޑޮލަރެއްވަނީ އަދީބު އިސްކޮށް ހުރެ ވަގަށް ނަގާފައެވެ.\nދައުލަތުގެ ތިޖޫރީއަށް ޖަމާކުރުމުގެ ބަދަލުގައި އަމިއްލަ ކުންފުންޏެއްގެ އެކައުންޓަކަށް ޖާމާކުރަމުން ގޮސް 80 މިލިއަން ޑޮލަރުވަނީ ވަގަށް ނަގާފައެވެ. މާގިނަ ދުވަހެއް ނުވެ، އަދީބަށް 33 އަހަރުގެ ޖަލު ހުކުމެއް އައެވެ. ނަމަވެސް، މިއީ މިދެންނެވި ޚިޔާނާތާއި ގުޅިގެނެއް ނޫނެވެ. ލޯންޗު ގޮއްވާލުމާއި، ފިސްތޯލައެއް ގެންގުޅުމާއި މިފަދަ ކަންކަމުގައެވެ. އެމްއެމްޕީއާރްސީ ޚިޔާނާތާއި ގުޅިގެން މިހާތަނަށް އަދީބަކަށް ހުކުމެއް ނާދެއެވެ. އަދި ދައުލަތަށް ގެއްލިގެން ދިޔަ އެތައް މިލިއަން ޑޮލަރުގެ ތެރެއިން އެންމެ ޑޮލަރެއްވެސް އަދި ނުހޯދެއެވެ.\nދެން ވިދާޅުވެ ދެއްވާށެވެ. މި ރާއްޖެއިން ކޮރަޕްޝަން ދެންވެސް ހުއްޓުވޭނެތޯއެވެ؟\nއިގުތިސާދުއޭސީސީސަރުކާރުމަޖިލިސްރައީސް ޔާމީންރައީސް ވަހީދުރައީސް ޞާލިޙް


Dhuvann nikui Arbery maraali3meehunn ge mahchah kuh saabithu vejje | ThePress\nދުވަން ނިކުތް އާބެރީ އަނިޔާވެރިކޮށް މަރާލި ތިން މީހުންގެ މައްޗަށް ކުށް ސާބިތުވެއްޖެ\nއާބެރީގެ އަނިޔާވެރި މަރާ ދެކޮޅަށް ކުރި މުޒާހަރާއެއްގެ ތެރެއިން މީހަކު އޭނާގެ ފޮޓޯ ހިފަހައްޓައިގެން/ ފޮޓޯ: ރޮއިޓާސް\nމިދިޔަ އަހަރުގެ ފެބްރުއަރީގައި ދުވަން ނިކުމެ އުޅެނިކޮށް ރަހުމްކުޑަ ގޮތަކަށް މަރާލީ އަހްމައުދް އާބެރީގެ ގާތިލުންގެ މައްޗަށް ކުށް ސާބިތުވެއްޖެއެވެ.\nކަޅު ނަސްލުގެ މީހެއް ކަމަށްވާ އާބެރީގެ ރަހުމް ކުޑަ މަރަކީ އެމެރިކާގައި ފަހުގެ ތާރީހެއްގައި ހިނގި ނަސްލީ ތަފާތުކުރުމުގެ އެންމެ އަނިޔާވެރި އެއް އަމަލުގެ ގޮތުގައި ވަނީ ސިފަކޮށްފައެވެ. އޭނާ މަރާލާފައިވަނީ އޭނާ ދުވަމުން ދިޔަ ސަރަހައްދުގައި އުޅޭ ތިން މީހުން ކަން ސާބިތުވެފައިވާ އިރު މިމީހުން ވަނީ އާބެރީގެ ފަހަތުން ދުއްވާފައި ގޮސް އޭނާ ގަދަކަމުން އުޅަނދަކަށް އެރުވުމަށް މަސައްކަތްކޮށް ގަޔާ ކައިރިން ބަޑި ޖަހާ އޭނާ މަރާލާފައެވެ.\nމި ތިން މީހުންނަކީ ވެސް ދޮން ނަސްލުގެ މީހުން ކަމަށްވާ އިރު މީގެ ތެރޭގައި ހިމެނީ 65 އަހަރުގެ ގްރެގަރީ މެކްމައިކަލްއާއި އޭނާގެ 35 އަހަރުގެ ދަރިފުޅު ޓްރޭވިސް މެކްމައިކަލް އަދި އެދެމީހުންގެ އަވަށްޓެރިއެއް ކަމަށްވާ އުމުރުން 52 އަހަރުގެ ވިލިއަމް ބްރަޔަންއެވެ.\nއާބެރީ މަރާލި ތިން މީހުންގެ މައްޗަށް ވެސް ވަނީ ކުށް ސާބިތުވެފައި/ ފޮޓޯ: ގޫގަލް\nމި ތިން މީހުންގެ މައްޗަށް ވެސް މީހަކު މަރާލި ކަމުގެ ދައުވާ ސާބިތުވެފައިވާ އިރު އާބެރީގެ ގަޔަށް ބަޑި ޖަހާ މަރާލި ޓްރޭވިސްއަށް ސާބިތުވެފައިވަނީ ގަސްތުގައި މީހަކު މަރާލިކަމުގެ ދައުވާއެވެ. އަދި އޭނާގެ މައްޗަށް ކުރި އިތުރު 8 ދައުވާއެއް ވެސް ވަނީ ސާބިތުވެފައެވެ. މިތިން މީހުންގެ މައްޗަށް ހުކުމް ކުރާނެ ދުވަހެއް އަދި ހާމަކޮށްފައި ނުވާ އިރު ތިން މީހުންނަށް ވެސް އުމުރު ދުވަހުގެ ޖަލު ހުކުމެއް ލިބޭނެ ކަމަށް ބެލެވެއެވެ.\n2020 ވަނަ އަހަރު ހިނގި މި އަނިޔާވެރި ހާދިސާގެ ސަބަބުން އެމެރިކާގެ އެކި ކަންކޮޅުތަކުގައި ނަސްލީ ތަފާތުކުރުންތަކާ ދެކޮޅަށް ވަރުގަދަ މުޒާހަރާތައް ކުރި އިރު މުޒާހަރާތައް ފެށީ އާބެރީ މަރާލާތަން ފެންނަ ވީޑިއޯއެއް ލީކުވުމާ ގުޅިގެންނެވެ. އާބެރީ މަރުވިތާ ދެމަސް ދުވަސް ފަހުން ލީކުވި މި ވީޑިއޯއަކީ ވިލިއަމްގެ ފޯނުން ނަގާފައިވާ ވީޑިއޯއެކެވެ. ދުވަމުން ދިޔަ އާބެރީ ހުއްޓުވާ އޭނާއާ ދިމާލަށް ބަޑި ދިއްކުރާތަން މިވީޑިއޯއިން ފެންނަ އިރު ގަޔާ ކައިރިން އޭނާ ގަޔަށް ބަޑި ޖަހާ ތަނާ އެއާއެކު އާބެރީ ވެއްޓޭ ތަން ވެސް މި ވީޑިއޯއިން ފެނެއެވެ.\nއާބެރީ މަރާލި ތަން ފެންނަ ވީޑިއޯގެ ފޮޓޯއެއް/ ފޮޓޯ: އެންބީސީ ނިއުސް\nއާބެރީ މަރާލި މައްސަލައިގައި ޓްރޭވިސް، ގްރެގަރީ، އަދި ވިލިއަމް ހައްޔަރުކޮށްފައިވަނީ މި ވީޑިއޯގެ ސަބަބުންނެވެ. އަދި އެތިން މީހުންގެ މައްޗަށް ކުށް ސާބިތުވުމުގައި ވެސް މި ވީޑިއޯ ވަނީ މުހިންމު ދައުރެއް އަދާކޮށްފައެވެ.\nމި އަނިޔާވެރި އަމަލުގެ ދިފާއުގައި ޓްރޭވިސް ބުނެފައިވަނީ އެދުވަހު އާބެރީ ފަހަތުން ދުއްވާ އޭނާ ހުއްޓުވަން މަސައްކަތް ކުރީ އޭނާ އަކީ އެސަރަހައްދުގެ ބައެއް ގެތަކުން ވައްކަން ކުރި މީހެއް ކަމަށް ޝައްކުވެގެން ކަމަށެވެ. އަދި އާބެރީ ގަޔަށް ބަޑި ޖެހީ އަމިއްލަ ދިފާއުގައި ކަމަށެވެ.\nއެހެން ނަމަވެސް މަރުވުމުގެ ކުރިން ކޮންމެ ދުވަހަކު އެހެން އެސަރަހައްދުގައި ދުވާ އަހްމައުދް އާބެރީ މިފަދަ އެއްވެސް ކުށެއް ކުރި ކަން ތަހުގީގަށް ސާބިތެއް ނުވެއެވެ. އަދި އޭނާ މަރުވި އިރު އޭނާގެ ޖީބުގައި ފޯނެއް އަދި ވޮލެޓެއް ވެސް ނެތެވެ.


އިތުބާރު ހިފޭ، ކޮލިޓީ މޮޅު “ރިޗުއަލްސް” މިހާރު އެމްއޭސީއެލްގެ ދޮވެމިން! – Dhen.mv\nއިތުބާރު ހިފޭ، ކޮލިޓީ މޮޅު "ރިޗުއަލްސް" މިހާރު އެމްއޭސީއެލްގެ ދޮވެމިން!\nމަރްޔަމް ވަޙީދާ September 1, 2021 - 2:05 pm\n"ދޮވެމި" ޑިއުޓީފްރީ ޝޮޕްގައި ހުރި "ރިޗުއަލްސް" ކަލެކްޝަން/ ދެން އިމޭޖްސް\nޒީނަތްތެރިވުމަށް ބޭނުންކުރާ މުޅި ދުނިޔެއަށް ނަން މަޝްހޫރު ބްރޭންޑެއް ކަމަށްވާ "ރިޗުއަލްސް" ބްރޭންޑުގެ ރީތިވާ ސާމާނު މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް)ގެ ޑިއުޓީފްރީ ޝޮޕް "ދޮވެމި"އަށް ތަޢާރަފްކޮށްފިއެވެ.\n"ދޮވެމި"ގައި މިއަދު ހެނދުނު މި ކަމަށް ޓަކައި ބޭއްވި ރަސްމިއްޔާތެއްގައި "ރިޗުއަލްސް" ލޯންޗު ކޮށްދެއްވީ އެމްއޭސީއެލްގެ ހެޑް އޮފް އެޗްއާރް ޑިޕާޓްމަންޓް އަހުމަދު އިބްރާހިމްއެވެ.\nމި ޙަފްލާގައި ވާހަަކަ ދައްކަވަމުން އެމްއޭސީއެލްގެ ހެޑް އޮފް ޑިޕާޓްމަންޓް އަހުމަދު އަޒީމް ވިދާޅުވީ މިއަދު އެ ކުންފުނިން ލޯންޗް ކޮށްފައި މިވަނީ ވަރަށް އިތުބާރު ހިފޭ ކޮސްމެޓިކްސް ބްރޭންޑެއް ކަމަށެވެ.\n"ވަރަށް އިތުބާރު ހިފޭ ކޮސްމެޓިކްސް ބްރޭންޑެއް މިއީ. މި ޕްރޮޑަކްޓް އަޅުގަނޑުމެންނާ ގުޅުމުން ވަރަށް ބައިވަރު ފައިދާތަކެއް އަޅުގަނޑުމެންނަށް ލިބިގެންދާނެ. ހަމައެއާ އެކު ކަސްޓަމަރުންނަށް ވަރަށް މުހިންމު ހިދުމަތްތަކެއް މީގެ ސަބަބުން ލިބިގެން ދާނެ ކަމަށް އަޅުގަނޑު ޤަބޫލުކުރަން" އަޒީމް ވިދާޅުވިއެވެ.\nޔޫރަޕްގެ ބްރޭންޑެއް ކަމަށްވާ "ރިޗުއަލްސް" ކޮސްމެޓިކްސް ކަލެކްޝަންގައި ހިމެނެނީ ސެންޓާއި، ބޮޑީ ކްރީން، އިސްތަށިގަނޑު ސްޓައިލް ކުރުމުގެ އެކި ޕްރޮޑަކްޓްގެ އިތުރުން ބޮޑީ ސްކްރަބް، މީރުވަސް ދުވާ އުއްބައްތި އަދި ސަން ޕްރޮޓެކްޝަން ކްރީމެވެ.\nދޮވެމިން "ރިޗުއަލްސް"ގެ ބްރޭންޑް އެމްބެސަޑަރެއްގެ ގޮތުގައި ހަމަޖައްސައިފައި ވަނީ ސޯޝަލް މީޑިއާ އިންފްލުއެންސަރ އައިމިނަތު ޖުމާނާއެވެ.\n"ރިޗުއަލްސް" މާކެޓަށް އެންމެ ފުރަތަމަ ލޯންޗްކޮށްފައި ވަނީ 2000 ވަނަ އަހަރުގައެވެ.\nމިދިޔަ މަހު އެކަނި އިންޑިއާއިން ބައި ލައްކައެއްހާ މީހުން ރާއްޖެއަށް އައި!\nރާއްޖޭގެ ޤައުމީ ވައިގެ ބަނދަރު އިންޑިއާގެ ރެއިލްވޭ ސްޓޭޝަނަކަށް؟\nކުރިއަށް އޮތް ދެ ދުވަހު ރެކޯޑް އަދަދަކަށް ފަތުރުވެރިން ރާއްޖެ އަންނާނެ : އެމްއޭސީއެލް


Education Minister Ge Raagu Badhaluvejje: Ithuru 10 School Alhaane Kamah Nubunan - Vaguthu\nއެޑިއުކޭޝަން މިނިސްޓަރުގެ ރާގު ބަދަލުވެއްޖެ: އިތުރު 10 ސްކޫލު އަޅާނެކަމަށް ނުބުނަން\nމާލެ ސަރަޙައްދުގައި އިތުރު 10 ސްކޫލު އަޅަން ނިންމި ވާހަކަ ނުދަންނަވާކަމަށާއި ވިދާޅުވީ، އެގޮތަށް އޮޑިޓުން ދެއްކި ވާހަކަކަމަށް، މިނިސްޓަރ އޮފް އެޑިއުކޭޝަން، ޑރ. އައިޝަތު އަލީ ވިދާޅުވެއްޖެއެވެ.\nރޭ ބޭއްވި ރަސްމިއްޔާތެއްގައި، މާލެ ސަރަޙައްދުގައި އިތުރު 10 ސްކޫލު އަޅަން ޖެހޭކަމަށް ދޭހަވާފަދަ މޭރުމަކުން އެޑިއުކޭޝަން މިނިސްޓަރު ވާހަކަފުޅު ދެއްކެވިއިރު، އެވާހަކައަށް ވަނީ އެތައް ބައެއްގެ ފާޑުކިޔުން އަމާޒުވެފައެވެ. އަދި އެވާހަކަ ނުދަންނަވާކަމަށް ވިދާޅުވީވެސް، ފާޑުކިޔުން އަމާޒުވުމާ ގުޅިގެން މިއަދު ކުރެއްވި ޓްވީޓެއްގައެވެ.\n"ރާއްޖޭގެ ސްކޫލުތައް އެއް ދަންފަޅިއަށް ބަދަލުކުރުމަށް ބޭނުންވާ ވަސީލަތްތައް ދެނެގަންނަން ހެދި އޮޑިޓް އިން ދެއްކި ގޮތުގައި މާލެ ސަރަޙައްދުގައި މިހާރު އެޅިފައިވާ ސްކޫލުތައް އެއް ދަންފަޅިއެއް ބަދަލު ކުރުމަށް އެސަރަޙައްދަށް އިތުރު ސްކޫލުތައް ބޭނުންވާކަމަށް ދައްކާ. އަޅުގަނޑުމެން ދެންނެވީ މާލެ ސަރަޙައްދުގައި އިތުރު 10 ސްކޫލު އަޅަން ނިންމި ވާހަކައެއް ނޫން. ދިރާސާތަކުން ދައްކާ ގޮތުގައި ސްކޫލެއް ފުރިހަމަ ގޮތުގައި ހިންގުމަށް ސްކޫލު ސައިޒު 800-1000 ގައި ބަހައްޓަން ޖެހޭ" ޑރ. އައިޝަތު ވިދާޅުވިއެވެ.\nއެހެންނަމަވެސް، ރޭ މިނިސްޓަރު ވިދާޅުވީ މާލެ ސަރަހައްދުގައި އިތުރު ސުކޫލްތައް އަޅަން ނިންމާފައިވަނީ އެއްދަންފަޅިއަށް ބަދަލު ކުރަން ބޭނުންވާ ކުލާސް ރޫމްތަކާއި ވަސީލަތްތައް ނެތުމުގެ ސަބަބުން ކަމަށެވެ.\nހަމައެހެންމެ، މި ސްކޫލުތައް ފަރުމާ ކުރާނީ ދުނިޔޭގެ އެހެން ޤައުމުތަކުގައި އެއް ދަންފަޅިއަށް ޚާއްޞަ ސްކޫލުތައް ފަރުމާ ކުރާ ކޮންސެޕްޓަށްކަމަށާއި އަދި މަސައްކަތް ކުރިއަށް ގެންދާނީ ފަސް އަހަރަށް ބަހާލައިގެންކަމަށްވެސް މިނިސްޓަރު ވިދާޅުވިއެވެ.\nމާލެ ސަރަޙައްދުގައި އަލަށް ގިނަ އަދަދެއްގެ ސްކޫލުތައް އަޅަން ނިންމިއިރު، މިއީ ރިޔާސީ އިންތިޚާބަށް ކޯލިޝަނުން އެކުލަވާލި މެނިފެސްޓޯއާ ޚިލާފު ކަމެއްވެސްމެއެވެ.\nއެޑިއުކޭޝަން މިނިސްޓްރީގެ ނައިބަކަށް ބޭފުޅަކު ހަމަޖައްސައިފި\nފެބުރުއަރީ 12, 2019 16:34\nމިސަރުކާރުން ބާއްވާ އެކި އެކި ހަފްލާތަކުގައި ވާހަކަފުޅު ދައްކަވަނީ އަސްލު މީހުންތޯ ނުވަތަ ވައްތަރު މީހުންތޯ ބަލާނެ ކޮމިޓީއެއް އުފައްދަން ވެއްޖެ މިހާރު\nފެބުރުއަރީ 12, 2019 16:58\nދެންކީކޭ ރޭގަ ޝަރުމާ ކިޔާ ބޭފުޅަކު އެވިދާޅުވީ... ދޮގު ހެދިޔަސް ބޮޑުވަރުތީ..\nފެބުރުއަރީ 12, 2019 18:09\nއަދި ދިވެހި ބަހުން ދައްކާ ވާހަކަ ދިވެހި ބަހުން ތަރުޖަމާ ކުރެވޭނެ ގޮތްވެސް ހަދަަަަން ޖެހޭ!\nފެބުރުއަރީ 12, 2019 18:26\nފެބުރުއަރީ 12, 2019 19:03\nމިސަރުކާރުގެ ވެރިން ދައްކާވާހަކައިގެ ބުނާ އެއްޗެއް އެކަކަށްވެސް ނޭނގޭ. ދައްކާ މީހަކަށްވެސް ނޭނގޭ. ޚާއްޞަކޮށް މީޑިޔާތަކަށް ނޭނގޭ. މިވާގޮތެއް ބަލަން ކޮމެޓީއެއް ހަދަންފެނޭ. ބޮޑެތި މުސާރަދީފަ. ނޫނީ އެއްޗެއް ބޮއެގެންތަ ވާހަކަ ދައްކަންއަރަނީ. ރައްޔިތުނަށް ވާނުވާއެއް ނޭނގޭމިހާރު.\nފެބުރުއަރީ 12, 2019 19:18\nހަމަހެއިގަ ނުތިއްބެވޭ ބޭފުޅުންވީމަ ވާގޮތް ކީއްކުރާނީ މިބޭފުޅުން ބިނާކުރާދަރިން ކޮންހާލެއްގަބާ ތިބޭނީ ؟ ދެން ކޮމެޓީރައިސް ތަރުޖަމާކުރާ ކޮމެޓީއެއް މާދަމާ އުފައްދަވާނެ؟ ކޮންމެގޮތެއް ވިޔަސް މިހާރު މިތިބެވެނީ ޖަޒީރާގަ\nފެބުރުއަރީ 12, 2019 19:36\nކީއްކުރާނީދޯ؟ ކިއޭ ނުކިއޭ އެއް ނޭގޭ މިއީ ވާވަރު ދެން ބުނާނީ ސޮރީ ދެނއ އޯކޭ\nފެބުރުއަރީ 12, 2019 19:41\nމަންޖޭ ތީކީ މައްސަލައެއް ނޫން އެޑިއުކޭޝަން މިނިސްޓްރީން ނޫސް ބަޔާނެއް ނެރެލީމަ އޯކޭ ވާނެ. މާރިޔާ ވެސް ހެދީ އެހެނެއްނު. އަޅާނުލާ ތީ އެވަރު ކަމެއްނޫން ދެން ރ. ކައިރީގަ ބުނެލާ ތަރުޖަމާ ކުރާ ކޮމިޓީގެ ނަމުގަ ކޮމިޓީ އެއް ހަދާށޭ. އޭރުން އެކަން ކޮށްދޭނެ ބަޔަކަށް ވަޒީފާ ވެސް ލިބުނީނު.\nފެބުރުއަރީ 12, 2019 21:02\nކުރީގެ ސަރުކާރުގެ އެޑިޔުކޭޝަން މިނިސްޓަރ ބުރުގާ ނާޅާ ވާހަކަ ރާޢްޖޭގެ ގިނަ ބަޔަކުދެއްކި އަޑު އިވުނު. މި ބޭފުޅާ މި ހުންނެވީ މޫނުބުރުގާ އަޅުއްވައިގެން ދެއްތޯ ! ވީމާ! ދަރިންގެ ނަމޫނާ ބޭފުޅަކަށް ހުންނަވާނަމަ އޮރިޔާންބުޑު ނިވާކުރަން ގޮވާލަން.\nފެބުރުއަރީ 13, 2019 07:54\nނަޝީދުވެސް ބޯންޖެހެއެކޭ ވިދާޅެއްނުވެއޭ، ވިދާޅުވީ ބޯމީހުން ބޯނެއޭ.\nފެބުރުއަރީ 13, 2019 08:11\nމީނާ މިހުންނަވަނީ ނުފެންނަ ބުރުގާއެއް އަޅުއްވައިގެނޭ. އެހެންވީމާ ޝޭޚު އިލްޔާސްމެން، އިމްރާނުމެން، އިޔާޒުމެން އެއްޗެއް ނުބުނުއްވަނީ.